༄༅། །བློ་སྦྱོང་དོན་བདུན་མའི་ལྗགས་ཁྲིད་རྒྱལ་སྲས་ཆོས་ཀྱི་མྱུ་གུའི་ཞལ་ལུང༌།

༈ བཀའ་གདམས་པའི་གདམས་ངག་ལ་རྒྱས་འབྲིང་བསྡུས་པ་མང་པོ་ཞིག་ཡོད་པ་ལས། དེ་དག་ཐམས་ཅད་ཀྱི་སྙིང་པོ་ལྟ་བུ་རྒྱལ་སྲས་དངུལ་ཆུ་ཐོགས་མེད་ཀྱིས་མཛད་པའི་བློ་སྦྱོང་དོན་བདུན་མ་འདི་ཉིད་ཁྲིད་ཀྱི་མཚོན་བྱེད་ཙམ་ཞིག་འདོན་པར་བྱེད་པ་ལ། ཐོག་མར་དགེ་བ་མཚན་དོན་སྨྲོས་པ་དེ་ཉིད་ལ། རྒྱལ་བའི་སྲས་པོ་ཐོགས་མེད་བཟང་པོ་དཔལ་གྱིས་མཛད་པའི་བློ་སྦྱོང་དོན་བདུན་མ་བཞུགས་སོ། ཐུགས་རྗེ་ཆེན་པོ་ལ་ཕྱག་འཚལ་ལོ། །བསླབ་གསུམ་རྣམ་དག་བྱང་ཆུབ་ཐུགས་གཉིས་འབྱོངས། །བདེ་གཤེགས་བསྟན་པ་ཕྱོགས་བཅུར་རྒྱས་མཛད་ཅིང༌། །བསྟན་འཛིན་རྣམས་ཀྱི་གཙུག་གི་རྒྱན་གྱུར་པའི། །མཚུངས་མེད་བླ་མའི་ཞབས་ལ་ཕྱག་འཚལ་ལོ། །དུས་གསུམ་རྒྱལ་བ་སྲས་བཅས་བགྲོད་གཅིག་ལམ། །ཕན་བདེ་མ་ལུས་འབྱུང་བའི་རིན་ཆེན་གཏེར། །སྐལ་བཟང་སློབ་མས་ཡང་ཡང་བསྐུལ་བའི་ངོར། །བླ་མའི་གསུང་ལ་བརྟེན་ནས་རྣམ་པར་དབྱེ། །

བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་པར་འདོད་པའི་གང་ཟག་རྣམས་ཀྱིས་བྱང་ཆུབ་ཏུ་སེམས་བསྐྱེད་ནས། ཀུན་རྫོབ་དང༌། དོན་དམ་པའི་བྱང་ཆུབ་ཀྱི་སེམས་བསྒོམ་པ་ལ་འབད་དགོས་ཏེ། སྔོན་རྒྱ་གར་དུ་བསྟན་པ་གནས་པའི་སྐབས་ཡིན་ན། ཐེག་དམན་ཉན་རང་གི་དགེ་འདུན་དང་ཐེག་ཆེན་བྱང་ཆུབ་སེམས་དཔའི་དགེ་འདུན་གཉིས་ཉམས་ལེན་ཁག་ཁག་ཏུ་བྱེད་པ་མ་གཏོགས་ཐེག་དམན་གྱི་ཆོས་སུ་ཐེག་ཆེན་གྱི་ཆོས་བསྟན་མཛད་མ་རེད། དེ་ཞེ་གནག་བྱས་ཏེ་མ་བསྟན་པ་མ་རེད། ཐེག་དམན་པར་ཐེག་ཆེན་གྱི་ཆོས་བསྟན་ན་བློ་ཁོག་ཏུ་མི་ཆུད་པར་ཐེག་ཆེན་གྱི་ཆོས་ལ་ལོག་ལྟ་སྐྱེ་འགྲོ་བས། གསང་དགོས་པའི་རྒྱུ་མཚན་དེ་འདྲ་ཡིན་རེད། བོད་གངས་ཅན་གྱི་ལྗོངས་སུ་གུ་རུའི་བྱིན་རླབས་ཀྱི་སྟོབས་ལས་མདོ་སྔགས་ཀྱི་ཆོས་ཐམས་ཅད་ཁྱབ་གདལ་དུ་གནང་མཛད་པའི་བཀའ་དྲིན་ལས། ད་ལྟ་རང་ཅག་ཚོ་ནང་པ་སངས་རྒྱས་པའི་སྒོར་ཞུགས་ཚར། སྐྱབས་འགྲོའི་སྡོམ་པ་ལེན་དུས་ནས་མཁའ་དང་མཉམ་པའི་སེམས་ཅན་ཐམས་ཅད་དཀོན་མཆོག་གསུམ་གྱི་སྐྱབས་འོག་ཏུ་ཚུད་པ་ཞིག་བྱེད་བསམ་པའི་སེམས་བསྐྱེད་འགྲོ་བཞིན་ཡོད་དུས་ཐེག་ཆེན་གྱི་ཆོས་ཐ་དག་རེད། ཐེག་པ་ཆེན་པོའི་ལམ་དེ་ལ་ཟབ་ཅིང་རྒྱ་ཆེ་བ་བསྟན་ན་དཔེར་ན་ཟབ་པ་ལྟ་བའི་ཕྱོགས་ཤེར་ཕྱིན་མངོན་རྟོགས་རྒྱན་དང་རྒྱུད་བླ་མས། བཀའ་བར་པ་མཚན་ཉིད་མེད་པ་དང༌། མཐའ་མ་ངེས་དོན་རྣམ་པར་རོལ་པའི་ཆོས་འཁོར་རྣམ་པ་གཉིས་ཀྱི་དགོངས་དོན་བཀྲལ། དེ་དག་ཐམས་ཅད་གཞུང་གཅིག་ཏུ་བསྡུས་པ་ཐེག་པ་ཆེན་པོ་མདོ་སྡེ་རྒྱན་དུའང་བྱང་ཆུབ་སེམས་དཔའི་སྤྱོད་པ་རྒྱ་མཚོ་ལྟ་བུ་བསྟན་ཡོད་རེད། དེ་ཐམས་ཅད་བཤད་ན་མཁས་པས་མང་པོ་བཤད་རྒྱུ་ཡོད་རེད།

མདོར་ན་བྱང་ཆུབ་སེམས་ཀྱི་ཉམས་ལེན་དུ་ཟབ་ཅིང་རྒྱ་ཆེ་བའི་ཐེག་པ་ཆེན་པོའི་ཉམས་ལེན་ཐམས་ཅད་དེའི་ནང་དུ་འདུས་ཀྱི་ཡོད་རེད། བྱང་ཆུབ་ཀྱི་སེམས་ལ་དོན་དམ་བྱང་ཆུབ་སེམས་དང་ཀུན་རྫོབ་བྱང་སེམས་གཉིས་ཡོད་རེད། ཀུན་རྫོབ་བྱང་སེམས་དེ། རང་གི་རྣམ་རྟོག་གི་སྒོ་ནས་སེམས་བསྐྱེད་ནས་བསྒོམ་ཆོག་གི་རེད། སོ་སྐྱེ་ལས་དང་པོ་པ་ཞིག་གི་དེ་ཡག་པོ་ཞིག་ཁ་ནང་དུ་བསྐོར་ནས་བསྒོམ་ན། བསྒོམ་མི་ཤེས་པ་ཡོད་མ་རེད། ཀུན་རྫོབ་བྱང་སེམས་དེ་མཐར་ཕྱིན་ན། དོན་དམ་བྱང་ཆུབ་ཀྱི་སེམས་ལྷག་མཐོང་བདག་མེད་རྟོགས་པའི་ཤེས་རབ་དེ་རང་ཤུགས་ཀྱིས་སྐྱེ་འོང་གི་རེད། དོན་དམ་བྱང་ཆུབ་སེམས་ལྷག་མཐོང་བདག་མེད་རྟོགས་པའི་ཤེས་རབ་ད་ལྟ་བཀའ་བརྒྱུད་རྙིང་མ་རྣམས་ཀྱིས་ཕྱག་ཆེན་རྫོགས་ཆེན་ཟེར་རྒྱུ་དེ་རེད། ད་ལྟ་ང་ཚོས་འོང་གི་མ་རེད། དཔེར་ན་ཕྲུ་གུ་ཆུང་ངུ་འོ་མ་ནུ་བསྡད་མཁན་ཞིག་ལ་འབྲས་ཤིང་ཏོག་ཤ་སོགས་རག་པའི་ཟས་ཞིག་བྱིན་ན་ཁོག་པར་ཞུ་གི་མ་རེད༌། དེ་བཞིན་དུ་དོན་དམ་བྱང་སེམས་ཐོག་མར་བསྒོམ་ཤེས་ཀྱི་མ་རེད། དེས་ན་ཀུན་རྫོབ་བྱང་སེམས་བསྒོམ་དགོས་རེད། དེའི་རྒྱུ་མཚན་གང་ཟེར་ན། འཕགས་པ་ཀླུ་སྒྲུབ་ཀྱིས། བདག་ཉིད་དང་ནི་འཇིག་རྟེན་འདིས། །བླ་མེད་བྱང་ཆུབ་ཐོབ་འདོད་ན། །དེ་ཡི་རྩ་བ་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་དང༌། །ཕྱོགས་མཐའ་གཏུགས་པའི་སྙིང་རྗེ་དང༌། །གཉིས་ལ་མི་བརྟན་ཡེ་ཤེས་ལགས། །ཞེས་ཀུན་རྫོབ་བྱང་སེམས་དེ་ལ་སྟོང་ཉིད་ཀྱི་དམིགས་པ་གཅིག་དང་སྙིང་རྗེའི་དམིགས་པ་ཏེ་གཉིས་ཡོད་རེད། སྙིང་རྗེའི་དམིགས་པ་དེ་ལ་བརྟེན་ནས་ཉན་ཐོས་དང་རང་རྒྱལ་གྱི་ལམ་ལ་གོལ་འགྲོ་གི་མ་རེད། སྟོང་ཉིད་ཀྱི་དམིགས་པ་དེ་ལ་བརྟེན་ནས་ཁམས་གསུམ་འཁོར་བ་ལ་འཁྱམས་ཀྱི་མ་རེད། སྲིད་ཞི་གཉིས་ལ་མི་གནས་པའི་བྱང་ཆུབ་སེམས་རེད་འགྲོ་རེད། སྟོང་ཉིད་སྙིང་རྗེ་གཉིས་དེ་ཡོད་ན་དཔེར་ན་མོ་ཀྲ་ལ་འཁོར་ལོ་བཞི་ཡོད་ན་ཡག་པོ་འགྲོ་གི་འདུག་ག །འཁོར་ལོ་གཅིག་ཉམས་སོང་ན་འཁོར་ལོ་གསུམ་གྱིས་འགྲོ་ལོ་གི་མི་འདུག་ག དེ་ལྟར་དུ་སྟོང་ཉིད་གཅིག་བསྒོམ་ནའང་སྙིང་རྗེ་མེད་པར་ཐེག་ཆེན་གྱི་ལམ་དུ་འགྲོ་གི་མ་རེད། སྙིང་རྗེ་གཅིག་བསྒོམ་ནའང་སྟོང་ཉིད་མེད་ན་ཐེག་ཆེན་གྱི་ལམ་དུ་འགྲོ་གི་མ་རེད། ད་སྟོང་ཉིད་སྙིང་རྗེ་ཟུང་དུ་འཇུག་པའི་བསྒོམ་པ་དེ་ཡིན་གསུངས་པ་རེད།

དེ་བསྒོམ་པའི་མན་ངག་ད་ལྟ་ཇོ་བོ་རྗེ་ལྷ་གཅིག་གི་བླ་མ་དྷརྨ་རཀྵིཏ་ཞེས་བྱ་བ་དེ་རྒྱ་གར་འཕགས་པའི་ཡུལ་གསེར་གླིང་དུ་བཞུགས་ཡོད་དུས། བླ་མ་དྷརྨ་རཀྵི་ཏའི་སྐུ་ཚེ་དེའི་ཉམས་ལེན་མཛད་རྒྱུ་དེ་བྱང་ཆུབ་ཀྱི་སེམས་ཁོ་ན་ཡིན་པ་རེད། བྱང་ཆུབ་སེམས་ཡིན་པའི་རྒྱུ་མཚན་ཅི་རེད་ཟེར་ན། རང་གི་སྐུ་ཤ་བཅད་ཅིང་གཞན་ལ་བྱིན་ཞིང༌། བྱམས་སྙིང་རྗེ་འབའ་ཞིག་བསྒོམ་པས་སྟོང་ཉིད་ཀྱི་རྟོགས་པ་ཐུགས་ལ་འཁྲུངས་པ་རེད།

བླ་མ་དྷརྨ་རཀྵི་ཏ་དེ་རྒྱ་གར་གྱི་པཎྜིཏ་ཞིག་རེད། དེས་ཁྲི་ཐོག་ནས་ཆོས་གསུང་བཞིན་བཞུགས་ཡོད་དུས། མི་ཞིག་དེ་རུ་འོང་ནས་དེར་ཁྱི་ཞིག་ཡོད་པ་ལ་མི་དེས་ཁྱི་དེ་ལ་རྡོ་ཞིག་བརྒྱབ་པས། རྡོ་དེ་ཁྱིའི་རྩིབ་མའི་ལོགས་སུ་ཕོག་སོང་དུས། སྐད་ཆེན་པོ་ཞིག་འབྱིན་འོང་རེད། བླ་མ་དྷརྨ་རཀྵི་ཏས་ཁྱི་ལ་སྙིང་རྗེ་བསྒོམ་ཆེ་ནས་ཨ་ན་ན་གསུངས་ཁྲི་ཐོག་ནས་མར་འགྱེལ་འོང་རེད། འགྱེལ་འོང་དུས་སློབ་མ་རྣམས་དེ་ཙམ་ནི་བླ་མས་ཚུལ་འཆོས་རེད་བསམ་དུས། བླ་མས་མངོན་ཤེས་ཀྱིས་མཁྱེན་ནས་ངའི་རྩིབ་ལོགས་ལ་ལྟོས་དང་གསུངས། ཁྱི་ལ་རྡོ་གཞུ་ས་དེར། བླ་མའི་རྩིབ་ལོགས་འབུར་འབུར་རེད་སྐྲང་བསྡད་ཡོད་རེད། དེ་ཅི་རེད་ཟེར་ན་ཁྱིའི་སྡུག་བསྔལ་མངོན་སུམ་དུ་ཁོང་རང་གིས་བླང་ཡོད་རེད། དེ་ལྟ་བུ་ཞིག་ཡོད་རེད།

བླ་མ་དྷརྨ་རཀྵི་ཏ་དེ་ན་ལཎྜའི་གཙུག་ལག་ཁང་དུ་བཞུགས་བསྡད་ཡོད་དུས། རླུང་གིས་ཡུན་རིང་ན་བསྡད་པའི་ནད་པ་ཞིག་ཡོད་རེད། ནད་པ་དེ་ལྷ་རྗེ་མང་པོ་བསྟན་འོང་དུས། ད་ཁྱོད་མིའི་ཤ་དྲོན་མོ་ཞིག་ཟ་རྒྱུ་ཡོད་ན་རླུང་ལ་ཕན་ས་རེད་མ་གཏོགས་དེ་མེད་ན་སྨན་བཅོས་རྙེད་ས་མ་རེད་ཟེར་དུས། ད་མིའི་ཤ་དྲོན་མོ་ཞིག་ག་ནས་ཐོབ་འོང་བསམ་ནད་པ་དེ་སྡུག་བསྔལ་བྱེད་དུས་བླ་མ་དྷརྨ་རཀྵི་ཏས་དེ་གསན་ནས་ཁྱོད་རང་ནད་ལས་དྲག་རྒྱུ་ཡོད་ན་ཤ་ངས་སྟེར་ཆོག་གསུངས་ཏེ། ཁོང་རང་གི་བརླ་ཤ་ནས་ཤ་བཅད་དེ་ནད་པ་དེ་ལ་སྟེར་བཞག་པ་རེད། དེས་ནད་པ་དེའི་རླུང་ལ་ཕན་དཔེ་མ་སྲིད་པ་དྲག་སོང་རེད། བླ་མ་དྷརྨ་རཀྵི་ཏས་དེ་དུས་སྟོང་ཉིད་ཀྱི་རྟོགས་པ་རྒྱུད་ལ་འཁྲུངས་ཡོད་མ་རེད་དུས་བརླ་ལ་ཚ་ན་མང་པོ་ཞིག་འཁུལ་ནས་གཙུག་ལག་ཁང་གི་འགྲམ་ལ་གཟིམ་བསྡད་རེད། གཟིམ་བསྡད་དུས་ཚ་ན་མང་པོ་ཁུལ་ནའང་ངས་བརླ་ཤ་བཅད་ཉེས་བྱས་ཐལ་དགོངས་པ་དང༌། འཕངས་སེམས་འདྲ་དང་འགྱོད་པ་གཏན་ནས་མ་སྐྱེས་པ་རེད། འགྱོད་པ་མ་སྐྱེས་འོང་དུས་ཐ་མ་ཐོ་རངས་ཀྱི་ཆ་ལ་ཅུང་གཟིམ་འགྲོ་དུས་མི་དཀར་པོ་ཞིག་འོང་གཟུགས་པོ་དཀར་པོ་ཁྱེའུ་མཛེས་སྡུག་ཅན་ཞིག་འོང་ནས། སེམས་ཅན་གྱི་དོན་བྱེད་པ་ལ་བྱང་ཆུབ་སེམས་དཔའི་སྤྱོད་པ་དེ་འདྲ་སྤྱད་དགོས་ཀྱི་རེད། ཁྱོད་ལ་ན་ཚ་ག་ཚད་འདུག་གསུངས་དུས། ཁོང་ན་ཚ་འདི་འདྲ་འདུག་ཞུ་དུས། རྨའི་ཐོག་མི་དཀར་པོ་དེས་ཕྱག་གི་བྱུག ཞལ་ཕུ་མཛད། མི་དཀར་པོ་དེ་སྤྱན་རས་གཟིགས་རེད། བླ་མ་དྷརྨ་རཀྵི་ཏ་དེའི་བྱིན་རླབས་ཐོབ་སོང་དུས་གཟིམ་སད་པ་དང་རྨ་ཡར་དྲག་ན་ཚ་མེད་པ་རེད། སྟོང་ཉིད་ཀྱི་རྟོགས་པ་རྒྱུད་ལ་འཁྲུངས་སོང་རེད།

ད་ལྟའི་བློ་སྦྱོང་དོན་མདུན་མ་འདི་དེའི་མན་ངག་གཅིག་རེད། དེའི་རྗེས་བླ་མ་བྱམས་པའི་རྣལ་འབྱོར་ཞེས་བྱ་བ་གཞན་གྱི་སྡུག་བསྔལ་རང་ལ་དངོས་སུ་ལེན་ནུས་པ་དེ་ལས་གཅིག བླ་མ་གསེར་གླིང་པ་ཟེར་བ་མཐའི་རྒྱ་མཚོའི་འགྲམ་ལ་བཞུགས་ཡོད་དུས་ཇོ་བོ་རྗེ་ལོ་བཅུ་གཉིས་ཀྱི་བར་དུ་བྱོན་སོང་ནས། བླ་མ་གསེར་གླིང་པ་དང་དབུ་སྙས་གཅིག་བྱས་ནས་བྱང་ཆུབ་སེམས་ཀྱི་གདམས་ངག་བསྒོམ། བྱང་ཆུབ་སེམས་ཀྱི་གདམས་ངག་བསྒོམ་སོང་དུས་ཇོ་བོ་རྗེའི་ཐུགས་ལ་བྱང་ཆུབ་སེམས་འཁྲུངས། དེ་རེད་དུས་ཇོ་བོ་རྗེ་ལ་བླ་མ་མང་པོ་ཞིག་ཡོད་དུས་བླ་མ་གཞན་གྱི་མཚན་བརྗོད་འོང་དུས་ཇོ་བོ་རྗེའི་ཕྱག་ཐུགས་ཀར་ཐལ་མོ་སྦྱར། བླ་མ་གསེར་གླིང་པའི་མཚན་བརྗོད་འོང་དུས་ཐལ་མོ་སྤྱི་བོའི་གཙུག་ལ་ཡར་སྦྱར་ཏེ་སྤྱན་ཆབ་ཕྱུང༌། བླ་མ་གཞན་རྣམས་ལ་ལོ་རེ་རེའི་ནང་དུས་མཆོད་རེ་མ་གཏོགས་གསུངས་མ་རེད། བླ་མ་གསེར་གླིང་པ་ལ་ཟླ་བ་རེ་རེ་ནང་དུས་མཆོད་རེ་རེ་གསུངས་རེད། དེ་གསུངས་པའི་རྒྱུ་མཚན། ཇོ་བོ་རྗེའི་བླ་མ་རྣམས་ལ་ཁྱད་པར་དེ་ཙམ་མཛད་ཀྱི་འདུག དེའི་ཁྱད་པར་མཛད་རྒྱུ་དེ་བླ་མ་རྣམས་ཀྱི་སྤང་རྟོགས་ལ་ཁྱད་པར་ཡོད་རེད་དམ་ཅི་རེད་སློབ་མ་རྣམས་ཀྱིས་བཀའ་འདྲི་ཞུ་དུས། ངའི་བླ་མ་འཕགས་པའི་ས་ཐོབ་པ་མ་གཏོགས་སོ་སོའི་སྐྱེ་བོ་གཅིག་ཀྱང་མེད། སྤང་རྟོགས་ཀྱི་ཡོན་ཏན་ལ་ཁྱད་པར་ཡོད་མ་རེད་དེ། ངའི་རྒྱུད་ལ་བྱང་ཆུབ་ཀྱི་སེམས་སྐྱེ་རྒྱུ་དེ་བླ་མ་དྷརྨ་རཀྵི་ཏའམ་གསེར་གླིང་པའི་བཀའ་དྲིན་ལ་བརྟེན་ནས་བྱུང་བ་ཡིན་པས་བཀའ་དྲིན་ལ་ཁྱད་པར་ཡོད་དེས་རེད་གསུངས་པ་རེད། དཔེ་དེ་ལྟ་བུའི་གསེར་གླིང་པའི་ལུགས་དེ། དོན་དུ་བླ་མ་གསུམ་གྱི་ལུགས་ཀྱི་ཁྲིད་ཚུལ་གདམས་ངག་རེད།

དེ་ལའང་ཁྲིད་ཚུལ་མི་འདྲ་བ་མང་དུ་ཡོད་ཀྱང་དགེ་བའི་བཤེས་གཉེན་བྱ་འཆད་ཁ་བ་ཡེ་ཤེས་རྡོ་རྗེ་བཀའ་གདམས་པའི་དགེ་བའི་བཤེས་གཉེན་དེའི་ལུགས་ལྟར་ན་བློ་སྦྱོང་དོན་བདུན་མ་ཟེར་མཁན་དེ་རེད། ད་ལྟ་བཀའ་གདམས་ལྷ་བཞིའི་ནང་སྟོན་པ་ཐུབ་པའི་དབང་པོས་ཁྲིད་གསུངས་རྒྱུ་དེ་དང་འདི་དོན་གཅིག་པ་རེད། དེ་ལ་སྔོན་འགྲོ་རྟེན་གྱི་ཆོས་བསྟན་པ་དང༌། དངོས་གཞི་བྱང་ཆུབ་ཀྱི་སེམས་སྦྱོང་བ། རྐྱེན་ངན་བྱང་ཆུབ་ཀྱི་ལམ་དུ་འཁྱེར་བ། ཚེ་གཅིག་ཉམས་ལེན་དྲིལ་ནས་བསྟན་པ། བློ་འབྱོངས་པའི་ཚད། བློ་སྦྱོང་གི་དམ་ཚིག བློ་སྦྱོང་གི་བསླབ་བྱ་དང་བདུན་གྱི། དང་པོ་སྔོན་འགྲོ་རྟེན་གྱི་ཆོས་བཤད་པ་དེ་ལ།

༈ དང་པོ་སྔོན་འགྲོ་དག་ལ་བསླབ་ཟེ་རྩ་བ་ལ་དེ་ཡོད་རེད། སྔོན་འགྲོ་དག་ལ་བསླབ་རྒྱུ་ཅི་ཡིན་ཟེ་ན་དལ་འབྱོར་རྙེད་པར་དཀའ་བ། འཆི་བ་མི་རྟག་པ། འཁོར་བའི་ཉེས་དམིགས་བསྒོམ་པ་གསུམ་ལས། དང་པོ་དལ་འབྱོར་རྙེད་པར་དཀའ་བ་ཟེར་རྒྱུ་དེ་དཔེར་ན་ད་ལྟ་ང་ཚོས་དལ་བ་བརྒྱད་དང་འབྱོར་བ་བཅུ་ལྡན་གྱི་ལུས་ཐོབ་པ་འདི་ལ་བརྟེན་ནས་སངས་རྒྱས་ཀྱི་བསྟན་པ་ཚུལ་བཞིན་དུ་ཉམས་སུ་ལེན་ཐུབ་ན། ལེགས་ན་ཐར་པའི་གྲུ་གཟིངས་ལུས་འདི་ཡིན། །ཉེས་ན་འཁོར་བའི་གཏིང་རྡོ་ལུས་འདི་ཡིན། །དགེ་སྡིག་ཀུན་གྱི་གཡོག་པོ་ལུས་འདི་ཡིན། །ཟེར་རྒྱུ་དེ་རེད་དུས། ལུས་རྟེན་ཕུན་སུམ་ཚོགས་པ་འདི་ཐོབ་རེད། དཔེར་ན་ལྷ་ཡུལ་ལྟ་བུར་སྐྱེས་སོང་ན་བདུད་རྩིའི་ཟས་ཟ། དཔག་བསམ་གྱི་ཤིང་ལས་དགོས་འདོད་འབྱུང༌། དཀའ་ཚེགས་ངལ་དུབ་མེད། ན་རྒ་འཆི་བའི་སྡུག་བསྔལ་ཡོད་མ་རེད་དེ། མེད་ནའང་ལྷའི་ལུས་རྟེན་དེའི་སྒོ་ནས་སངས་རྒྱས་དགོས་ན། མི་ལུས་དང་ལྷ་ལུས་གཉིས་ལས་མི་ལུས་དེ་ཁྱད་པར་དུ་འཕགས་ཀྱི་རེད། མི་ལུས་དེ་ཁྱད་པར་འཕགས་བྱེད་གང་རེད་ཟེར་ན་མི་ལུས་དེ་མི་ཁོམ་པའི་གནས་རིས་བརྒྱད་ལས་ཐར། རང་འབྱོར་ལྔ་དང་གཞན་འབྱོར་དེ་ཚང་སོང་དུས་འབྱོར་པ་བཅུ་རེད། སྐལ་བཟང་གི་སངས་རྒྱས་སྟོང་རྩ་གཉིས་ཐམས་ཅད་ཀྱང་ལྷ་ལུས་སུ་མི་འཁྲུངས་མི་ལུས་སུ་འཁྲུངས་དགོས་པའི་རྒྱུ་མཚན་མི་ལུས་འདི་རྟེན་ཁྱད་པར་ཅན་ཡིན་པ་དེའི་ཕྱིར་ན་མི་ལུས་ཐོབ་པ་འདི་རང་བཞིན་གྱིས་ཕོ་རྒོད་འཕྲུལ་འཁོར་མང་པོ་ལ་བརྟེན་ནས་ཐོབ་ཡོང་བ་མ་རེད། མི་ལུས་འདི་རང་གི་སྐྱེ་བ་སྔ་མར་རྒྱུ་དགེ་བ་ཕུན་སུམ་ཚོགས་པ་ཞིག་བསྒྲུབས། དེར་བརྟེན་ནས་ཐོབ་པ་མ་གཏོགས་རང་གར་མི་ལུས་ཐོབ་མ་རེད། སེམས་ཅན་གྱི་ནང་ན་དགེ་བ་རྣམ་དག་སྒྲུབ་པ་ཉུང་བས་འབྲས་བུ་དལ་འབྱོར་ཐོབ་པ་དཀའ། ད་ལྟ་ང་ཚོས་མི་ལུས་ཐོབ་སངས་རྒྱས་ཀྱི་བསྟན་པའི་སྒོར་ཞུགས་ཏེ་ཆོས་ཞུ་གི་ཡོད་རེད་དེ། ཆོས་གོ་ལོ་ཐོས་ལོས་འཁོར་བ་ལས་མི་གྲོལ་ཟེར་རྒྱུ་ཕལ་ཆེར་རེད་འགྲོ་རེད། ཆོས་ཞུས་ནའང་ཉམས་སུ་ལེན་ནུས་ཀྱི་ཡོད་མ་རེད། ཉམས་སུ་ལེན་མ་ནུས་ན་ད་ལྟ་ཆོས་ཐོས་པ་དེ་མ་འོངས་པ་ན་འཁོར་བ་མཐའ་ཅན་རེད་འགྲོ་བ་མ་གཏོགས། ཆོས་ཐོས་པས་སྐྱེ་རྒ་ན་འཆིའི་སྡུག་བསྔལ་ད་ལྟ་ལམ་སང་སེལ་ཐུབ་པ་མ་རེད། དཔེར་ན་ནད་པ་སྨན་ཟ་སྨན་པས་བཅོས་ཀ་བྱེད་ན་དེའི་ཁ་བཞིན་མ་ཉན་པར་སྨན་མ་ཟོས་བཅོས་ཀ་མ་བྱས་ན་ནད་པ་ལ་སྨན་པའི་ལག་པས་སྐྱོར་བསྡད་ནའང་ནད་ཟུག་ཆག་གི་མ་རེད་པ། དཔེ་དེ་བཞིན་དུ་ངེད་ཚོའི་ཆོས་དེ་ཉམས་སུ་མ་བླང་ན་ཕན་རྒྱུ་ཡོད་མ་རེད།

ཉམས་སུ་མ་བླང་ནས་བཟུང་སྟེ་དལ་འབྱོར་འདི་རྟག་བརྟན་ཡོད་མ་རེད། ནམ་འཆི་ཆ་མེད་འཆི་རྐྱེན་ངེས་མེད་ཟེར་རྒྱུ་དེ་རེད་འགྲོ། ནམ་འཆི་ཆ་མེད་འཆི་རྐྱེན་ངེས་མེད་ཡིན་པ་དེའི་དབང་གིས། སང་ཉིན་ལོ་ཆེ་བ་རྒས་པ་རེད་ཚར་དུས་ཆོས་བྱེད་ན་དེས་ཆོག་གི་རེད། ད་ལྟ་ལོ་གཞོན་པའི་སྐབས་འདིར་འཇིག་རྟེན་ཚེ་འདིའི་བྱ་བ་སྒྲུབ་དགྲ་འདུལ་གཉེན་སྐྱོང་དགོས་བསམ་ནའང་ལོ་རྒས་པ་རེད་ཡོང་ལོང་ཡོད་ཀྱི་མ་རེད། དེ་མེད་ལུགས་དཔེ་ངེད་ཚོ་ལྟ་བུ་ཡིན་ན། དུས་མཉམ་དུ་སྐྱེས་འོང་བའི་མི་ཞིག་ལ་བསམ་མནོ་བཏང་ན། ད་ལྟ་ངེད་ཚོ་ཁ་ཤས་ཕྲུ་གུའི་སྐབས་སུ་ཤི། ཁ་ཤས་རྒས་པོ་རེད་དུས་འཆི། ཁ་ཤས་ལས་ཀ་བྱེད་ས་ལ་ཤི་འགྲོ་གི་འདུག་ག །རྒས་ལོང་མེད་པ་དེ་ལྟར་རེད།

དལ་འབྱོར་གྱི་མི་ལུས་འདི་ལ་བསམ་ན། དཔེར་ན་དུད་འགྲོ་ལ་སོགས་པ་འགྲོ་བ་གཞན་ལ་ལྟོས་ན་དལ་འབྱོར་ཐོབ་པ་སྲིད་པ་ཙམ་དུ་འདུག་ཟེར། དབྱར་ཀ་ས་ལག་མཐིལ་ཙམ་ལ་ལྟོས་དང་འབུ་ག་ཚད་འདུག། འབུ་ཐམས་ཅད་ཀྱི་གྲངས་ཀ་དེ་དང་ད་ལྟ་ཕ་རན་སིའི་མི་གཉིས་བྱས་ན་འབུའི་གྲངས་ཀ་མང་བ་འདུག་ག །ཐོབ་དཀའ་བའི་དཔེ་དེ་རེད། བདག་གིས་ད་རེས་དལ་འབྱོར་བཅོ་བརྒྱད་དང་ལྡན་པའི་མི་ལུས་རིན་པོ་ཆེ་ཐོབ་པ་འདི་དོན་མེད་པར་མི་འགྱུར་བར་ཆོས་རྣམ་དག་ཞིག་བྱེད་དགོས་སྙམ་དུ་བསྒོམ་གསུངས་དུས། དལ་འབྱོར་མི་ལུས་འདིའི་སྟེང་དུ་ཆོས་ཞིག་འགྲུབ་སོང་ན། དཔེར་ན་རྒྱ་མཚོའི་གླིང་དུ་རིན་པོ་ཆེ་མང་པོ་ཞིག་ལེན་པར་སོང༌། རིན་པོ་ཆེ་ནོམ་པ་ཆེ་བ་རྡོ་རྗེ་ཕ་ལམ་བཻཌཱུརྻ་མརྒད་ལ་སོགས་པ་མང་པོ་ཞིག་ཁྱེར་ཏེ་སླེབ་འོང་ན། རྒྱ་མཚོའི་གླིང་དུ་དཀའ་ངལ་བྱས་པའི་དོན་གོ་ཆོད་པ་རེད་པ། དེ་མིན་པར་སྟོང་ལོག་བྱས་ཏེ་འོང་ན་ཐམས་ཅད་ལ་ངོ་ཚ་གི་རེད་པ། དཔེ་དེ་བཞིན་ང་ཚོས་དལ་འབྱོར་གྱི་མི་ལུས་འདི་ཐོབ། སངས་རྒྱས་ཀྱི་བསྟན་པ་དང་མཇལ། དེང་སང་ཡེ་ཤུའི་ཕྱིའི་རྒྱལ་ཁབ་ཐམས་ཅད་ལ་བླ་མ་རྣམས་ཀྱི་བཀའ་དྲིན་ལས་དམ་པའི་ཆོས་ཐོས་བསམ་སྒོམ་གསུམ་བྱེད་དུ་ཡོད་པའི་སྐབས་འདིར། དམ་པའི་ཆོས་ཡང་དག་པ་ཞིག་མ་སྒྲུབ་འཇིག་རྟེན་འདིར་ཚེ་འདི་ཡི་འཁྲུལ་འཁོར་ཞིང་སོ་ནམ་དགྲ་འདུལ་གཉེན་སྐྱོང་ཐོབ་གོ་ས་ཐ་དག་ལ་ཚེ་སྐྱེལ། ཆོས་མ་འགྲུབ་པར་ཤི་སོང་ན་དལ་འབྱོར་སྟོང་ལོག་རེད། འཕྲོ་བརླག་རེད་ཚར་རེད། ངོ་ཚ་བ་ཡིན་དུས་དོན་མེད་པ་མི་འགྱུར་བ་དལ་འབྱོར་ཐོབ་པ་འདི་ཡི་སྟེང་ཆོས་ཞིག་བྱེད་དགོས་བསམ།

ཆོས་པ་རབ་ཡིན་ན། ཚེ་དང་སྒྲུབ་པ་མཉམ་པ་བྱེད་དགོས་རེད། མ་ནུས་ནའང་སྐྱབས་འགྲོ་ཡང་དག་ཞིག་ཉམས་ལེན་བྱས་ན། སྐྱབས་འགྲོ་དེ་ནང་པ་སངས་རྒྱས་པའི་ཆོས་ཐམས་ཅད་ཀྱི་སྙིང་པོ་ངན་སོང་གི་སྒོ་འགེགས་བྱེད། གཉེན་པོ་དཀར་པོ་ཆིག་ཐུབ་ལྟ་བུ་རེད། དེ་ལ་ཉམས་ལེན་བྱས་ན་ཤིན་ཏུ་གལ་ཆེ་གྱི་རེད། ད་ལྟ་ཁྱེད་ཚོ་ཆོས་སྒྲུབ་པ་པོ་ཐམས་ཅད་ཀྱང་ངས་ཆོས་ཤིག་བཤད་ཀྱི་འདུག་བསམ་འོང་རེད། སྐད་མི་གཅིག་པས་མི་གོ་ནའང༌། ང་ཕར་སོང་རྗེས་རང་རང་སོ་སོའི་སྐད་དུ་གོ་བརྡ་སྤྲད་འོང་རེད། དེ་ལ་བརྟེན་ནས་བླ་མ་དེས་ཆོས་དེ་ཟེར། ཆོས་དེ་རང་གིས་ལག་ཏུ་ལེན་དགོས་བསམ་ནས་ལས་ཀ་བྱེད་ཞོར་དུ་ཆོས་ཞིག་བྱས་ན་ངས་ཆོས་བཤད་པ་དེ་དོན་གོ་ཆོད་འོང་རེད། དེ་ལྟར་ཐུགས་ལ་ངེས་པར་ཞུ།

གསུམ་པ་ནི་དགེ་སྡིག་ལས་འབྲས་བུ་བདེ་སྡུག་འབྱུང་བར་གསུངས་པས། སྡིག་པ་ཐམས་ཅད་སྤོང་ཞིང༌། དགེ་བ་ཅི་ནུས་སུ་སྒྲུབ་པར་བྱའོ་སྙམ་དུ་བསྒོམ་གསུངས་དུས། ང་ཚོས་དཔེར་ན་རྩ་དང་འདི་ནང་འགྲོ་དུས་འབུ་ཕྲ་མོ་ཞིག་ཡིན་ནའང་བདེ་བ་དང་ལྡན་ན་བསམ་པའི་སེམས་ཀྱི་རེ་བ་ཡོད་ནའང༌། བདེ་བའི་རྒྱུ་དགེ་བ་དེ་ཚུལ་བཞིན་དུ་སྒྲུབ་ཤེས་ཀྱི་ཡོད་མ་རེད། སྡུག་བསྔལ་གྱི་རྒྱུ་སྡིག་པ་རེད་དུས་དེའི་དབང་གིས་དུད་འགྲོ་ལྟ་བུ་ཡིན་ན་གཅིག་གིས་གཅིག་ཟ་བ་དང་སྲོག་གཅོད་པ་ལ་སོགས་པ་སྡིག་པ་ལ་ངང་གིས་འཇུག་འགྲོ་དུས། བསམ་རྒྱུ་བདེ་བ་ལ་བསམ་ནས་ལག་ཏུ་ལེན་རྒྱུ་སྡིག་པ་བྱེད་འོང་དུས་སྡུག་བསྔལ་མ་གཏོགས་ཡོད་མ་རེད་དུས་དེ་འཁྲུལ་སོང་རེད། སེམས་ཅན་འདི་ཐམས་ཅད་མ་འཁྲུལ་པའི་གནས་ལུགས་ཞིག་བསྟན་ན་བདེ་བའི་རྒྱུ་བདེ་བ་དེ་ཉིད་རང་གི་ལུས་དང་སྲོག་ལ་མི་ལྟ་བར་ཚུལ་བཞིན་སྒྲུབ། སྡུག་བསྔལ་གྱི་རྒྱུ་སྡིག་པ་མི་དགེ་བ་དེ་སྤང་ན་བླང་དོར་མ་ནོར་བ་འབྱུང་ཡོད་རེད། སངས་རྒྱས་ཀྱི་བསྟན་པའི་སྙིང་པོ་དེ་ཡང༌། སྡིག་པ་ཅི་ཡང་མི་བྱ་ཞིང༌། །དགེ་བ་ཕུན་སུམ་ཚོགས་པར་སྤྱད། །རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །གསུངས་རྒྱུ་དེའི་ནང་རེད་ཡོད་རེད་དེ་ད་ལྟ་ནོར་སོང་བ་རེད། རང་གི་སྡིག་པ་ཚེ་རབས་ཐོག་མེད་ནས་ད་ལྟ་ཡན་ཆོད་དུ་བྱས་པའི་སྡིག་པ་ཐམས་ཅད་སྙིང་ཐག་པ་ནས་བཤགས། ད་ཕྱིན་ཆད་སྡིག་པ་ཆེ་ཕྲ་ཆུང་བཟོ་ཐམས་ཅད་མིག་ལ་ཚེར་མ་ཟུག་པ་ལྟ་བུས་འཛེམ། དུས་དང་རྣམ་པ་ཀུན་ཏུ་སྡིག་པ་བྱས་འདུག་གམ་དགེ་བ་བྱས་འདུག་བལྟ། སྡིག་པ་ཐམས་ཅད་བཤགས་པས་རྩིས་ཟིན་པ་བྱས། དགེ་བ་ཐམས་ཅད་སེམས་ཅན་ལ་བསྔོ་བ་བྱས་ན་འོང་གི་རེད་དུས། དེས་ན་སྡིག་པ་ཐམས་ཅད་སྤང་ཞིང་དགེ་བའི་ལས་ཐམས་ཅད་ཅི་ནུས་སྒྲུབ་པར་བསྒོམ།

༈ གཉིས་པ་བྱང་ཆུབ་ཀྱི་སེམས་གཉིས་སྦྱོང་བ་ལ་དོན་དམ་དང༌། ཀུན་རྫོབ་བྱང་ཆུབ་སེམས་སྦྱོང་བ་གཉིས་ལས། དང་པོ་ལ་སྦྱོར་དངོས་རྗེས་གསུམ་གྱི་སྦྱོར་བ་ནི། བྱང་ཆུབ་ཀྱི་སེམས་ཟེར་དུས་ཐམས་ཅད་མཁྱེན་པའི་ས་ཐོབ་པའི་ཐབས་མ་ནོར་བ་དེ་རེད། དེ་ལ་ཀུན་རྫོབ་དང་དོན་དམ་བྱང་སེམས་གཉིས་ཡོད་རེད། ཀུན་རྫོབ་སེམས་བསྐྱེད་དེ་རྣམ་རྟོག་གི་སྒོ་ནས་བསྒོམ་ཆོག་དུས། རྒྱུད་ལ་སྐྱེ་སླ་གི་རེད། སྐྱེས་ན་ཕན་ཡོན་ཚད་མེད་པ་ཡོད་ཀྱི་རེད། བྱང་ཆུབ་ཀྱི་སེམས་རིན་པོ་ཆེ་ཟེར་རྒྱུ་དེ་ཡིད་ལ་གཅིག་སྐྱེས་ཚར་ན་ངན་སོང་ལ་གཏན་ནས་འགྲོ་གི་མ་རེད། ཐེག་པ་ཆེན་པོའི་ལམ་གྱི་ཡོན་ཏན་རྒྱ་མཚོ་ལྟ་བུའི་སྙིང་པོ་བྱང་ཆུབ་ཀྱི་སེམས་གཅིག་ལ་འདུས་འོང་གི་རེད།

དེ་བསྒོམ་པ་ལ། སྦྱོར་བའི་སྐབས་སྐྱབས་འགྲོ་དང་སེམས་བསྐྱེད་སྔོན་དུ་བཏང་ནས་ཅེས། ད་ལྟ་ཐུགས་རྗེ་ཆེན་པོའི་བསྒོམ་བཟླས་ཀྱི་སྐབས་སུ་བཤད་པ་ལྟར་དཀོན་མཆོག་གསུམ་ལ་སྐྱབས་སུ་འགྲོ་བ་དང་རང་གིས་བྱང་ཆུབ་ཀྱི་སེམས་བསྒོམ་ན་ལུས་ངག་ཡིད་གསུམ་གྱི་དགེ་རྩ་ཅི་བྱས་ནའང་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་ཡིན་བསམ་པའི་ཀུན་སློང་བཞག་ན། སེམས་ཅན་ཁམས་ནི་ཚད་མེད་ལ། །ཕན་འདོད་དེ་ནི་དེ་ལྟར་རོ། །གསུངས་པ་ལྟར་སེམས་ཅན་རྒྱ་ཆེན་པོ་མང་པོ་ཞིག་ཡོད་ཀྱི་རེད་པ། དཔེར་ན། སྤང་དིའི་སྟེང་འབུ་སྲིན་འདྲ་ལ་ཆ་བཞག་ན་བྱེ་བ་དུང་ཕྱུར་མང་པོ་ཡོད་ཀྱི་རེད་པ། དེ་ཐམས་ཅད་སངས་རྒྱས་ཀྱི་ས་ལ་བཀོད་དགོས་བསམ་ན་སེམས་ཅན་མང་ཉུང་གིས་ཕན་ཡོན་ཡང་དེ་ལྟ་བུ་ཡོད་གསུང་རེད། བྱང་ཆུབ་ཀྱི་སེམས་དེ་སེམས་ཅན་རྒྱ་ཆུང་ཆུང་ཞིག་ལ་དམིགས་རྒྱུ་ཡོད་མ་རེད། ནམ་མཁས་གར་ཁྱབ་སེམས་ཅན་གྱིས་ཁྱབ་ཡོད་རེད། སེམས་ཅན་དེ་རྣམས་སྡུག་བསྔལ་གྱིས་མནར་བ་ཤ་སྟག་རེད། དེའི་ནང་དགྲ་སྡང་བ་ཞེས་ཕར་བཅད་རྒྱུ་ཡོད་མ་རེད། གཉེན་བྱམས་པ་ཞེས་ཚུར་བླང་རྒྱུ་ཡོད་མ་རེད། ང་ཚོ་ཐམས་ཅད་ཚེ་རབས་འཁོར་བ་ཐོག་མེད་ནས་ད་ལྟའི་བར་འཁོར་བ་ལ་འཁྱམས། སྡིག་པ་བསགས་ཤི་ན་ངན་སོང་མ་གཏོགས་འགྲོ་ས་མེད་མི་ཤ་སྟག་རེད་ཡོད་རེད། དེ་ཐམས་ཅད་སངས་རྒྱས་ཀྱི་ས་ལ་བཀོད་དགོས་བསམ་པའི་ཀུན་སློང་གིས་བྱས་ན། དེ་སྨོན་པ་བྱང་ཆུབ་སེམས་བསྐྱེད་པ་རེད། དེའི་རྗེས་སུ་བླ་མ་དང་ལྷ་ལ་གསོལ་བ་བཏབ་ཏེ། བྱང་ཆུབ་ཀྱི་སེམས་རིན་པོ་ཆེ་རྒྱུད་ལ་འབྱོང་བར་གསོལ་བ་བཏབ། བཟང་སྤྱོད་ཀྱི་ཡན་ལག་བདུན་པ་ཕུལ་ནས་ལུས་དྲང་པོར་འདུག་ཏེ་དབུགས་ཕྱིར་འགྲོ་བ་དང༌། ནང་དུ་འགྲོ་བ་ཉི་ཤུ་རྩ་གཅིག་གི་བར་མ་འཁྲུགས་པར་ལྷག་ཆད་མེད་པར་བགྲངས་ཏེ་གསུངས་དུས་དཔེར་ན་དབུགས་ཁ་ནས་ཕྱིར་འགྲོ་ཚུར་འོང་བ་དེ། བསམ་མནོ་གཞན་མི་གཏོང་བར་ཕྱིར་འགྲོ། ནང་དུ་འཇུག་པ་ལ་ཕྲེང་བ་གཅིག་བཅད་སེམས་བཟུང་བསྡད་ན་རྣམ་རྟོག་ཉུང་འགྲོ་གི་རེད། རྣམ་རྟོག་ཉུང་འགྲོ་དུས་ཀུན་རྫོབ་བྱང་ཆུབ་སེམས་བསྒོམ་ན་ལས་སླ་པོ་ཞིག་རེད་ཀྱི་རེད། འདིས་བསམ་གཏན་གྱི་སྣོད་དུ་རུང་བར་འགྱུར་རོ། །

དངོས་གཞི་ཆོས་རྣམས་རྨི་ལམ་ལྟ་བུ་བསམ་ཞེས་གསུངས་ཏེ། ང་ཚོས་དཔེར་ན་དགྲ་སྡང་བ་ཞིག་ཡོད་ན་ཕ་མེས་ཀྱི་རིང་ནས་དགྲ་སྡང་བ་རེད། ད་ལྟ་ངའི་རིང་ནས་དགྲ་སྡང་བ་རེད། མ་འོངས་པར་ངའི་བུ་དང་བུ་མོ་ཐམས་ཅད་འདིས་སྡང་བར་བྱེད་ཀྱི་ཡོད་བསམ་གྱི་རེད་དེ། དེ་འདྲ་མ་རེད། ང་ཚོའི་སྐྱེ་བ་གང་ནས་བླང་ཡོད་ཤེས་ཀྱི་མ་རེད། དེའི་སྐབས་སུ་དགྲ་སྡང་བ་འདི་ཕ་མ་རེད་ཡོད་ནའང་ཤེས་ཀྱི་མ་རེད། ད་འདི་ནས་ཤི་འགྲོ་དུས་གང་ན་སྐྱེ་འགྲོ་ཤེས་ཀྱི་མ་རེད། དེའི་སྐབས་དགྲ་སྡང་བ་འདི་ཕ་མ་རེད་འགྲོ་ན་ཤེས་ཀྱི་མ་རེད། ད་ལྟའི་ཕ་མ་རང་ལ་བྱམས་པོ་བྱེད་བློ་སྙིང་གཏད་པའི་མི་ཡིན་ནའང་སྐྱེ་བ་བརྗེ་འགྲོ་དུས་ཡང་དགྲ་བོར་འགྱུར་འགྲོ་ནའང་ཤེས་ཀྱི་མ་རེད། ང་ཚོས་སྐྱེ་བ་སྔ་མ་དང་ཕྱི་མ་གཉིས་མི་ཤེས་དུས། ད་ལྟ་དགྲ་ཡིན་ན་དུས་རྟག་ཏུ་དགྲ་ཡིན་པ། ད་ལྟ་གཉེན་ཡིན་ན་དུས་རྟག་ཏུ་གཉེན་ཡིན་པ་བསམ་གྱི་རེད་ཀྱང་དེ་རེད་ཡོད་མ་རེད། དེ་ང་ཚོས་བསམ་བློ་མ་བཏང་བ་རེད་མ་གཏོགས། ཁ་ནང་དུ་བསྐོར་བསམ་མནོ་ཡག་པོ་ཞིག་བཏང་ན། ལས་ཀ་རྒྱ་ཆེན་པོ་བྱེད་མི་ཐམས་ཅད་དུས་གཅིག་ལ་གཉེན་རེད་ཕན་ཚུན་བློ་གཏད་པེ་ཤ་སྤྲད་དེ་འདྲ་བྱེད་དུས་ཡང་རྐྱེན་ཞིག་གིས་དགྲ་ལ་འགྱུར་ཏེ་གཅིག་གིས་གཅིག་ལ་གནོད་པ་བྱེད་ཆམ་ལ་ཕབ་དེ་འདྲ་བྱེད་དགོས་ཀྱི་འདུག་ག །ལུས་རྟེན་འདིའི་སྟེང་ལའང་འཕོ་འགྱུར་མང་པོ་ཞིག་འགྲོ་གི་རེད། དེ་ཡིན་པ་དེ་ཅི་ལས་འགྱུར་ཟེར་ན། འདུས་བྱས་ཀྱི་ཆོས་རྣམས་ཐམས་ཅད་མི་རྟག་པ་རེད། དལ་འབྱོར་གྱི་མི་ལུས་ཟེར་མཁན་འདི་ཡང་སངས་རྒྱས་ཀྱི་གོ་འཕང་སྒྲུབ་པ་ལ་རྟེན་ཁྱད་པར་ཅན་རེད་ནའང༌། ནམ་འཆི་ཆ་མེད་འཆི་རྐྱེན་མི་རྟག་ཟེར་དུས་དཔེར་ན་ཆུའི་ནང་རླུང་གིས་ལྦུ་བ་ཞིག་ཡར་གསོབ་འོང་ན། སྐད་ཅིག་གཉིས་པ་ནས་ལྦུ་བ་ཤི་འགྲོ་བ་མ་གཏོགས་བསྡད་ཀྱི་མ་རེད། དཔེ་དེ་བཞིན་དུ་དལ་འབྱོར་གྱི་མི་ལུས་རྙེད་པ་འདི་ཡང༌། ད་ལྟ་མྱུར་བ་ཉིད་དུ་ཆོས་ཞིག་མ་སྒྲུབ་ནས་བཟུང་སྟེ། ནམ་མེད་པ་རེད་འགྲོ་ཤེས་ཀྱི་མ་རེད། དལ་འབྱོར་མི་ལུས་འདི་མེད་པ་རེད་ཚར་ན། ཡང་ན་དུད་འགྲོར་སྐྱེ་གི་རེད། ཡང་ན་དམྱལ་བ་ལ་སྐྱེ་གི་རེད། ཡང་ན་ལྷ་ལྟ་བུ་བདེ་སྐྱིད་ཡོད་པ་ཞིག་ལ་སྐྱེ་ན་སེམས་གཡེང་འགྲོ་དུས་ཆོས་ཀྱི་སྣོད་དུ་གཏན་ནས་འགྲོ་གི་མ་རེད། སྲ་ཞིང་འཐས་པ་བརྟན་པོ་འདྲ་ཞིག ཁང་པ་ཞིག་བཟོས་ནའང༌། མི་ཚེ་མི་རབས་ལ་བརྟན་པོ་ཡོད་བསམ་དེའི་ནང་ལ་ལྕགས་བཏང་ཡག་པོ་བཟོ་གྱི་ཡོད་རེད་དེ། དེ་ཐམས་ཅད་རྨི་ལམ་གྱི་རྒྱལ་སྲིད་འདྲ་ཞིག་མ་གཏོགས་དོན་བརྟན་པོ་གྲུབ་པ་གཅིག་ཀྱང་ཡོད་མ་རེད།

དེ་དཔེར་ན་སྔོན་སངས་རྒྱས་ཀྱི་བསྟན་པ་དར་བའི་སྐབས་སུ་སྟོན་པ་རྫོགས་པའི་སངས་རྒྱས་མཉན་ཡོད་ན་བཞུགས་འཁོར་དགྲ་བཅོམ་པ་བྱེ་བ་འབུམ་ཕྲག་བཞུགས་པར། ཁྱིམ་བདག་མགོན་མེད་ཟས་སྦྱིན་གྱིས་གྲྭ་ཤག་བརྩིགས་གང་འདྲ་མཛད་ཡོད་ནའང་ད་ལྟ་ཐང་མ་གཏོགས་མཇལ་རྒྱུ་མི་འདུག་ག །དེ་མི་རྟག་པ་ཡིན་པའི་རྟགས་རེད། བི་ཀྲ་མ་ཤཱི་ལའི་གཙུག་ལག་ཁང་དང་ན་ལེཎྜའི་གཙུག་ལག་ཁང་ལ་སྔོན་པཎྜི་ཏ་སྟོང་ཕྲག་མང་པོ་ལྷན་ཅིག་ཏུ་ཚོགས། དགེ་འདུན་བྱེ་བ་ས་ཡ་འཛོམས་ཆོས་འཆད་ཉན་གྱིས་དུས་འདའ་བར་མཛད་དེ་འདྲ་ཡོད་ཀྱི་རེད་དེ། ད་ལྟ་དེའི་ནང་དགེ་སློང་གཅིག་མི་འདུག་ག །བཀའ་འགྱུར་པོ་ཏི་གཅིག་མི་འདུག་ག །དེ་མི་རྟག་པ་ཡིན་པའི་རྟགས་རེད། ད་ལྟ་ད་ལྟ་ཐག་ཉེ་ས་ནས་བསམ་ན། བོད་གངས་ཅན་གྱི་ལྗོངས་ཟེར་རྒྱུ་དེ་སྔ་མ་རྒྱ་དམར་མ་སླེབ་པའི་གོང་དུ། ལྷ་ས་བསམ་ཡས་ཁྲ་འབྲུག་ལ་སོགས་པའི་གཙུག་ལག་ཁང་ག་ཚོད་ཡོད་དེའི་ནང་དུ་རྟེན་གསུམ་ག་ཚོད་ཡོད། ད་ལྟ་བསམ་ཡས་ཀྱི་གཙུག་ལག་ཁང་འདྲ་ཡིན་ན་ཚྭ་ཁང་ཆུང་ཆུང་གུར་འདིའི་ཆེ་ཆུང་ཙམ་མ་གཏོགས་ཡོད་མ་རེད། དེའི་ནང་སྐུ་འདྲ་གཅིག་ཡོད་མ་རེད། རེད་ཡོད་པ་རྣམས་གཟུངས་གཏོར་ཚར་ཡོད་རེད། སྐུ་ཆེན་པོ་ཐམས་ཅད་གཏོར་བཤིགས་དེ་འདྲ་བྱས་ཡོད་རེད། དེ་མི་རྟག་པ་བསྟན་པ་རེད།

དེར་མ་ཟད་བླ་མ་དགེ་བའི་བཤེས་གཉེན་ཡང་སྔ་མ་ཡིན་ན་རྒྱ་གར་འཕགས་པའི་ཡུལ་དུ་སངས་རྒྱས་ཀརྨ་པ། བླ་མ་ཀ་ལུ་རིན་པོ་ཆེ། སྐྱབས་རྗེ་བདུད་འཇོམས་རིན་པོ་ཆེ་རིགས་བཞུགས་ཡོད་ཚེ་ཆོས་གང་འདྲ་གསུང་གི་ཡོད། སངས་རྒྱས་ཀྱི་བསྟན་པ་ལ་བྱ་བ་གང་འདྲ་མཛད་ཀྱི་ཡོད། དེ་ཐམས་ཅད་ཀྱང་དག་པའི་ཞིང་ཁམས་ལ་ཕེབས་འགྲོ་ཚར། ད་མོས་གུས་ཀྱིས་གསོལ་བ་འདེབས་པའི་ཡུལ་ཙམ་མ་གཏོགས་བླ་མ་དེ་འདྲ་ཞིག་མིག་གི་ཡུལ་དུ་མཇལ་རྒྱུ་མི་འདུག་ག །དེ་ཐམས་ཅད་ཀྱང་མི་རྟག་པ་ཡིན་པའི་རྟགས་རེད།

རང་གི་ཕ་མ་དང་མ་བུ་དང་གཉེན་ལ་བསམ་ན། ཁམས་པ་བོད་པ་སྐྱབས་བཅོལ་བྱས་ཚུར་འོང་བ་ནས་ཕལ་ཆེར་ས་ཆུ་མི་འཕྲོད་དུས་ཤི་བ་རྣམས་ཀྱི་རོ་ཉིན་རེར་གསུམ་རེ་བཞི་རེ་དུར་ཁྲོད་ལ་བསྐྱལ་འགྲོ་གི་འདུག་ག །དེ་ཐམས་ཅད་མི་རྟག་པ་རེད། དེ་ཡིན་དུས་སྣང་བ་འདི་ཐམས་ཅད་རྟག་པ་བརྟན་པ་གཅིག་ཀྱང་ཡོད་ཀྱི་མ་རེད། མི་རྟག་པ་དེ་ཤེས་འོང་ན་དམ་པའི་ཆོས་ཞིག་སྒྲུབ་ནུས་ཀྱི་རེད་མ་གཏོགས་དེ་རྟག་པ་རེད་བསམ་བསྡད་ན་དཔེར་ན་ད་ལྟ་ནོར་ཆེན་པོ་ཡོད་པའི་མི་ལྟ་བུ་ཞིག་ཤི་གྲབ་བྱས་ཉལ་སའི་ནང་ལྷུང་བསྡད་དུས་ཀྱང༌། ཁོ་བོའི་ནོར་དེ་ཅིག་ཅིག་བྱས་ན་ཡར་སྤེལ་ཤོག མ་ངན་བྱས་ནས་སྤེལ་ཤོག ཕ་མ་ལ་འདི་འདྲ་བྱིན་བུ་རྒྱུད་ལ་འདི་འདྲ་བྱིན་ཅེས་ཚེ་འདིའི་སྐད་ཆ་མ་གཏོགས་ཕྱི་མའི་སྐད་ཆ་བཤད་ཀྱི་མི་འདུག་ག །དེ་འཆི་བ་སྙིང་ལ་མ་ཟུག་པའི་རྟགས་རེད།

དེ་ལྟར་ཡིན་པས་ན་འཁྲུལ་པ་རེད། འཁྲུལ་ཚར་ན་དཔེར་ན་སྨྱོན་པ་ཞིག་གིས་འདི་ནས་དགུན་ཀ་གནམ་གཤིས་གྲང་མོ་ཡོད་དུས་ཆུའི་ནང་འཛུལ་ཁྲུས་རྒྱབ་ཀྱི་ཡོད་ན། ཁོའི་སེམས་སྨྱོ་སོང་རེད་མ་གཏོགས་ཁོ་གཟུགས་པོ་འཁྱགས་ནད་བྱེད་ཀྱི་རེད་པ་སྟེ་མི་ཤེས་པ་རེད། དཔེ་དེ་བཞིན་དུ་མ་འཁྲུལ་པའི་བྱང་ཆུབ་སེམས་དཔའ་ཞིག་གིས་གཟིགས་ན་ང་ཚོའི་ལས་ཀ་འདི་སྨྱོན་པ་ཞིག་གི་ལས་ཀ་འདྲ་ཞིག་ཡིན་རེད་དུས། དེའི་ཕྱིར་ན་རང་གི་སེམས་ཉིད་འཁྲུལ་ནས་དེ་ལྟར་སྣང་བ་ཡིན་གྱིས། སེམས་ལས་ལོགས་སུ་གྱུར་པ་ཅུང་ཟད་ཙམ་མེད་པར་སྒྲོ་འདོགས་བཅད། འཁྲུལ་པ་དེ་སུས་བཟོས་ཟེར་ན་རང་གི་སེམས་ཀྱིས་བཟོས་པ་རེད། རང་གི་སེམས་དེས་འཁྲུལ་པ་མེད་པ་ཞིག་ལ་ཡོད་པར་བཟུང་བཞག་ནས་འཁྲུལ་པ་བཟོས་བཞག་རེད་མ་གཏོགས། འཁྲུལ་པ་དང་པོ་ནས་བདེ་གཤེགས་སྙིང་པོའི་ལོགས་སུ་ཕར་བསྡད་པ་སུས་ཀྱང་བཤིག་མི་ཐུབ་པ་མ་རེད།

འཁྲུལ་པ་བསྐྱེད་མཁན་སེམས་དེའང་བདེན་པ་ཨི་རེད་བསམ་ན། མ་སྐྱེས་རིག་པའི་གཤིས་ལ་ལྟོས་ཟེར་དུས། །སེམས་ཟེར་མཁན་དེ་ཁོག་པའི་ནང་ནས་ཞེ་སྡང་རེ་རེ་ལང་འོང་དུས་རང་གི་སྲོག་ཀྱང་བློ་བཏང༌། ལག་ལ་མཚོན་ཆ་ཁུར་གདོང་པ་དམར་པོ་ཆགས་མི་མང་པོ་བསད་ཐུབ་ཀྱི་འདུག་ག་སྟེ། དེ་རྣམ་རྟོག་ཞེ་སྡང་དེས་འཁྲུལ་རེད་མ་གཏོགས་ཞེ་སྡང་ཟེར་མཁན་ཁོག་པའི་ནང་དུ་ཤུགས་ཆེན་པོ་རླུང་གིས་བརྒྱངས་འོང་པ་འདྲ་གང་ཡང་ཡོད་ཀྱི་མ་རེད། ཞེ་སྡང་ཁོ་རང་གིས་ཅི་ཐོན་ཡོད་རེད་ཟེར་ན་རང་དམྱལ་བར་འགྲོ་བྱེད་གཅིག་མ་གཏོགས་ལས་ཀ་གང་ཡང་ཐོན་ཡོད་མ་རེད། དེ་ཡང་རྣམ་རྟོག་རེད། རྣམ་རྟོག་དེ་ཡོད་མ་རེད། མེད་ཚར་དུས་དཔེར་ན་ད་ལྟ་ཕྱུག་པོ་ཞིག་བདེ་སྐྱིད་ལོངས་སྤྱོད་ལྡན་ཡོད་ན་ཁོག་པའི་ནང་ནས་ང་ཕྱུག་པོ་རེད་འདུག་བསམ་སེམས་སྤྲོ་བོ་རེད་དུས་དེ་དཔོན་པོ་འདྲ་ཞིག་གིས་ཆད་པ་བཅད་ནས་ནོར་ལོངས་སྤྱོད་ཐམས་ཅད་འཕྲོག་སོང་ན་སེམས་འདི་མར་སྡུག་འགྲོ་གི་འདུག་ག །དགའ་བྱེད་ཀྱང་སེམས་རེད། སྡུག་བྱེད་ཀྱང་སེམས་རེད། སེམས་ཀྱི་ངོ་བོ་དེ་རྣམ་རྟོག་རེད།

རྣམ་རྟོག་ཟེར་རྒྱུ་དེ་དཔེར་ན་ད་ལྟ་ངའི་ཁ་ནས་ཆོས་བཤད་དུས་དེ་ལ་རྩེ་གཅིག་ཏུ་ཉན་རྒྱུའི་རྣམ་རྟོག་དེ་གང་འདྲ་འདུག་དབྱིབས་འདུག་གས། ཁ་དོག་འདུག་གས། ལུས་ཀྱི་སྟོད་ལ་འདུག་གས། སྨད་ལ་འདུག །རྣ་ཅོག་ནང་འདུག་གམ་མིག་ལ་འདུག་གཅིག་བལྟས་ན་སེམས་ཟེར་རྒྱུ་དེ་གཏན་ནས་ཡོད་མ་རེད། སེམས་ཟེར་རྒྱུ་དེ་དངོས་པོ་ཡོད་ན་འདི་ལྟར་དཀར་པོ་རེད། སེར་པོ་རེད། ཀ་བ་རེད། བུམ་པ་རེད། ཡང་ན་ཆེན་པོ་འདུག་ཆུང་ཆུང་འདུག་རྒས་པོ་འདུག་གཞོན་ནུ་འདུག་ཟེར་རྒྱུ་ཞིག་ཡོད་དགོས་རེད་པ། དེ་ཡོད་མེད་ཁ་ནང་དུ་བསྐོར་ཏེ་ག་ལེར་བསམ་མནོ་གཏོང་དང་ཤེས་འོང་གི་རེད་དུས། སྐྱེ་འགག་གནས་གསུམ་གྱིས་སྟོང་ཞིང༌། ཁ་དོག་དང་དབྱིབས་ལ་སོགས་པ་མེད་པ། ལུས་ཀྱི་ཕྱི་ནང་གང་ནའང་མི་གནས་པས། གཤིས་ཅིར་ཡང་མ་གྲུབ་པས་གང་དུ་ཡང་མི་འཛིན་པར་རྟོག་མེད་ཀྱི་ངང་ལ་བཞག་གོ །སྟོང་ཉིད་ངོ་མ་མངོན་སུམ་དུའང་རྟོགས་སོང་ན་རྗེ་བཙུན་མི་ལ་རས་པ་དང་གུ་རུ་རིན་པོ་ཆེ་འདི་རྣམས་སྐུ་ལུས་མེ་ལ་བསྲེག་ན་ཚིག་རྒྱུ་མེད། ཆུར་བསྐྱུར་ན་ཁུར་རྒྱུ་མེད། དགུན་གྲང་བ་མེད། དབྱར་ཚ་བ་མེད་པ་དེ་སྟོང་ཉིད་རྟོགས་པས་སྟོང་ཉིད་ལ་ན་རྒྱུ་ཚ་རྒྱུ་ཡོད་མེད་དཔེ་དེ་རེད། ང་ཚོས་སྟོང་ཉིད་མ་རྟོགས་དུས་འདི་ན་འབུ་ཞིག་གིས་སོ་རྒྱབ་འོང་ན། ཚ་བྱུང་བསམ་པའི་རྣམ་རྟོག་སྐྱེ། མི་ཞིག་གིས་ཚིག་ངན་པ་ཞིག་བརྗོད་འོང་ན་རླུང་ལང་གི་འདུག་ག །དེ་སེམས་སྟོང་པ་མ་རྟོགས་པའི་རྟགས་རེད།

དེའི་ཕྱིར་ན་ལུས་དང་སེམས་ཐམས་ཅད་སྟོང་པ་ཡིན་བསམ་པའི་ངེས་ཤེས་རྙེད་སོང་ན། གཉེན་པོའི་རྣམ་རྟོག་སྐྱེ་དུས། གཉེན་པོ་ཉིད་ཀྱང་རང་སར་གྲོལ་ཟེར། ད་ལྟ་ཐམས་ཅད་ཀྱིས་གཅིག་ཆོས་ཞུ། ང་ཚེ་ཕྱི་མ་ཟེར་མཁན་འཇིགས་སྐྲག་ཆེན་པོ་ཡོད་ས་རེད། དེ་ལས་སྐྱབས་བྱེད་ལ་བླ་མའི་ས་ནས་གདམས་ངག་ཞུ་དགོས། ཞུས་ནས་བཟུང་སྟེ་རྩེ་གཅིག་ཏུ་ཉམས་སུ་ལེན་དགོས་ཕྱག་འབུམ་ཕྲག་འཚལ་དགོས། མཎྜལ་འབུམ་ཕྲག་འདོན་དགོས། སྐྱབས་འགྲོ་འབུམ་ཕྲག་གསོག་དགོས་བསམ་པའི་དགེ་བའི་རྣམ་རྟོག་ཞིག་ཡོད་རེད་པ། དགེ་བའི་རྣམ་རྟོག་དེ་སྟོང་ཉིད་ཡིན་པས་ཡུན་རིང་ཐུབ་ཀྱི་མ་རེད། དཔེར་ན། དགེ་བའི་བཤེས་གཉེན་མེད་བླང་དོར་གྱི་ལམ་སྟོན་མཁན་མེད་འོང་དུས་ཆོས་པ་ཕལ་ཆེར། རྟོགས་ལྡན་རྒས་པོའི་སློབ་གཉེར། །བྱ་བྲལ་རྒས་པོའི་གསོག་འཇོག །སྟོན་པ་རྒས་པོའི་བཟའ་དཔོན་རེད་འགྲོ་གི་འདུག་ག །དེའང་མི་རྟག་པའི་རྟགས་རེད། དེའི་ཕྱིར་ན་གཉེན་པོ་ཉིད་ཀྱི་ངོ་བོ་སྟོང་སྟེ་རང་བཞིན་མེད་པར་ཤེས་པའི་ངང་དུ་བཞག་གོ །

དེའི་འཇོག་ཚུལ་བསྟན་པའི་ཕྱིར། ལམ་གྱི་ངོ་བོ་ཀུན་གཞིའི་ངང་ལ་བཞག །ཅེས་གསུངས་ཏེ། རྣམ་ཤེས་ཚོགས་བདུན་གྱི་སྤྲོ་བསྡུ་ཐམས་ཅད་དང་བྲལ་ནས་ཟེར། དང་པོ་སེམས་འདི་ང་བསམ་རྒྱུ་དེ་གཏན་ནས་ཡོད་མ་རེད་དེ། ང་བསམ་རྒྱུའི་རིལ་རིལ་ཞིག་ཡོད་སྣང་ཤར་ནས་བཟུང༌། དེ་ནས་ང་དེ་བརྟེན་སའི་ལུས་ཞིག་ཡོད། ལུས་དེ་ལ་དབང་པོ་སྒོ་ལྔ་ཞིག་ཡོད། དེ་རེད་འོང་དུས་རྣམ་ཤེས་ཚོགས་བརྒྱད་ཟེར་གཞུང་གི་སྐད་ཆ་རེད། གོ་དཀའ་མོ་རེད། དཔེར་ན་མིག་གིས་གཟུགས་མཐོང་འོང་ན། མིག་གི་རྣམ་ཤེས། མིག་གི་རྣམ་ཤེས་དེས་གཟུགས་མཐོང་གི་ཡོད་རེད། དེ་ལ་གཟུགས་མཛེས་པ་ཞིག་མཐོང་ན་འདི་ཡག་པོ་འདུག་སྙིང་ལ་ཡིད་དུ་འོང་བ་ཞིག་འདུག་བསམ། དགྲ་འདི་འདྲས་མེ་མདའ་རྒྱབ་འོང་བ་འདྲ་ཞིག་མཐོང་འོང་ན། འདིས་ང་བསད་ཀྱི་རེད་ཡག་པོ་མི་འདུག་བསམ་དགའ་འོང་གི་མི་འདུག་ག །དེ་ཕ་རྒྱབ་ཡུལ་དེ་སེམས་འདིས་ཚུར་བཟོ་འོང་རེད། དེས་ན་དཔེར་ན་ད་ལྟ་སེམས་འདི་གང་ལ་བརྟེན་ཡོད་རེད་ཟེར་ན་ལུས་ལ་བརྟེན་ཡོད་རེད། ལུས་དང་སེམས་གཉིས་ལྷན་ཅིག་ཏུ་ཚོགས་ཚར་དུས་ཁ་གྲགས་རྒྱུའི་ངག་ཞིག་ཡོད་རེད། དེའི་ལུས་ངག་ཡིད་གསུམ་ལྷན་དུ་ཚོགས་བསྡད་དུས། དཔེར་ན། གུར་འདི་ལ་ཐག་པ་རྒྱབ་ཀ་བ་རྒྱངས་བཞག་དུས། སྡོད་སའི་ཁང་པ་ཞིག་གྲུབ་འོང་གི་འདུག་ག །དཔེ་དེ་འདྲ་རེད། སང་ཉིན་ཤི་འོང་བའི་སྐབས་སེམས་འདི་བར་དོ་ལ་འགྲོ། ལུས་འདི་ཤུལ་ལ་ལྷག །ངག་གཏན་ནས་ཡོད་མ་རེད་མེད་པ་རེད་ཚར་ཡོད་རེད། སེམས་བར་དོ་ལ་འགྲོ་དུས་གང་ཁུར་ཡོད་རེད་ཟེར་ན། ཚེ་འདིའི་ནོར་ལོངས་སྤྱོད་ཁུར་ཡོད་མ་རེད། ཕ་མ་སྤུན་གྲོགས་ཡོད་མ་རེད། ཚེ་འདི་ལ་དགེ་སྡིག་ཅི་བྱས་ཡོད་ན། རང་གི་ལུས་དང་གྲིབ་མ་བཞིན་དུ་ཁུར་ཡོད་རེད། ལུས་དེ་ཤུལ་དུ་ལྷག་ཚར་དུས་རོ་ཟེར་དུས། རང་གི་ཕ་མའི་རོ་ཡིན་ན་འདྲ་བླ་མའི་སྐུ་གདུང་ཡིན་ན་འདྲ། དེ་ཐམས་ཅད་རོ་ནི་རོ་རེད་མིག་ཡོད་ནའང་མཐོང་གི་མ་རེད། རྣ་བ་ཡོད་ནའང་ཐོས་ཀྱི་མ་རེད། ཁས་ཚིག་བཤད་ཤེས་ཀྱི་མ་རེད། ཁོ་བཟང་པོ་བྱས་དར་གོས་ཆེན་གཡོགས་ཁྲི་ཐོག་ལ་བཞག་ནའང་དགའ་བའི་སེམས་ཡོད་མ་རེད། རྡོ་དང་འདྲ་རེད། སྡུག་པོ་བྱས་མེ་ལ་བསྲེགས་ཆུ་ལ་བསྐུར་ན། ང་སྡུག་པོ་བྱས་བྱུང་བསམ་པ་ཡོད་མ་རེད། མེད་པ་དེ་སེམས་ཀྱིས་བཟོས་སོང་རེད། སེམས་ཁོ་རང་ཡག་པོ་དགེ་བ་ཞིག་རེད་ན། སེམས་ཀྱི་གཡོག་པོ་ལུས་དང་ངག་གཉིས་ཀྱང་རང་ཤུགས་ཀྱིས་དགེ་བ་རེད་ཀྱི་རེད། སེམས་དེ་དགེ་བར་བྱེད་པའི་ཐབས་ལ་ད་ལྟ་ང་ཚོའི་སེམས་འདི་རྡོག་རྡོག་ཞིག་ལ་བཟུང་ནས། གཅིག་གིས་ཕན་བཏགས་འོང་ན། འདི་ལ་ངས་ཕན་པ་མང་པོ་བཏགས་དགོས། སྐྱེ་བ་ཚེ་རབས་ནས་ངའི་གྲོགས་པོ་བྱེད་དགོས་བསམ་རྒྱུ་དེ་སེམས་སྟོང་པར་མ་ཤེས་པའི་རྟགས་རེད། དགྲ་ཞིག་ཡིན་ན་ངས་འདི་ལ་གནོད་པ་གང་ཐུབ་བྱེད་དགོས། ཆེ་ས་ནས་སྲོག་དང་འཕྲལ་དགོས། ཆུང་ས་ནས་ནོར་དང་འཕྲལ་དགོས་བསམ་ན་ཞེ་སྡང་དེ་རྟག་པ་རེད་བསམ་རྒྱུ་དེ་རེད་མ་གཏོགས་གང་ཡང་ཡོད་མ་རེད། དེའི་ཕྱིར་ན་གཤིས་ཅིར་ཡང་མ་གྲུབ་པ་ལ་བློས་ཅིར་ཡང་མི་འཛིན་པ་རྟོག་མེད་ཀྱི་ངང་ལ་གསལ་སིང་ངེ་བཞག་གོ །

གསུམ་པ་རྗེས་ནི། ཐུན་མཚམས་སྒྱུ་མའི་སྐྱེས་བུར་བྱ། །ཞེས་གསུངས་ཏེ། མཉམ་བཞག་གི་རྗེས་སུ་འབྲངས་ནས་རང་གཞན་སྣོད་བཅུད་ཅིར་སྣང་ཐམས་ཅད་སྒྱུ་མ་ལྟར་སྣང་སྟེ་དཔེར་ན་བྱང་ཆུབ་སེམས་དཔའ་ཆེན་པོ་རྣམས། སེམས་ཅན་གྱི་དོན་དུ་བྱོན་འོང་དུས། བྱང་ཆུབ་སེམས་དཔའ་རང་ལས་དང་ཉོན་མོངས་པའི་དབང་གིས་སྐྱེ་བ་ལེན་གྱི་མ་རེད་དེ། སེམས་ཅན་ཐམས་ཅད་ཐར་པའི་ལམ་ལ་བཀོད་པར་བྱ་བའི་ཕྱིར་དུ། དཔེར་ན་སྟོན་པ་ཐུབ་པའི་དབང་པོའི་སྐྱེས་རབས་ལ་མཇལ་དང་བྱའི་སྐྱེ་བ་བཞེས་བྱ་ཐམས་ཅད་ལ་ཆོས་གསུངས། དགེ་བ་བཅུ་ལ་བཀོད། རི་དྭགས་ཀྱི་སྐྱེ་བ་བཞེས་རི་དྭགས་ཐམས་ཅད་ལ་ཆོས་གསུངས་དགེ་བ་བཅུ་ལ་བཀོད། འཁོར་ལོས་བསྒྱུར་བའི་རྒྱལ་པོའི་ཚུལ་བཟུང༌། དེས་སྦྱིན་པ་མང་པོ་བཏང༌། སྦྱིན་པ་མང་པོ་བཏང་བའི་མཐར་དམ་པའི་ཆོས་འཚོལ། དམ་ཆོས་ཤོ་ལོ་ཀ་གཅིག་བཤད་མཁན་ཡིན་ནའང་དེ་ལ་སྐུ་ལུས་མེ་ལ་བསྲེག་པ་དང་ཆུ་ལ་འཆོང་བ་ལྟ་བུའི་སྲོག་ལྟོས་མེད་དུ་བཏང༌། དེ་སྟོང་ཉིད་རྟོགས་པས་གང་འདྲ་བྱས་ནའང་སྡུག་བསྔལ་གཏན་ནས་ཡོད་མ་རེད། དེ་འདྲ་མ་རྟོགས་པར་ཤེས་དགོས་མ་གཏོགས། རྟག་བརྟན་ཡོད་བསམ་ན་འོང་གི་མ་རེད། ཤེས་པར་བྱས་ལ་སྤྱོད་ལམ་ཐམས་ཅད་སྤྱོད་དོ། །

གཉིས་པ་ཀུན་རྫོབ་བྱང་ཆུབ་ཀྱི་སེམས་བསྒོམ་པ་ལ། མཉམ་བཞག་དང་རྗེས་ཐོབ་གཉིས་ལས། མཉམ་བཞག་ནི། གཏོང་ལེན་གཉིས་པོ་སྤེལ་མར་སྦྱང༌། །ཞེས་གསུངས་འདི་ཤིན་ཏུ་གལ་ཆེ་སྟེ། སློབ་དཔོན་ཆེན་པོ་ཞི་བ་ལྷས། གང་ཞིག་བདག་དང་གཞན་རྣམས་ནི། །མྱུར་དུ་སྐྱབས་པར་འདོད་པ་དེས། །བདག་དང་གཞན་དུ་བརྗེ་བར་བྱ། །གསང་བའི་དམ་པ་དཔྱད་པར་བྱ། །གསུངས་དུས། ང་ཚོས་ད་ལྟ་དཔེར་ན་རང་བསམ་རྒྱུ་དེ། རང་གི་ལུས་དང་སེམས་དང༌། ཕ་མ་ཕུ་ནུ་གཉེན་ཐམས་ཅད་ལ་ཆགས་སེམས་ཆེན་པོ་ཞིག་སྐྱེས་ཡོད་རེད། གཞན་བསམ་མཁན་དེ་ཕར་སྣང་མེད་བྱས་བཞག་ཡོད་རེད། གཞན་སྤྲང་པོ་ཞིག་ཡིན་ནའང་སྦྱིན་པ་གཏོང་བ་དང་ལྟོ་མེད་མི་ཞིག་ལ་ལྟོ་སྤྲད་ནའང༌། རང་གི་གཅེས་སྤྲད་ཙམ་ད་དུང་དེ་ལ་གཏན་ནས་ཡོད་ཀྱི་མ་རེད། དེ་མེད་དུས། རང་ལ་གཅེས་པར་འཛིན་པ་བཞིན་དུ་སེམས་ཅན་ཐམས་ཅད་ཚུར་གཅེས་པར་འཛིན། གཞན་སྣང་མེད་དུ་བཞག་པ་བཞིན་དུ་རང་སྣང་མེད་བྱས་བཞག་ཐུབ་པ་ཞིག་ཡོད་ན་བྱང་ཆུབ་ཀྱི་སེམས་དེ་རྒྱུད་ལ་སྐྱེ་འོང་གི་རེད།

དེ་སྐྱེ་བ་དེ་བདག་དང་གཞན་གཉིས་བརྗེ་ཐུབ་ན་དེ་བྱང་ཆུབ་སེམས་དཔའི་གསང་བའི་མན་ངག་ཐུན་མོང་མ་ཡིན་པ། གསང་སྔགས་རྡོ་རྗེ་ཐེག་པས་ལྟ་བསྒོམ་ཟེར་མཁན་འདྲ་དེ་རེད། དེ་གསང་དགོས་པའི་རྒྱུ་མཚན་ཅི་རེད་ཟེར་ན། ད་ལྟ་ངས་ཀྱང་བྱང་ཆུབ་ཀྱི་སེམས་རྒྱུད་ལ་སྐྱེ་ཡོད་མ་རེད་དེ་མེད་ནའང༌། བྱང་ཆུབ་སེམས་འདི། ཡི་གེའི་ལམ་དུ་བཤད་རྒྱུ་འདི་ཤིན་ཏུ་སྐལ་པ་བཟང་པོ་རེད། བློ་སྦྱོང་དོན་བདུན་མ་ཟེར་རྒྱུ་ཞིག་བཤད་ཀྱི་འདུག་བསམ་དུས། བྱང་ཆུབ་ཀྱི་སེམས་ཟེར་རྒྱུ་འདི་རྩ་བ་ཆེན་པོ་ཞིག་ཡིན་པར་ཤེས་སོང་ན། དེ་སངས་རྒྱས་ཀྱི་གོ་འཕང་ཐོབ་བྱེད་ཀྱི་རྒྱུ་མ་ནོར་བ་མང་པོ་རེད། སངས་རྒྱས་ཀྱིས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་ཡོད་རེད་དེ། དེ་ཐམས་ཅད་ཀྱི་སྙིང་པོ་བྱང་ཆུབ་ཀྱི་སེམས་རིན་པོ་འདི་རེད། བྱང་ཆུབ་སེམས་ཀྱི་ཆོས་བཤད་ད་ལྟ་སྒྲ་གོ་བསྡད་དུས། འདི་ན་མི་མ་ཡིན་མང་པོ་འགྲོ་བཞིན་ཡོད་ན། མི་མ་ཡིན་སེམས་ཅན་གྱི་སྲོག་གཅོད་དབུགས་ལེན་དེ་འདྲ་ཡིན་ནའང༌། འདིའི་བྱང་ཆུབ་ཀྱི་སྒྲ་འདི་གོ་འགྲོ་དུས། དེའི་རྒྱུད་ལ་ཕན་སེམས་བྱང་ཆུབ་ཀྱི་སེམས་ཞིག་སྐྱེ་མི་འགྲོ་ཐབས་ཡོད་མ་རེད།

སྔོན་ཁམས་ཀྱི་ཕྱོགས་ལ་འདྲེ་ངན་མང་པོ་ཡོད་པ་ལ། དཔལ་སྤྲུལ་རིན་པོ་ཆེས་སློབ་མ་རྣམས་ལ་སྤྱོད་འཇུག་ཡང་ནས་ཡང་དུ་གསུང་དུས་འདྲེ་མེད་པ་རེད། འདྲེའི་གནོད་པ་མེད་པ་རེད། དེ་འདྲ་རེད་སོང་རེད། དེ་ལྟ་བུའི་གསང་བ་དམ་པ་སྟེ་ཤིན་ཏུ་ནས་ཀྱང་གབ་ཡོད་རེད། བདག་བདེ་གཞན་གྱི་སྡུག་བསྔལ་དག །ཡང་དག་བརྗེ་བར་མ་བྱས་ན། །སངས་རྒྱས་ཉིད་ནི་མི་འགྲུབ་ཅིང༌། །འཁོར་བ་ན་ཡང་བདེ་བ་མེད། །ཅེས་གསུངས་དུས་རང་གཅེས་འཛིན་བྱས་པ་འདི་འདྲ་ཞིག་སེམས་ཅན་ཐམས་ཅད་གཅེས་འཛིན་བྱས། སེམས་ཅན་གཞན་སྣང་མེད་བྱས་པ་བཞིན་རང་ལ་སྣང་མེད་བྱེད་ཐུབ་ན། སངས་རྒྱས་ཀྱི་གོ་འཕང་ཐོབ་འགྲོ་རེད། ཁམས་གསུམ་འཁོར་བ་ལ་གནས་ན་ཡང་སྡུག་བསྔལ་གཏན་ནས་ཡོད་ཀྱི་མ་རེད།

ད་ལྟ་ཞུས་པ་བཞིན་དུ། བྱང་ཆུབ་སེམས་དཔའ་ཆེན་པོ་དེ་རྣམས་ཀྱིས་དབུ་དང་ཡན་ལག་གི་སྦྱིན་པ་གཏོང་མཛད་དུས་ཀྱང༌། རང་གིས་སྐེ་བཅད་པ་དང་སྲོག་སྦྱིན་པ་བཏང་ཡོད་བསམ་པའི་སྡུག་བསྔལ་གཏན་ནས་ཡོད་མ་རེད། དཔེར་ན་སངས་རྒྱས་བཅོམ་ལྡན་འདས་འཁོར་ལོས་བསྒྱུར་རྒྱལ་ཆེན་པོ་ཞིག་གི་སྐྱེ་བ་བཞེས་པའི་སྐབས་སུ། ནོར་དང་ལོངས་སྤྱོད་ཐམས་ཅད་ཕོངས་སེམས་མེད་པར་གཏོང་མཛད་དུས། དེའི་བྱང་ཆུབ་སེམས་དཔའ་དེ་ཡང༌། སྤྲང་པོ་སློང་མོ་བ་ཞིག་གིས་ག་ཚད་ཞུས་ནའང་མི་སྤྲད་པ་གཏན་ནས་ཡོད་མ་རེད་ཟེར་བའི་སྐད་གྲགས་ཆེན་པོ་ཞིག་ཕོག་འགྲོ་དུས། ཨ་ཙ་ར་སྡུག་ཅག་ཞིག་ཡོང་ནས། རྒྱལ་པོ་ཆེན་པོ་ཁྱེད་ཀྱི་དབུ་དེ་ཁོ་ལ་གནང་དགོས། ཁོ་ནི་གཟུགས་མི་མཛེས་པ་སྡུག་པོ་ཡོད། ཁྱེད་ཀྱི་དབུ་ནི་མཛེས་པ་ཡག་པོ་འདུག་དབུ་དེ་གནང་དགོས་ཞུས། རྒྱལ་པོས་དབུ་གནང་ཆོག་གསུངས་ཁས་བླང་བཞག་རེད། བློན་པོ་དང་བཙུན་མོ་ཐམས་ཅད་རྒྱལ་པོས་དབུ་གནང་ས་རེད་བསམ་སེར་སྣ་ཤོར་ནས་གསེར་དང་དངུལ་དང་བཻཌཱུརྻ་མང་པོས་མགོ་འདྲ་མི་འདྲ་བརྒྱ་ཐམ་པ་བཟོས་ཨ་ཙ་ར་ལ་སྤྲད། ཁྱོད་རང་འདི་ཁུར་སོང་རྒྱལ་པོའི་དབུ་དེ་སློང་མ་འོང་ཟེར་དུས། ཨ་ཙ་ར་དེ་ལ་མིའི་མགོ་ཡོད་དགོས་མ་གཏོགས་རིན་པོ་ཆེའི་མགོ་ཡོད་པས་གང་ཡང་ཕན་པ་མེད་ཅེས་མ་བཞེས་རེད། མཐར་རྒྱལ་པོའི་མདུན་ཡོང་ནས་མ་དོ་རེད། རྒྱལ་པོས་ད་ཁོང་གི་དབུ་ཁྱེད་ལ་སྦྱིན་པ་གཏོང་ཆོག ཁོང་ལ་སྲས་སྲས་མོ་ཡོད་བཙུན་མོ་ཡོད་རྒྱལ་སྲིད་ཡོད་དེ། དེ་རྣམས་ལ་ཆགས་སེམས་མེད་ཁྱོད་ལ་མགོ་སྦྱིན་པ་གཏོང་ཆོག ད་ཁྱེད་སྦྱིན་པ་ག་ནས་གཏོང་གི་ཡིན་ཟེར་དུས་རྒྱལ་པོ་ལ་གླིང་ཀ་ཆེན་པོ་ཞིག་ཡོད་དུས། དེའི་ནང་ལ་ཤིང་ཙམ་པ་ཀའི་སྡོང་པོ་ཞིག་ཡོད་རེད། སྡོང་པོ་འདིའི་དྲུང་དུ་ཁྱོད་ལ་མགོ་འདི་སྦྱིན་པ་གཏོང་གི་ཡིན། ཤིང་ཙམ་པ་ཀ་འདིའི་དྲུང་དུ་ཁོང་གི་དབུ་དེ་རིང་སྦྱིན་པ་གཏང་ན་དབུ་སྟོང་ཕྲག་གཅིག་སྦྱིན་པ་བཏང་བའི་བྱང་ཆུབ་ཀྱི་སྤྱོད་པ་རྫོགས་འགྲོ་གི་ཡོད། དེས་སྟོང་ཕྲག་ཁ་གང་གི་ཡོད། ད་ཁྱོད་ལ་འདིའི་སྦྱིན་པ་བཏང་ཆོག་གསུངས་ནས། ཤིང་ཙམ་པ་ཀ་དེའི་དྲུང་དུ་རྒྱལ་པོ་རང་གི་སྐུ་ལུས་གཅེར་བུར་ཕྱུང༌། དབུ་སྐྲ་དེ་ཤིང་ཙམ་པ་ཀ་ལ་ཡར་བཏགས་ནས། རྒྱལ་པོ་ཁོང་རང་གི་མགུལ་ཁོང་རང་གིས་བཅད་ནས་སྦྱིན་པ་གཏོང་དུས། ནམ་མཁའ་ནས་ལྷ་ངུས་པའི་སྒྲ་མིས་གོ་རྒྱུ་ཡོད་པ་རེད། ས་གཞི་ལ་མུན་པ་འཁྲིགས་ས་གཡོས། བཙུན་མོ་དང་བློན་པོ་ཐམས་ཅད་ནི་ཁ་གྲགས་རྒྱུ་མེད་པར་ཕར་འགྱེལ་ཚུར་འགྱེལ། སྲས་དང་དེ་རྣམས་་་་་་་་་དེ་འདྲ་རེད་སོང་རེད། དེ་ལྷུང་འགྲོ་དུས། ལྷའི་དབང་པོ་བརྒྱ་བྱིན་ཡོང་ནས། རྒྱལ་པོ་ཁྱེད་བྱང་ཆུབ་སེམས་དཔའ་ཡིན་པས་དབུ་སྦྱིན་པ་གཏོང་བ་རེད་དེ། ཁོ་ལ་ལྷའི་འཆི་གསོས་ཀྱི་བདུད་རྩི་ཡོད། དེ་བྱུགས་བཞག་ན་ཡར་སོས་འགྲོ་ཞུས། རྒྱལ་པོ་བྱང་ཆུབ་སེམས་དཔའ་ཡིན་པས་དབུ་བཅད་སྦྱིན་པ་གཏོང་ཚར་ནའང༌། ཐུགས་འདས་མེད་པ་རེད། དེས་ན། རྒྱལ་པོས་གསུངས་པ། ཁོང་ལ་ལྷའི་དབང་པོ་བརྒྱ་བྱིན་གྱིས་འཆི་གསོས་ཀྱི་བདུད་རྩི་ཡིན་མ་དགོས་པར། ཁོང་གིས་སྨོན་ལམ་རྒྱབ་ན་དབུ་ལམ་སང་སོས་འགྲོ་གི་རེད། ལྷའི་དབང་པོ་བརྒྱ་བྱིན་གྱིས་ད་སོས་ཤོག་དང་ཟེར་དུས་རྒྱལ་པོ་ཁོང་གིས་ཤིང་ཙམ་པ་སྡོང་པོ་འདིའི་དྲུང་དུ་དབུ་སྟོང་ཕྲག་གཅིག་སྦྱིན་པ་བཏང་པ་དེ། རང་གི་དོན་སྐད་ཅིག་མ་མ་སེམས། སེམས་ཅན་གཞན་ཐམས་ཅད་ཀྱི་དོན་དུ་བསམ། རང་གི་སྐེ་རང་གིས་བཅད་དུས། སྡང་སེམས་དང་འགྱོད་སེམས་མ་སྐྱེས་ཕངས་སེམས་སྐྱེས་མེད་ན་ཁོང་གི་དབུ་སྔར་བཞིན་དུ་ཚུར་འབྱར་འོང་བར་ཤོག་ཅིག ཕངས་སེམས་དང་སྡང་སེམས། སེམས་ཅན་གཞན་གྱི་དོན་དུ་བསམ་མེད། བསམ་པ་ཕྱིན་ཅི་ལོག་སྐྱེས་ཡོད་ན། དབུ་མི་འབྱར་བར་ཤོག་ཅིག་གསུང་དུས་དེ་མ་ཐག་ཏུ། རྒྱལ་པོའི་དབུ་བྲམ་ཟེས་ཁུར་སོང་རེད་དེ་དེ་ངོ་མ་འདྲ་ཞིག་སྨོན་ལམ་གྱིས་གྲུབ་ནས་འབྱར་སྔ་མ་བཞིན་དུ་ཡོད་དུས། བཙུན་མོ་དང་སྲས་བློན་པོ་ཐམས་ཅད་དགའ་ནས་རྒྱལ་སྲིད་ཆོས་བཞིན་དུ་བསྐྱངས་པ་ཡིན་གསུངས་པ་རེད། དཔེ་དེ་འདྲ་བའི་སྦྱིན་པ་བཏང་བསྡད་ན་སྡུག་བསྔལ་གཏན་ནས་ཡོད་མ་རེད།

བླ་མ་བྱང་ཆུབ་སེམས་དཔའ་རྣམས་ཀྱང་ཁམས་གསུམ་འཁོར་བ་ལ་མར་བྱོན་ནས་ཆོས་གསུངས། ཆོས་གསུངས་པས་དེ་གཞན་དག་གིས་མི་ཉན་ཆགས་སྡང་དཀྲུགས་ཉམས་ཆག་མང་པོ་བྱས་ནའང་ཐུགས་ནས་སེམས་ཅན་གྱི་དོན་མི་བྱེད་དགོངས་པའི་ཁྲོ་བ་འཛིན་པ་ཡོད་ཀྱི་མ་རེད། དེའི་ཕྱིར་ན་དུས་དང་རྣམ་པ་ཀུན་ཏུ། བདག་གིས་གནོད་པ་ཞི་བ་དང༌། །གཞན་གྱི་སྡུག་བསྔལ་ཞི་བྱའི་ཕྱིར། །བདག་ཉིད་གཞན་ལ་བཏང་བ་དང༌། །གཞན་རྣམས་བདག་བཞིན་བསྲུང་བར་བྱ། །ཞེས་གསུངས་པས། གཞན་ལ་གཏོང་བ་ལ། ཐོག་མར་ཉིད་དུ་སེམས་ཅན་ཐམས་ཅད་ལ་གཏོང་བ་ཡིན་བསམ་ན། སེམས་ཅན་མང་པོ་རེད་དུས་དམིགས་པ་བརྟན་པོ་ཞིག་དང་རང་གི་ཉམས་ལ་ཕན་མཁན་ཞིག་འོང་གི་མ་རེད། དེ་མི་འོང་དུས་རང་གི་མདུན་དུ་རང་གི་ཨ་མ་ཡིན་ན་འདྲ་ཕ་ཡིན་ན་འདྲ། བརྩེ་གདུང་ཆེན་པོ་ཞིག་དམིགས། འདིའི་ཨ་མ་འདིས་ང་དང་པོ་ཕྲུ་གུ་ཡིན་དུས་ང་ཁོག་པའི་ནང་ཡོད་དུས་མོ་རང་ལ་སྡུག་བསྔལ་ག་ཚད་བྱུང་ཡོད། ལས་ཀ་མ་འགྲིགས་ལྟོ་མི་འགྲིགས། ཡར་ལང་དགོས་ན་ལང་མི་ཐུབ། མར་སྡོད་དགོས་ན་སྡོད་མི་ཐུབ། དེ་འདྲ་རེད་དུས་དེས་བྱམས་པའི་སྒོ་ནས་བསྐྱངས། དེ་ནས་ཨ་མའི་ལྟོ་བ་ནས་ཕྱིར་སྐྱེས་ཡོང་དུས། གསོན་པོ་རེད་ཟེར་ན་རང་གི་མགོ་རང་གིས་སྐེས་ཡར་མི་ཐེག གཤིན་པོ་རེད་ཟེར་ན་རྣམ་ཤེས་དབུགས་ཡོད་མཁན། ཨ་མའང་ངོ་མི་ཤེས་མཁན་དེ་འདྲ་ཞིག་ཡོད་ཀྱི་རེད། དེའི་ཨ་མ་ངོ་མི་ཤེས་མཁན་དེ་ལས་རང་གི་ལག་པས་ཡར་བླང་མི་གཙང་བ་ཐམས་ཅད་ཁས་ཕྱིས་ཁྲུས་རྒྱབ་བྱམས་པས་བསྐྱངས། ཕྲུ་གུ་དེའི་དོན་དུ་མི་ཁ་གཏམ་ངན་གྱོང་མང་པོ་ཞིག་ཨ་མས་ཁྱེར་ནའང་ངའི་བུ་འདི་གཅིག་གསོ་རྒྱུ་ཡོད་ན་བསམ་ཡར་གསོས། གསོས་པའི་ཐོག་ད་ལྟ་ཆོས་བྱེད་མཁན་ཞིག་ཡིན་ན། ཡར་རང་ལ་རྣམ་རིག་ཡོད་བསམ་བློ་བཏང་ཤེས་དུས། སངས་རྒྱས་ཀྱི་བསྟན་པའི་སྒོ་རུ་ཞུགས་ནས་བླ་མ་དགེ་བའི་བཤེས་གཉེན་དང་མཇལ། དེའི་སྐུ་མདུན་ནས་དམ་པའི་ཆོས་ཐོས་པའི་རྟེན་དལ་འབྱོར་མི་ལུས་འདི་ཨ་མ་འདིའི་བཀའ་དྲིན་ལས་འོང་བ་རེད། ཨ་མ་འདི་མེད་ནས་བཟུང་སྟེ་དལ་འབྱོར་མི་ལུས་འདི་ཐོབ་ཤེས་ཀྱི་མ་རེད། འདི་ཤིན་ཏུ་བཀའ་དྲིན་ཆེན་པོ་རེད། ཚེ་འདི་ཁོ་ན་མ་ཟད་སེམས་ཅན་ཐམས་ཅད་ཀྱང་ད་ལྟ་རང་གི་ཨ་མས་བྱམས་པ་བཞིན་དུ་ཚེ་རབས་ཐོག་མེད་ནས་ད་ལྟ་ཡན་ཨ་མ་བྱས་དུས་བསྐྱངས། ཨ་མས་ལྟ་དུས་མིག་གིས་གདོང་ལོག་དང་ཞར་བལྟས་མ་བྱས་པར་བྱམས་པའི་མིག་གིས་བལྟ། ངའི་བུ་ཞེས་གཅེས་པའི་སེམས་ཀྱིས་བསྐྱངས། ཚ་གྲང་སྡུག་བསྔལ་གྱི་གནོད་པ་ཐམས་ཅད་ལས་སྐྱབས། ཕན་བདེ་སྒྲུབ་སྟེ། འཁོར་ལོས་བསྒྱུར་བའི་རྒྱལ་སྲིད་ཞིག་སྤྲད་རྒྱུ་ཡོད་ནའང་ཨ་མས་ད་དུང་མང་པོ་སྤྲད་དགོས་བསམ་པ་མ་གཏོགས་འགྲིགས་སོང་བསམ་པ་སེམས་ལ་ཤར་གྱི་མ་རེད། དེ་ལྟ་བུའི་ཤིན་ཏུ་དྲིན་ཆེན་པོ་ཞིག་རེད།

དེས་ན། རང་གི་རང་དོན་སྒྲུབ་ཨ་མ་གཡུགས་བཞག་ན། དཔེར་ན་འཇིག་རྟེན་ལ་ཕྲུ་གུ་ཞིག་ཡོད་ན། ཕྲུ་གུ་དེ་ཆེན་པོ་ཆགས་ན་དེ་ནས་ཕ་མ་རྒན་ཁོག་རེད་བསྡད་ཡོད་ན། དེ་ལ་བྱམས་སེམས་མི་བྱེད་གཡུགས་བཞག་ན། འཇིག་རྟེན་ན་ཁྲེལ་མེད་པའི་མི་ཟེར་རྒྱུ་དེ་རེད་དུས། དེ་ལྟར་མ་ཡིན་པར་ཕ་མ་འདི་བདག་གི་བཟུང༌། ང་རང་གི་དོན་ང་རང་གིས་བྱས་བསྡད་ན་ཕན་གྱི་མ་རེད། ཕ་མ་ལ་ཟས་བྱིན་གོས་བྱིན་རྒྱལ་སྲིད་འབྱོར་པ་ལ་བལྟས་ན་ད་ལྟ་གནས་སྐབས་གཅིག་ཕན་གྱི་རེད་མ་གཏོགས་གཏན་དུ་ཕན་གྱི་མ་རེད། དེས་ན་ཕ་མ་ལ་ཆོས་བཤད་ཕ་མས་འཁོར་བ་སྡུག་བསྔལ་གྱི་རྒྱ་མཚོ་ཡིན་པར་ཤེས། འཕགས་པ་སྤྱན་རས་གཟིགས་ལྟ་བུ་བསྒོམ། དེ་འདྲ་བྱས་འོང་དུས་ཨ་མ་ལ་ཚེ་རབས་གཏན་ལ་ཕན་ཐོགས་ཀྱི་རེད། དེའི་ཕྱིར་ན། ཡང་ནས་ཡང་དུ་ཨ་མ་དེའི་དོན་བྱེད་དགོས། ད་ལྟ་རང་གི་དོན་ཁོ་ན་སྒྲུབ་བསྡད་ནས་འཁོར་བ་སྣ་ཚོགས་ལ་འཁྱམས་པ་དེ་སྙིང་རེ་རྗེ། རང་གིས་ཀྱང་རང་དོན་ཁོ་ན་བསྒྲུབས་པས་འཁོར་བར་འཁྱམས་པ་རེད། ཨ་མ་དང་སེམས་ཅན་ཐམས་ཅད་ཀྱང་རང་དོན་ཁོ་ན་བསྒྲུབས་པས་འཁོར་བར་འཁྱམས། ད་ནི་ངས་ཀྱང་འདི་ལ་ལན་དུ་ཕན་གདགས། གནོད་པ་བསལ་བར་བྱའོ། །

འདི་ལ་གང་གིས་གནོད་ན། སྡུག་བསྔལ་དང་ཀུན་འབྱུང་གིས་གནོད་དེ་སྡུག་བསྔལ་ཟེ་རྒྱུ་དམྱལ་བ་ལ་ཚ་གྲང༌། ཡི་དྭགས་ལ་བཀྲེས་སྐོམ། དུད་འགྲོ་ལ་བཀོལ་སྤྱོད་ལྷ་མ་ཡིན་འཐབ་རྩོད་ལྷ་འཕོ་ལྟུང༌། མི་སྐྱེ་རྒ་ན་འཆིའི་སྡུག་བསྔལ་ཡོད་པ་དེ་རེད། ཀུན་འབྱུང་ཟེར་མཁན་ནི། བདེ་སྐྱིད་ལོངས་སྤྱོད་ཐམས་ཅད་དགེ་བ་ལས་འབྱུང་གི་ཡོད་རེད། སྡུག་བསྔལ་ཐམས་ཅད་སྡིག་པ་ལས་བྱུང་བ་རེད། བདེ་བ་དང་སྡུག་བསྔལ་གཉིས་པོ་ཀུན་འབྱུང་གི་འབྲས་བུ་རེད། དགེ་སྡིག་གི་ས་བོན་ཀུན་གཞིའི་ཐོག་ལ་བཞག་དུས། དཔེར་ན་ཚོང་པ་ཆེན་པོ་ལས་བུ་ལོན་མང་པོ་བླང་ན། ཡི་གེའི་ཐོག་བཀོད་བཞག་དུས། ལོ་མང་པོ་སོང་ནའང་དེའི་ཡི་གེ་དེ་བསྟན་བཞག་ན་དེའི་བུ་ལོན་མི་སྤྲད་པའི་ཐབས་ཡོད་མ་རེད། དཔེ་དེ་བཞིན་དུ་དགེ་སྡིག་གི་ལས་མང་པོ་ཞིག་བསགས་དུས། ད་ལྟ་སྡིག་པ་བྱས་པས་དེ་མ་ཐག་གྲི་གཙུག་པ་བཞིན་སྡིག་པའི་གནོད་པ་འོང་མ་རེད་དེ། ཡང་ན་སྡིག་པ་དེ་བཤགས་པས་དག །ཡང་ན་སྡིག་པ་དེ་སྡུག་བསྔལ་མྱང་བས་དག་འགྲོ་བ་མ་གཏོགས་བར་མ་དོར་ཆུད་ཟན་གྱི་མ་རེད། དེའི་ཕྱིར་ན་སྡུག་བསྔལ་དང་ཀུན་འབྱུང་དེ་རེད། སྡུག་བསྔལ་གྱིས་དམྱལ་བ་ཚ་གྲང་ཡི་དྭགས་བཀྲེས་སྐོམ་ཟེར་བ་བཞིན་མངོན་སུམ་དུ་གནོད་རེད། ཀུན་འབྱུང་དེའི་ས་བོན་བྲིས་པའི་བུ་ལོན་གྱི་ཡི་གེ་འདྲ་མ་འོངས་པ་ན་གནོད་ཀྱི་རེད་མ་གཏོགས་ད་ལྟ་དེད་ཀྱི་མ་རེད། དེ་གཉིས་ངས་བླང་སྙམ་དུ་བསམ། སེམས་ཅན་ཐམས་ཅད་ལ་སྡུག་བསྔལ་དང་ཀུན་འབྱུང་ཡོད་རྒྱུ་དེ་ང་རང་གིས་ཚུར་བླང༌། རང་ལ་བདེ་སྐྱིད་ཡོད་རྒྱུ་དེ་སེམས་ཅན་ལ་ཕར་སྤྲད་དགོས་བསམ་དེ་བྱས་པའི་སྒོ་ནས། མའི་རྒྱུད་ལ་ཡོད་པའི་སྡུག་བསྔལ་དང་ཀུན་འབྱུང་ཐམས་ཅད་མ་ལུས་པ་རང་གི་སྙིང་གི་ནང་དུ་བྱུང་བར་བསྒོམ་ཞིང༌། དེ་བྱུང་ན། སྡུག་བསྔལ་ག་ཚོད་བྱུང་ནའང་ཨ་མའི་དོན་ཡིན་བསམ་དགའ་བ་བསྒོམ་ཏེ་འདུན་པ་དྲག་ཏུ་བྱ།

མ་ལ་ཅིས་ཕན་ན་བདེ་བ་དང་དགེ་བས་ཕན་པས། བདག་གི་བདེ་བ་དང་དགེ་བ་ཐམས་ཅད་རང་འདོད་ལ་ལྟོས་པ་མེད་པར་མ་ལ་བཏང་བས། རང་གི་སྲོག་འདི་ཨ་མའི་དོན་ལ་བསྐུར་དགོས་ནའང་སེར་སྣ་མེད་པར་བྱས་ནས། མ་དེ་འཕྲལ་དུ་བདེ་ཞིང་ཆོས་བསྒྲུབ་པའི་མཐུན་རྐྱེན་ཐམས་ཅད་འཛོམས་པ་ལ་འབད། འཕྲལ་ལ་སངས་རྒྱས་ནུས་པར་ཤོག་ཅིག་དེ་ལྟར་གྱུར་ན་དགའ་བའི་འདུན་པ་བསྒོམ། རང་གི་ཨ་མ་དེ་ལ་དེ་ལྟར་དུ་བསམ་བསྡད་དུས། རང་བས་ཨ་མར་གཅེས་སྤྲས་ཆེ་ཙམ་རེད་འོང་ན། དེ་བཞིན་དུ་རང་གི་ཞང་པོ་འདྲ། ཁུ་བོ་འདྲ། གྲོགས་པོ་འདྲ། གྲོགས་མོ་འདྲ་དེ་འདྲ་ལ་སྒོམས། དེ་ལ་གོམས་བྱུང་ན། ལུང་པའི་ངོ་ཤེས་པ་གཅིག་ལ་བསྒོམ། དེ་ལ་གོམས་ན་རྒྱ་ཆེན་པོ་ལ་སྒོམས། དེ་ནས་ནམ་མཁའ་དང་མཉམ་པ་དེ་འདྲ་བྱས་བསྒོམ་འོང་ན་རིམ་པ་བཞིན་དུ་རྒྱ་ཇེ་ཆེར་འགྲོ་དུས། སེམས་དེ་ལ་བརྟན་པོ་འོང་གི་རེད་དུས། དྲག་ཏུ་བསྐྱེད། དེ་བཞིན་དུ་ཕ་ལ་སོགས་པ་ལ་ཡང་བསྒོམ་སྟེ། མཐར་སེམས་ཅན་ཐམས་ཅད་ལ་ཡང་བསྒོམ་པར་བྱའོ། །

དེ་ཡང་འདི་ལྟར་སེམས་ཅན་ཐམས་ཅད་ཀྱང་ཐོག་མ་མེད་པ་ནས་བདག་གི་ཕ་མར་གྱུར་ཏེ། ཕན་དཔག་ཏུ་མེད་པ་བཏགས་པས་ཤིན་ཏུ་དྲིན་ཆེ་ལ། དྲིན་ཆེན་དེ་རྣམས་འཁོར་བ་སྡུག་བསྔལ་སྣ་ཚོགས་ཀྱིས་གཙེས་པས། དེ་དག་སྡུག་བསྔལ་དེ་དག་དང་བྲལ་ན་ཅི་མ་རུང་སྙམ་པའི་སྙིང་རྗེ་དྲག་ཏུ་བསྒོམ། དེ་དག་གི་སྡུག་བསྔལ་ཐམས་ཅད་བདག་ལ་ཐིམ་ཞིང་བདག་གི་ལུས་ལོངས་སྤྱོད་དུས་གསུམ་གྱི་དགེ་བ་དེ་རྣམས་ཐམས་ཅད་ཀྱང་སེམས་ཅན་ཐམས་ཅད་ལ་བཏང་བས། སེམས་ཅན་དེ་ཐམས་ཅད་བདེ་ཞིང༌། དགེ་བ་འཕེལ། དེ་ལྟར་གྱུར་ན་དགའ་བ་ཡང་ནས་ཡང་དུ་བསྒོམ་པར་བྱའོ། །

བདག་གཞན་བརྗེ་བའི་བློ་དེ་སྐྱེ་སླ་བར་བྱ་བའི་ཕྱིར། དེ་གཉིས་རླུང་སྟེ་བསྐྱོན་བྱ། །ཞེས་གསུངས་ཏེ། འདི་མན་ངག་རེད་རང་གི་མདུན་དུ། དཔེར་ན། ད་ལྟ་རང་གི་སེམས་ལ་གནོད་འཚེ་ཆེ་བའི་དགྲ་བོ་འདྲ་ཞིག་བསྒོམ། རང་གི་ཁ་སྣ་ནས་རླུང་ཕར་འགྲོ་བ་དང་མཉམ་དུ་རང་ལ་བདེ་སྐྱིད་དགེ་བ་ལོངས་སྤྱོད་ཡོད་པ་དེ་ཐམས་ཅད་ན་བུན་རླུང་གིས་དེད་པ་བཞིན་དུ་སོང་སྟེ། རང་ལ་སྡང་བའི་དགྲ་བོ་དེ་ལ་ཐིམ། དགྲ་བོ་ལ་སྡུག་བསྔལ་ཡོད་ན་བྲལ། བདེ་བ་མེད་ན་ལྡན། བདེ་བ་ཅན་དུ་སྐྱེས་པ་ལྟ་བུ་ཞིག་རེད་སོང་བསམ། ཁ་སྣ་ནས་རླུང་ཚུར་འོང་དུས་དགྲ་བོ་དེ་ལ་མི་འདོད་པའི་སྡིག་སྒྲིབ་ནད་ངན་ན་ཚ་སྡུག་བསྔལ་ཅི་ཡོད་ནའང་དེ་ཐམས་ཅད་ཐལ་བ་རླུང་གིས་ཁྱེར་བ་བཞིན་དུ་རང་ལ་ཚུར་འོང༌། སྡུག་བསྔལ་དེ་མངོན་སུམ་དུ་རང་ཐོག་ཏུ་བབས་ཏེ་ལྗིད་ཡོ་རེ་མནན་སོང་བསམ། བདེ་སྡུག་གཏོང་ལེན་དེ་ལྟར་ཡང་ཡང་བསྒོམ་ན། གོམས་ན་སླ་བར་མི་འགྱུར་བའི། །དངོས་དེ་གང་ཡང་ཡོད་མ་ཡིན། །ཟེར་ཡུན་རིང་པོ་ལོ་ཟླ་བར་བསྒོམ་ན་ཚུལ་བཞིན་དུ་སྐྱེ་གི་རེད།

སྔོན་མཁན་ཆེན་བཀྲ་ཤིས་འོད་ཟེར་གྱི་སློབ་མ་ཞིག །རི་ཁྲོད་ལ་བཞུགས་ཡོད་དུས། བླ་མ་ཁོང་རང་གི་ཁྱིམ་ཚང་གི་གཡོག་པོ་ཞིག་ཤི་སོང་རེད། བླ་མས་དེ་ལ་བསྔོ་སྨོན་མཛད་དུས། ནུབ་མོ་གཅིག་བླ་མའི་རྨི་ལམ་དུ། སེམས་ཅན་དེ་དམྱལ་བར་སྐྱེས་སོང་ཟེར་རྒྱུ་ཞིག་རྨིས་པ་རེད། དེ་རྨིས་འོང་དུས་མཁན་ཆེན་བཀྲ་ཤིས་འོད་ཟེར་སྐུ་མདུན་བྱོན་འོང་དུས། ཁོང་གི་མདང་གཡོག་པོ་ཤི་འགྲོ་རྒྱུ་དེ་ཚ་དམྱལ་དུ་སྐྱེས་སོང་ཟེར་རྨི་ལམ་ཞིག་བྱུང༌། མཁན་ཆེན་བཀྲ་ཤིས་འོད་ཟེར་ཁྱེད་ཀྱིས་བསྔོ་བ་སྨོན་ལམ་ཐུགས་གཏད་མཛད་རོགས་ཞུས་རེད། ཁོང་གིས་བསྔོ་སྨོན་བྱེད་འོང༌། ཁྱེད་རང་གིས་བདེ་སྡུག་གཏོང་ལེན་གྱི་དམིགས་པ་ཡང་ཡང་གྱིས་དང་དམྱལ་བ་ནས་ཐར་འགྲོ་རེད་གསུངས་པ་རེད། བླ་མ་ཕར་སོང༌། བྲག་ཕུག་ཞིག་གི་ནང་བཞུགས་ཡོད་རེད་དུས། བདེ་སྡུག་གཏོང་ལེན་གྱི་དམིགས་པ་ཡང་ནས་ཡང་དུ་བྱས་དུས། ཞག་བདུན་ནས་བླ་མའི་སྐུ་ལ་ཆུ་ཁོལ་གྱིས་ཚིག་སོང་བ་འདྲའི་ཆུ་བུར་ཧྲོབ་བེ་གང་བ་རེད། ད་དེ་རྟགས་འདྲ་ཞིག་ཡིན་ས་རེད་བསམ་མཁན་ཆེན་བཀྲ་ཤིས་འོད་ཟེར་སྐུ་མདུན་ཚུར་འོང་ནས། ཁྱེད་ཀྱིས་བདེ་སྡུག་གཏོང་ལེན་གྱི་དམིགས་པ་དེ་བྱས་པས་ལུས་འདི་མེས་ཚིག་པ་འདྲ་བའི་ཆུ་བུར་གྱིས་འདི་འདྲ་བྱས་གང་བྱུང་ཞུས་པས། ད་ཁྱེད་རྟགས་ཐོན་པ་རེད། གཡོག་པོའང་ཚ་དམྱལ་ལས་ཐར་ཡོད་ཀྱི་རེད། ཁྱེད་རང་བདེ་སྡུག་གཏོང་ལེན་ཐུབ་པའི་རྟགས་རེད་གསུངས་པ་རེད།

དཔེ་དེ་བཞིན་དུ་མ་བྱུང་གི་བར་བསྒོམ་དགོས་རེད་མ་གཏོགས་ཕན་གྱི་མ་རེད། ཨ་འཛོམ་འབྲུག་པའི་སློབ་མ་ཐམས་ཅད་ཀྱང༌། བདེ་སྡུག་གཏོང་ལེན་བྱེད་དུས། སྡིག་རྒན། སྡིག་པ་མང་པོ་བྱེད་མཁན་གྱི་སྡུག་བསྔལ་རང་ཐོག་ཏུ་ཚུར་ལེན་ནས། སྔོན་ལ་ཉམས་རྟོགས་ཡོད་ན་མར་འགྲིབ་འགྲོ་བ་དང༌། རང་ལ་གྲིབ་ཆེ་སོང་བསམ་པའི་རྟགས་ཐོན་པ་མང་པོ་འོང་བ་རེད། རྟགས་ཐོན་ནའང་སྡིག་པས་རང་དམྱལ་བར་འགྲོ་གི་མ་རེད། དཔེར་ན་དགེ་བཤེས་ཁ་རག་བསྒོམ་ཆུང་གིས་འདས་རན་ཁར། ཁོང་གི་སེམས་ཅན་སྡིག་པ་བྱེད་པ་ཐམས་ཅད་ཀྱི་དོན་དུ་དམྱལ་བར་སྐྱེ་བར་ཤོག་ཅིག་ཅེས་སྨོན་ལམ་མང་པོ་ཉིན་མཚན་དུས་དྲུག་ཏུ་བཏབ་བསྡད་ཡིན་ཀྱང༌། སྨོན་ལམ་དེ་འགྲུབ་མི་འདུག །ད་ང་བདེ་བ་ཅན་ལ་འགྲོ་གི་འདུག །ག་ན་བལྟས་ན་མེ་ཏོག་གི་ཚལ་མེ་ཏོག་གི་ཆར་མ་གཏོགས་མི་འདུག །སེམས་ཅན་ཐམས་ཅད་བདེ་བ་ཅན་དུ་སྐྱེས་ང་རང་དམྱལ་བར་སྐྱེས་པའི་སྨོན་ལམ་བཏབ་ནའང་དམྱལ་བར་འགྲོ་ས་མ་རེད་གསུངས་པ་རེད། བདེ་སྡུག་གཏོང་ལེན་བྱས་ན་ཕན་ཡོན་དེ་ཙམ་ཡོད་ཀྱི་རེད།

གཉིས་པ་རྗེས་ཐོབ་ནི། ཡུལ་གསུམ་དུས་གསུམ་དགེ་རྩ་གསུམ། །ཞེས་གསུངས་ཏེ། ཡུལ་ཡིད་དུ་འོང་བ་ལ་བརྟེན་ཏེ་རང་གི་ཕ་མ་སྤུན་ལ་ཆགས་སེམས་སྐྱེས། ཡིད་དུ་མི་འོང་བ་དགྲ་སྡང་བ་ལ་བརྟེན་ན་གནོད་སེམས་སྐྱེས། རྒྱུས་མེད་པའི་ཡུལ་ཆགས་སྡང་གཉིས་ཀ་མེད་པའི་བར་མ་གསུམ་ལ་བརྟེན་ན་ཡུལ་ཡིད་དུ་འོང་བ་ལ་ཆགས་པ། མི་འོང་བ་ལ་སྡང་བ། བར་མ་ལ་རྨོངས་སེམས་སྐྱེས་ན། བདག་ལྟར། ཡུལ་ཆགས་སྡང་རྨོངས་གསུམ་སྐྱེ་བ་ལ་བརྟེན་ནས། དུག་གསུམ་སྐྱེས་པའི་སེམས་ཅན་མང་པོ་ཡོད་པས། སེམས་ཅན་དེ་ཐམས་ཅད་ཀྱི་ཉོན་མོངས་པ་དུག་གསུམ་གྱི་སྒྲིབ་པ་ཐམས་ཅད་ཚུར་འདུས་ནས་བདག་གི་སྟེང་དུ་རྡོག་དྲིལ་ཁུར་བཞིན་དུ་འདུས་འོང་བར་ཤོག་ཅིག །སེམས་ཅན་དེ་ཐམས་ཅད་ཆགས་སྡང་རྨོངས་གསུམ་མེད་པའི་དགེ་བའི་རྩ་བ་དང་ལྡན་ནས་ཕན་པར་གྱུར་ཅིག་སྙམ་དུ་ཡང་ཡང་སྦྱང་བསྡད་ན་ཕན་གྱི་རེད།

སྤྱོད་ལམ་ཀུན་ཏུ་ཚིག་གིས་སྦྱང༌། །ཞེས་གསུངས་ཏེ། སེམས་ཅན་རྣམས་ཀྱི་སྡིག་པ་དང་སྡུག་བསྔལ་ཐམས་ཅད་བདག་ལ་སྨིན་ཞིང༌། བདག་གི་བདེ་བ་དང་དགེ་བ་ཐམས་ཅད་སེམས་ཅན་རྣམས་ལ་སྨིན་པར་གྱུར་ཅིག །ཅེས་བཀའ་གདམས་པའི་དགེ་བཤེས་རྣམས་ཀྱི་གསུང་སྒྲོས་ཏེ། བདེ་ན་བདེ་བ་ཚོགས་སུ་བསྔོ། །བདེ་བ་ཆེན་པོས་ནམ་མཁའ་གང་བར་ཤོག །སྡུག་ན་སྡུག་བསྔལ་བདག་གིས་ཁུར། །སྡུག་བསྔལ་གྱི་རྒྱ་མཚོ་སྐེམ་པར་ཤོག །ཅེས་པ་དང༌། ད་ལྟའི་འདིའི་ནང་ཡོད་པའི་སེམས་ཅན་ཐམས་ཅད་ཀྱི་སྡིག་པ་དང་སྡུག་བསྔལ་ཐམས་ཅད་བདག་ལ་སྨིན། བདག་གི་བདེ་བ་དང་དགེ་བ་སེམས་ཅན་ཐམས་ཅད་ལ་སྨིན་པར་གྱུར་ཅིག་སྙམ་པའི་འདུན་པ་བྱས་ན། ཕན་ཐོགས་ཆེན་པོ་འོང༌། ལྷག་པར་དུ་རྟེན་ཁྱད་པར་ཅན། ལྷ་སའི་ཇོ་བོ་ལྟ་བུ་དང་བླ་མ་དགེ་བའི་བཤེས་གཉེན་རྩ་བ་ཆེན་པོ་དང་མཇལ་ཡོང་ན། སྨོན་ལམ་དེ་ལྟར་བཏབ་ན། བྱང་ཆུབ་ཀྱི་སེམས་རིན་པོ་ཆེ་འདི་རྒྱུད་ལ་སྐྱེ་འོང་གི་རེད་དུས། དེ་ལྟར་ཡང་ནས་ཡང་དུ་འདུན་པ་དྲག་ཏུ་བསྐྱེད།

གཞན་གྱི་སྡུག་བསྔལ་རང་ལ་ལེན་ནུས་པའི་ཕྱིར། ལེན་པའི་གོ་རིམ་རང་ནས་བརྩམས། །ཞེས་གསུངས་ཏེ། བདག་མ་འོངས་པ་ན་དམྱལ་བ་ཚ་གྲང་ཡི་དྭགས་བཀྲེས་སྐོམ་གྱི་སྡུག་བསྔལ་རྣམས་དང་ད་ལྟ་རང་གིས་སེམས་ཅན་གཞན་གྱི་སྡུག་བསྔལ་ཐམས་ཅད་རང་ལ་བླངས་ཏེ། སེམས་ཅན་དམྱལ་བར་འགྲོ་མཁན་ཞིག་ཡིན་ན། དེའི་དམྱལ་བར་འགྲོ་བའི་ལས་དང་ཉོན་མོངས་པའི་སྒྲིབ་པ་ཐམས་ཅད་རང་གི་སྟེང་དུ་བབས་ཏེ་རང་དམྱལ་བར་འགྲོ་བར་ཤོག་ཅིག །འདོད་ཆགས་དང་གཏི་མུག་གིས་ཀྱང་དེ་ལྟར་ཡིན་པས། གཞན་གྱི་སྡུག་བསྔལ་བདག་ལ་ཤོག་ཅིག་གསུངས་ན། ཁ་སང་བླ་མ་རཀྵི་ཏ། ཁྱི་ལ་རྡོ་ཞུས་པས་ཁོང་རང་གི་སྐུ་ལ་སྐྲང་འབུར་ཆགས་པ་དེ་ལྟ་བུར་བྱུང་གི་བར་དུ་ཡང་ནས་ཡང་དུ་བསླབ་དགོས། བྱང་ཆུབ་ཀྱི་སེམས་འདི་མདོ་སྔགས་ཐམས་ཅད་ཀྱི་ཉམས་ལེན་སྙིང་པོ་ཉམས་སུ་ལེན་བདེ་བ། ཡོད་ན་དེས་ཆོག་པ་མེད་ན་ཐབས་ཆག་པའི་གདམས་པ་ངོ་མ་རེད་དུས། ད་ལྟ་འདི་ནས་མཁས་བཙུན་དང་སྤྲུལ་སྐུ་པདྨ་དབང་རྒྱལ་རྣམས་ཀྱི་བློ་སྦྱོང་གི་གདམས་ངག་མང་པོ་གསུངས་ཀྱི་འདུག་ག །དེ་ལྟར་དུ་སེམས་ལ་ཞོག །མེ་ཐུས་ཀྱིས་སྐད་བསྒྱུར་བྱེད་དུས་གོ་ཚད་ཐམས་ཅད་སེམས་ལ་ཞོག །ཆོས་ཟེར་མཁན་དེ་རེད་དུས་དེ་ལྟར་ཐུགས་ལ་ངེས་པར་ཞུའོ། །

༈ གསུམ་པ་རྐྱེན་ངན་བྱང་ཆུབ་ཀྱི་ལམ་དུ་ཁྱེར་བ་ནི། སྣོད་བཅུད་སྡིག་པས་གང་བའི་ཚེ། །རྐྱེན་ངན་བྱང་ཆུབ་ལམ་དུ་སྒྱུར། །ཅེས་གསུངས་ཏེ། སྤྱིར་ཉམས་ལེན་གྱི་གནད་ཡོད་ན། འགལ་རྐྱེན་ག་ཚོད་མང་ནའང་ཉམས་ལེན་གྱི་གསལ་འདེབས་དང་དེའི་བར་ཆད་ནུས་ཀྱི་མ་རེད། འགལ་རྐྱེན་ལམ་དུ་ཁྱེར་བའི་མན་ངག་མེད་ནས་བཟུང་སྟེ་བར་དུ་གཅོད་འགྲོ་གི་རེད། ད་ལྟ་དུས་ངན་སྙིགས་མ་ལྔ་བདོ་ནས་སྡིག་པའི་འབྲས་བུ་ཕྱི་སྣོད་ཀྱི་ཆར་ཆུ་དུས་སུ་མི་བབས། ལོ་ཕྱུགས་མི་ལེགས། མི་ནད་དང་ཕྱུགས་ནད་ཀྱིས་ཉམས་ཐག །ནང་བཅུད་ཀྱི་སེམས་ཅན་ཐམས་ཅད་མི་དགེ་བ་ཁོ་ན་ལ་སྤྱོད། གཅིག་གིས་གཅིག་ལ་ཕྲག་དོག་དང་ངན་སེམས་ཁོ་ནར་སྤྱོད་ནས་ཆོས་བསྟན་ཀྱང་མ་རུང་པར་གྱུར་པ་དེའི་དབང་གིས། ནད་མུག་མཚོན་གྱི་བསྐལ་པ། འཛམ་བུའི་གླིང་གི་རྒྱལ་ཁབ་ཐམས་ཅད་མི་མཐུན་པས་སྡུག་བསྔལ་མང་པོ་བྱུང་བས་ན། སྡུག་བསྔལ་དེ་ཉིད་རྣམ་པ་སྡུག་བསྔལ་རེད་དེ་ལམ་དུ་ཁྱེར་ཤེས་ན་དཔེར་ན་ནགས་ཆེན་པོ་ལ་མེ་འབར་ན། རླུང་ཆེན་པོ་ཞིག་འོང་ན། མེ་ཡར་འབར་བྱེད་མ་གཏོགས་མར་གསོད་བྱེད་རེད་ཀྱི་མ་རེད་དུས། དཔེ་དེ་བཞིན་དུ་བྱང་ཆུབ་སེམས་དཔའ། བྱང་ཆུབ་སེམས་ཀྱི་མན་ངག་ཡོད་པ་ཞིག་ཡིན་ན། རྐྱེན་ངན་དེ་ཐམས་ཅད་བྱང་ཆུབ་ཀྱི་ལམ་དུ་བསྒྱུར་ཆོག་རེད། དཔེར་ན་གུ་རུ་རིན་པོ་ཆེ་ལྟ་བུ་ཡིན་ན། ཕྱོགས་བཅུའི་རྒྱལ་བ་སྲས་དང་བཅས་པའི་གདུལ་ཞིང་དུ་མ་གྱུར་པའི་དུས་ངན་སྙིགས་མ་ལྔ་བདོ་བའི་སྐབས་སུ། གུ་རུ་རིན་པོ་ཆེ་ཁོང་ལ་གསོལ་བ་བཏབ་ན། ཐུགས་རྗེའི་འཇུག་པ་མྱུར་ཞིང༌། ཁོང་གི་སྐྱབས་འོང་གསུངས་རྒྱུ་དང༌། བོད་གངས་ཅན་གྱི་ལྗོངས་ལྟ་བུ་ཡིན་ན། རྫོགས་པའི་སངས་རྒྱས་ཤཱཀྱ་ཐུབ་པས་ཞབས་ཀྱིས་བཅག་མ་ཐུབ། མཁན་ཆེན་ཞི་བ་འཚོ་ལྟ་བུ་གསང་བའི་བདག་པོ་དངོས་སུ་བྱོན་པས་ཆོས་གསུངས་དུས། མི་བསྲུན་པའི་ལྷ་འདྲེ་གདུག་པ་ཅན་གྱིས་བར་ཆད་བྱེད་པའི་ཚེ་ན། གུ་རུ་རིན་པོ་ཆེ་བྱོན་ནས། སྟོང་ཉིད་སྙིང་རྗེའི་སྙིང་པོ་ཅན་གྱིས། ལྷ་སྲིན་གདུག་པ་ཅན་ཐམས་ཅད་དམ་ལ་བཏགས། སྣོད་བཅུད་ཐམས་ཅད་སངས་རྒྱས་ཀྱི་ཞིང་ཁམས་པོ་ཏ་ལ་མིང་དང་དོན་མཐུན་པ་གསང་སྔགས་ཀྱི་བསྟན་པ་ཉི་མ་ཤར་བ་ལྟ་བུ་རེད། དེ་བྱང་ཆུབ་སེམས་དཔའི་གདུལ་དཀའི་ཕྲིན་ལས་རེད་དུས། དེ་ལྟ་བུའི་བྱང་ཆུབ་ཀྱི་ལམ་དུ་བསྒྱུར་བར་བྱེད་པ་ལ། དཔེར་ན་གུ་རུ་རིན་པོ་ཆེ་ལྟ་བུའི་ལྟ་དགོངས་མཐོན་པོ་རྫུ་འཕྲུལ་ལ་དབང་ཐོབ་པ་དེ་རེད།

ང་ཚོས་དེ་ལྟ་བུར་ཉམས་ལེན་ནུས་ཀྱི་མ་རེད་བསམ་ནས་སེམས་ཞུམས་དགོས་མ་རེད། ཅི་ཡིན་ཟེར་ན། དེའི་མཛད་སྤྱོད་ལ་བསླབ་ན། བྱང་ཆུབ་ཀྱི་སྤྱོད་པ་ལ་བསྒྱུར་ཐུབ་ཀྱི་རེད། དེ་ལྟ་བུའི་འགལ་རྐྱེན་ལམ་དུ་ཁྱེར་བའི་ཐབས་ལ་མཁས་པས་འགལ་རྐྱེན་ལམ་དུ་ཁྱེར་བ་དང་སྦྱོར་བས་ལམ་དུ་ཁྱེར་བ་གཉིས་ལས། བསམ་པའི་ལམ་ཁྱེར་ལ། ཀུན་རྫོབ་བྱང་ཆུབ་སེམས་ཀྱིས་ལམ་དུ་ཁྱེར་བ་དང༌། དོན་དམ་བྱང་ཆུབ་སེམས་ཀྱིས་འགལ་རྐྱེན་ལམ་དུ་ཁྱེར་བ་གཉིས་ལས་དང་པོ་ནི། སྡུག་བསྔལ་བྱུང་བ་ཐམས་ཅད་སྔར་བདག་འཛིན་ལ་དགྲར་མ་ཤེས་ཤིང་ཟེར་དུས། རང་ལ་དཔེར་ན་རྡོ་དང་དབྱུག་པ་ལྟ་བུ་ཞུས་འོང་ན་ན་ཚ་དང༌། ཁྱོད་རྐུན་མ་རེད་ཁྲམ་པ་རེད་ཟེར་དུས་རླུང་ལང་འོང་བའི་རྒྱུ་དེ་གང་རེད་ཟེར་ན། ངར་འཛིན་དེ་ཐར་པ་བྱང་ཆུབ་སྒྲུབ་པའི་གེགས་དང་བར་ཆད་ངོ་མ་རེད། གདོན་བགེགས་བར་ཆད་ཟེར་མཁན་ཕྱི་ནས་ལྷ་འདྲེ་མ་རུངས་པ། ཕོ་གདོན་རྒྱལ་པོ་མོ་གདོན་འདྲེ་མོའི་རྣམ་པ་ཡོད་མ་རེད་དེ། ནང་ནས་ང་བསམ་པ་དེ་ལ་གཅེས་འཛིན་ཡོད་ཚར་དུས་ང་སྐྱིད་པོ་མི་འདུག་ངས་ཟ་རྒྱུ་རྙེད་ཀྱི་མི་འདུག །ངས་གྱོན་རྒྱུ་རྙེད་ཀྱི་མི་འདུག །ང་ལ་དགྲ་མང་པོ་འདུག །ང་ལ་གཉེན་མི་འདུག་བསམ་རང་དོན་མི་ལོ་བར། ལས་ཀ་མང་པོ་ཞིག་བྱེད། དེ་བྱས་པ་དེ་ལ་བརྟེན་ནས་ཐར་པ་དང་ཐམས་ཅད་མཁྱེན་པའི་ལམ་དུ་མི་འགྲོ་བ་རེད། ཚེ་རབས་ཐོག་མ་མེད་པ་ནས་ད་ལྟ་ཡན་ཆོད་དུ། མིའི་ལུས་མང་པོ། འགྲོ་བ་རིགས་དྲུག་གི་ལུས་མང་པོ་ཞིག་བླང་ཡོད་ཀྱི་རེད། དེ་བླང་ཚད་ཐམས་ཅད་ཀྱང་ངར་འཛིན་གྱིས་ཁམས་གསུམ་འཁོར་བའི་ལས་ཀ་མང་པོ་བྱེད་དུ་བཅུག་ནས། ཡར་ཐར་མ་ཐུབ་པ་དེའི་དབང་གིས་བྱས་པ་རེད། དཔེར་ན་མི་གཅིག་གིས་བུ་ལོན་མང་པོ་ཞིག་བླངས་ནས་བུ་ལོན་དེས་སོད་མེད་ན། དེ་བདེ་བར་སྡོད་པའི་དུས་སྐབས་ཞིག་གཏན་ནས་ཡོད་མ་རེད། དཔེ་དེ་བཞིན་དུ་ངར་འཛིན་གྱི་ལས་ཀ་དེས་བག་ཆགས་ངན་པ་ཐམས་ཅད་ཀུན་གཞིའི་སྟེང་དུ་བཞག་ཚར་ཡོད་དུས། ཀུན་གཞིས་བག་ཆགས་བུ་ལོན་གྱི་ཡི་གེ་འདྲ་དེ་ལྡང་འོང་དུས་བདེ་བའི་གོ་སྐབས་མེད་པ་ཞིག་རེད་དུས། དེས་ངར་འཛིན་དགྲར་མ་ཤེས་ཤིང༌། སེམས་ཅན་རྣམས་དྲིན་ཆེ་བར་མ་ཤེས་གསུངས་དུས། དཔེར་ན་རྫོགས་པའི་སངས་རྒྱས་བཅོམ་ལྡན་འདས་ཀྱིས་སེམས་ཅན་ལ་བྱམས་པའི་སྒོ་ནས་སྙིང་རྗེས་འགྲོ་དོན་བྱས་པ་དང༌། སངས་རྒྱས་བཅོམ་ལྡན་འདས་ལ་མཆོད་པ་ཕུལ་བ་གཉིས། སངས་རྒྱས་གོ་འཕང་ཐོབ་པ་ལ་ཁྱད་པར་མེད་པས་ན། དེ་ཕྱིར་སེམས་ཅན་ཞིང་དང་ནི། །སངས་རྒྱས་ཞིང་ཞེས་ཐུབ་པས་གསུངས། །ཞེས་པ་རེད།

དེས་ན་སེམས་ཅན་ལ་སྦྱིན་པ་གཏོང༌། སེམས་ཅན་སྡུག་བསྔལ་དང་བྲལ་བར་བྱས། སེམས་ཅན་ཐར་པའི་ལམ་དུ་བཀོད་པ་དང༌། སངས་རྒྱས་མཆོད་པའང་དེའི་ནང་དུ་འདུས་འགྲོ་གི་རེད། ང་ཚོའི་སེམས་པ་ལ་སངས་རྒྱས་ཀྱི་སྐུ་གཟུགས་དང་གཙུག་ལག་ཁང་ལ་མཆོད་པ་ཕུལ་ན་ཕན་ཡོན་ཆེ་གི་རེད་བསམ་གྱི་རེད་དེ། སེམས་ཅན་ཐམས་ཅད་བདེ་བ་དང་ག་ཚད་ལྡན་པར་བྱས། སེམས་ཅན་གྱི་དོན་ག་ཚད་བྱས་ན། སངས་རྒྱས་དགྱེས་པའི་ཐབས་རྨད་དུ་བྱུང་བ་དེ་དེ་ཡིན་པ་རེད། དེའི་རྒྱུ་མཚན་ཅི་རེད་ཟེར་ན། སངས་རྒྱས་ལ་རང་གཅེས་འཛིན་གྱི་འཛིན་པ་དེ་གཏན་ནས་ཡོད་ཀྱི་མ་རེད། དེ་མེད་པས་དཔེར་ན། བདུད་དམག་བྱེ་བ་ཁྲག་ཁྲིག་གིས་སངས་རྒྱས་ལ་སངས་རྒྱས་གྲབ་བྱེད་དུས། དམག་དང་མཚོན་ཆ་མང་པོ་བཏབ་འོང་དུས། སངས་རྒྱས་ཀྱིས་བདུད་ཐམས་ཅད་ལ་བྱམས་པའི་ཏིང་ངེ་འཛིན་བསྒོམ་འོང་དུས། མཚོན་ཆ་ཐམས་ཅད་མེ་ཏོག་གི་ཕྲེང་བར་གྱུར། སོད་ཅིག་ཆོམས་ཤིག་གི་སྒྲ་མི་སྙན་པ་བསྒྲགས་འོང་དུས་དེ་ཐམས་ཅད་བསྟོད་བསྔགས་ཀྱི་རང་བཞིན་དུ་གྱུར་འགྲོ་རྒྱུ་དེ་ནང་ན་བྱམས་པ་ཆེན་པོ་ལས་ཞེ་སྡང་གཏན་ནས་མེད་པས་རེད། དེའི་ཕྱིར་ན་སེམས་ཅན་དེ་ཚོགས་གསག་པའི་ཞིང་མཆོག་ཏུ་གྱུར་པ་དེ་དེ་རེད། དཔེར་ན་ནུབ་ཕྱོགས་བདེ་བ་ཅན་དུ་བཞུགས་པའི་བྱང་ཆུབ་སེམས་དཔའ་རྣམས། ཞིང་ཁམས་རྣམ་པར་དག་ཆེས་པས། རྒྱུད་ལ་ཁོང་ཁྲོ་ང་རྒྱལ་ཕྲག་དོག་སྐྱེ་བའི་ཡུལ་དང༌། སྡུག་བསྔལ་ཅན་གྱི་སེམས་ཅན་གཅིག་ཀྱང་ཡོད་མ་རེད། དེ་མེད་པས་བྱང་ཆུབ་སེམས་དཔའ་རྣམས། སྡུག་བསྔལ་ཅན་འཛམ་བུའི་གླིང་མི་མཇེད་འཇིག་རྟེན་གྱི་ཞིང་འདི་ལྟ་བུ་ཞིག་ལ་སྐྱེ་བ་བཞེས་ནས་སེམས་ཅན་ལ་མཁོ་དགུའི་ནོར་སྒྲུབ་དང་ཆགས་སྡང་གི་རྐྱེན་མང་པོས་དཀྲུགས་ཏེ་དེ་ལ་བརྟེན་ནས་བྱང་ཆུབ་སེམས་དཔའི་སྤྱོད་པ་རྒྱུད་ལ་འབྱོངས་པ་རེད་གསུངས་ཏེ། འདི་ན་ཚུར་དགོངས་པ་གཏད་ཀྱིན་ཡོད་ཅེས་མདོ་ལས་དེ་འདྲ་གསུངས་ཡོད་རེད། སེམས་ཅན་འདི་སངས་རྒྱས་ཀྱི་གོ་འཕང་སྒྲུབ་པའི་ཉེ་རྒྱུ་དེ་རེད་དུས་དེ་དྲིན་ཆེ་བར་མ་ཤེས་པའི་ལན་པས་སོ། །

ད་སྡུག་བསྔལ་ཐམས་ཅད་བདག་འཛིན་གྱིས་ཉེས་པར་བསྟན་པའི་ཕྱིར། ལེ་ལན་ཐམས་ཅད་གཅིག་ཏུ་བདའ། ཟེར་དུས། རང་ལ་ན་ཚ་འོང་ན་གདོན་བགེགས་འོང༌། རྒྱུ་འཕྲོག་ན། སྤྲང་པོ་ཆགས་ན། ཁྲིམས་གཏོང་འོང་ན་དེ་ཐམས་ཅད་ང་བསམ་རྒྱུའི་བདག་འཛིན་འདིས་བྱུང་བས། བདག་འཛིན་འདི་ལ་ཕུང་ཕུང་བརླག་བརླག་ཅེས་ལེ་ལན་བདའ་དགོས་གསུངས་པ་རེད། སྡིག་པ་སྡུག་བསྔལ་ཅི་བྱུང་ཡང་རང་ལ་བདག་ཏུ་བཟུང་བས་ལན་པ་ཡིན་པས། གཞན་ལ་ཁག་མི་བསྐུར་ཏེ་ཞེས་དགྲ་བོ་ལྟ་བུ་ཞིག་གིས་སྐེ་བཅད། དབྱུག་པས་བརྡུང་དེ་འདྲ་བྱེད་ན། གནོད་པ་བྱེད་མཁན་དགྲ་བོ་རེད་ནའང་གནོད་པའི་རྒྱུ་དེ་རང་གི་ངར་འཛིན་དེ་ལས་བྱུང་བ་རེད་མ་གཏོགས་དགྲ་བོའི་སྟེང་ན་ཡོད་ཀྱི་མ་རེད། དེའི་ཕྱིར་ན། འཇིག་རྟེན་འདིར་འཚེ་བ་གང་ཡོད་དང༌། །འཇིག་དང་སྡུག་བསྔལ་ཇི་སྙེད་ཡོད་གྱུར་པ། །དེ་ཀུན་བདག་ཏུ་འཛིན་པ་ལས་བྱུང་ན། །འདྲེ་ཆེན་དེས་ཀོ་བདག་ལ་ཅི་ཞིག་བྱ། །ཞེས་པ་སྟེ། རང་གི་ཁང་པའི་ནང་དུ་འདྲེ་འདུག །ཅ་ག་ལ་འདྲེ་གདོན་འཁྲིལ་འདུག དེ་ཕར་གཙང་མ་བྱེད་དགོས་པ་འདུག་བསམ། སོ་སོའི་སྐྱེ་བོ་ཐ་མལ་རྣམས་ཀྱིས་དེ་འདྲ་བསམ་གྱི་འདུག་ག་སྟེ། དེ་ཕྱིའི་འདྲེ་རེད་དུས་གནོད་པ་ནུས་ཀྱི་མ་རེད། ནང་གི་འདྲེ་བདག་འཛིན་འདི་ཡོད་ཚར་ན་དེས་གནོད་ཀྱི་རེད། ཐོག་མ་མེད་པ་ནས་བདག་ཟེར་མཁན་གཟུང་བར་བྱ་བའི་ཡུལ་ཞིག་ཡོད་མ་རེད་དེ་བདག་མེད་པ་ལ་བདག་ཏུ་འཛིན་བཞག་དུས། བཟུང་ནས་གཅེས་སྤྲས་བྱས་ནས་དེའི་དོན་ལ་གཞན་ལ་གནོད་པ་བྱེད་པ་ལ་སོགས་པ་ལས་མང་པོ་བསགས་པས་འཁོར་བ་དང་ངན་སོང་ལ་སོགས་པ་སྡུག་བསྔལ་ཐམས་ཅད་བྱུང་བ་ཡིན་པས། སྤྱོད་འཇུག་ལས། ཡིད་ཁྱོད་རང་དོན་བྱེད་འདོད་པས། །བསྐལ་པ་གྲངས་མེད་འདས་གྱུར་ཀྱང༌། །ངལ་བ་ཆེན་པོ་དེ་ལྟ་བུས། ཁྱེད་ཀྱིས་སྡུག་བསྔལ་འབའ་ཞིག་བསྒྲུབས། །ཞེས་པས། ཚེ་རབས་ཐོག་མ་མེད་པ་ནས། ད་ལྟ་ལྟ་བུ་ཞིག་ཡིན་ན། ཁམས་གསུམ་འཁོར་བ་ལ་འཁྱམས་པའི་ཐོག་མ་འདི་རེད། དེ་ལ་ལོ་གྲངས་འདི་ཙམ་སོང་ཞེས། དེ་མེད་པའི་རྒྱུ་དེ་གང་ཞེ་ན། ང་བསམ་པའི་འཛིན་པ་ཞིག་ཡོད་དུས། ངའི་ལུས་ངའི་སེམས་ངའི་མིང་ཞེས་བདག་པོ་བརྒྱབ། དེ་ལ་གནོད་བྱེད་ཐམས་ཅད་ལ་གནོད་པ་བྱེད། ཕན་བྱེད་ཐམས་ཅད་ལ་ཆགས་པ་སྐྱེད། དེའི་དབང་གིས་བྱུང་བས་ན། ཕུང་ཕུང་བརླག་བརླག་བྱེད་མཁན་ངར་འཛིན་ཡིན་གསུངས།

དེ་ལྟར་སྡུག་བསྔལ་བ་བདག་འཛིན་གྱིས་བསྐྱེད་པས་ན། བདག་འཛིན་ལ་དགྲར་བལྟས་ཏེ་བདག་མེད་པ་ལ་བདག་ཏུ་འཛིན་པའི་བློ་འདིས། འཁོར་བ་ཐོག་མ་མེད་པ་ནས་ད་ལྟའི་བར་དུ་སྡུག་བསྔལ་ཐམས་ཅད་བསྐྱེད་ཅིང་སྡུག་བསྔལ་ཇི་ལྟ་བུ་བསྐྱེད་ཟེར་ན། ང་བསམ་རྒྱུའི་ང་ལས་ལྷག་པའི་འབྱོར་པ་དང་ལྡན་པ། ང་ལས་ལྷག་པའི་ཡོན་ཏན་དང་ལྡན། ང་ལས་ལྷག་པའི་གོ་ས་དང་ལྡན་པ་ཞིག་ཡོད་ན། འདི་ཐམས་ཅད་ཀྲོག་ཀྲོག་ཚ་བོ་འདུག །འདིའི་གོང་ན་ང་སླེབ་དགོས་བསམ། དེ་ཡར་ཟིལ་གྱིས་མནན་འདོད་ཀྱི་ཕྲག་དོག་ཞིག་སྐྱེ་འོང༌། དམའ་བ་ཞིག་ཡོད་ན། དེས་རང་ལ་རེ་བ་ཞིག་བྱེད་ན། འདི་སྤྲང་པོ་རེད་ཕན་བཏགས་མ་བཏགས་ཡོད་པ་མ་རེད། ཕར་ཕན་ལན་ལ་ཕན་བཏགས་ཤེས་པ་མ་རེད། ཕར་གཡུག་ཤོག་བསམ། བརྙས་བཅོས་བྱེད་པ་དང༌། ཡང་རང་དང་མཉམ་པ་ཞིག་ཡིན་ན། ཁོ་རང་ལ་ལོངས་སྤྱོད་ཡོད་ན། ང་ལ་ལོངས་སྤྱོད་ཡོད་དགོས། ཁོ་ལ་སྙན་གྲགས་ཡོད་ན། ང་ལ་སྙན་གྲགས་ཡོད་དགོས་བསམ། ཁོ་ལ་གོ་ས་ཡོད་ན་ང་ལ་གོ་ས་ཡོད་དགོས་བསམ་པའི་འགྲན་སེམས་ཐམས་ཅད་ང་བསམ་པ་འདི་ལས་བྱུང་ཤིང༌། བདག་འཁོར་བ་ལས་མ་ཐར་བ་དང་མི་དང་མི་མ་ཡིན་པའི་གནོད་པ་ལ་སོགས་པའི་སྡུག་བསྔལ་ཐམས་ཅད་འདིས་ཡིན་ཏེ། དཔེར་ན་རྗེ་བཙུན་མི་ལ་ལ་ལྷ་འདྲེས་གནོད་པ་མང་པོ་བྱུང་དུས། རྗེ་བཙུན་གྱིས་སྐུ་ལུས་དེ་ཉིད་ལྷ་འདྲེ་ཁྱེད་ཚོས་ཟ་དགོས་ན་ཟོ། འཐུང་དགོས་ན་འཐུངས། སྲོག་གཅོད་དབུགས་ཁྲིད་ད་ལྟ་ཉིད་དུ་སོང་གསུངས་ཏེ། སྐུ་ལུས་བདག་འཛིན་བློས་བཏང་བས། ལྷ་འདྲེའི་ཆོ་འཕྲུལ་ཞི་སྟེ་ཐམས་ཅད་ཀྱིས་གུས་པས་བཏུད་ཅེས་གསུངས་འདུག་ག །དཔེ་དེ་ལྟ་བུ་རེད།

དེའི་ཕྱིར་ན་སྤྱོད་འཇུག་ལས། འདི་ཡིས་བརྒྱ་ཕྲག་ཐམས་ཅད་དུ། །འཁོར་བར་བདག་ལ་གནོད་པ་བྱས། །ད་ནི་འཁོན་རྣམས་དྲན་བྱས་ཏེ། ཁྱོད་ཀྱིས་རང་དོན་སེམས་པ་གཞོམ། །ཞེས་པས། ད་ངར་འཛིན་འདིས་འདི་ཙམ་གནོད་བྱས་དུས། དཔེར་ན། འཇིག་རྟེན་དུ་མི་འདྲ་གཉིས་ཞིག་ཡོད་ན། མི་གཅིག་གཉིས་དེ་ལ་གནོད་པ་མང་པོ་བྱས་ཡོད་ན། ཁོས་ང་ལ་གནོད་པ་འདི་ཙམ་བྱེད་ཀྱི་འདུག །ངས་འདི་ཡང་ན་ཆེ་ས་ནས་གསོད་དགོས། ཆུང་ས་ནས་དཔོན་པོ་ལྟ་བུ་ཞིག་གིས་བཙོན་རར་བཙུད། ནོར་ལོངས་སྤྱོད་འཕྲོག་བསམ་ནས་གནོད་པ་བྱེད་མི་དེ་ལ་གནོད་ལན་ཞིག་ཡོད་ན། སྐྱེས་བུ་དར་མ་ངན་པ་སྟོབས་དང་ལྡན་པ་ཞིག་རེད་ཟེར་གི་རེད་པ། དཔེ་དེ་བཞིན་དུ་ང་བསམ་རྒྱུའི་ངར་འཛིན་འདིས་ཚེ་རབས་ཐོག་མེད་ནས་ད་ལྟ་ཡན་ཆོད་དུ། ཕུང་ཕུང་བརླགས་མང་པོ་ཞིག་བྱེད་མཁན་གྱི་ངར་འཛིན་འདི་མེད་པ་ཞིག་བྱེད་དགོས་བསམ་པའི་བློ་ཞིག་སྐྱེས་འོང་ན། དེ་བྱང་ཆུབ་སྒྲུབ་པའི་ལམ་ངོ་མར་འགྲོ་གི་རེད། དེའི་ཕྱིར་ན་བདག་འཛིན་ནམ་བྱུང་ཙ་ན། བདག་འཛིན་ཟེར་མཁན་དེ་ནང་གི་འཛིན་པ་ཞིག་རེད། འཛིན་པ་དེ་ལ་དངོས་པོ་ཨེ་འདུག་ཕྱི་ལ་འདུག་གམ་ནང་ལ་འདུག །དཔེར་ན་དགྲ་ཞིག་གིས་གནོད་པ་བྱས་ན་ང་ལ་གནོད་པ་བྱས་བྱུང་བསམ་ཞེ་སྡང་སྐྱེ་དུས། ཞེ་སྡང་དེ་དགྲའི་སྟེང་ལ་འདུག་གམ་རང་གི་སྟེང་ལ་འདུག །གཉེན་ཞིག་ལ་ཆགས་སེམས་སྐྱེས་ན། དེའི་ཆགས་སེམས་དེ་རང་གི་སྟེང་ལ་འདུག་གམ་གཉེན་གྱི་སྟེང་ལ་འདུག་བརྟགས་དཔྱད་བཏང༌། ཡོད་ན་ཁ་དོག་དབྱིབས་དངོས་པོ་མཚན་མ་ཕོ་མོ་མ་ནིང་གང་རུང་ཞིག་ཡོད་དགོས་ཀྱི་རེད་དུས། དེ་བཙལ་བསྡད་ན་གཏན་ནས་མི་རྙེད་པས་གང་ཡང་མི་འདུག་པ་ལ་ཅིའི་ཕྱིར་བདག་ཏུ་འཛིན་ཞེས་བདག་འཛིན་ནམ་སྐྱེས་པའི་དུས་སུ། ངས་དེ་སྔོན་མེད་པ་ཞིག་ལ་ཡོད་པར་བཟུང་ནས། ཕུང་བརླག་དེ་འདྲ་རེད་འདུག །ད་ཁོ་རང་མེད་པ་བྱེད་བཞག་དགོས་འདུག་བསམ་ནས། འཕྲལ་དུ་སྤངས་ལ། ཕྱིན་ཆད་བདག་གཅེས་འཛིན་མི་སྐྱེ་བར་བྱ་བའི་ཕྱིར་འབད་པར་བྱ་སྟེ། སྤྱོད་འཇུག་ལས། ཁྱོད་ཀྱིས་ཁོ་བོ་གར་བརླག་པའི། །སྔོན་གྱི་དུས་དེ་གཞན་ཡིན་གྱིས། །ངས་མཐོང་ད་ཁྱོད་གང་དུ་འགྲོ། །ཁྱོད་ཀྱིས་དྲེགས་པ་ཀུན་གཞོམ་བྱ། །

དེས་ན་གནོད་པ་ཅི་བྱུང་ཡང་བདག་འཛིན་གྱི་འགོང་པོ་འདིས་ལན་པ་ཡིན་པས། བདག་འཛིན་ཀྱི་འགོང་པོ་ཅི་ཐུལ་འབད་པར་བྱ་སྟེ། དགེ་བཤེས་ཤ་བོ་པའི་ཞལ་ནས། ད་རེས་ཀྱི་ཚེ་ཐུང་འདི་ལ་འགོང་པོ་འདི་ཅི་ཐུལ་ཞིག་བྱ་འཚལ་གསུངས། དཔེར་ན་ཁྱིམ་ཞིག་གི་ནང་བསེ་རག་ཞིག་འཁོར་བསྡད་འདུག་ཟེར་ན། དེ་སྒོ་ལ་དབྱུང་བའི་ཆེད་མདོས་འཕེན་བླ་མ་ལ་དབང་ཞུས་མང་པོ་བྱེད་ཀྱི་རེད་པ། དཔེ་དེ་བཞིན་དུ་བདག་འཛིན་འགོང་པོ་འདི་ཕུད་པའི་ཕྱིར། བྱང་ཆུབ་ཀྱི་སེམས་བསྒོམ། སྟོང་པ་ཉིད་དུ་གཏན་ལ་ཕབ། སེམས་ཅན་གཞན་ལ་ཕན་གནོད་བྱས་པ་དེས་རང་ལ་འབྲས་བུ་ཡོད་པ་དེ་ཤེས་པར་བྱས་ནས། དེ་ལྟར་ཤེས་པར་བྱ་འཚལ་གསུངས། ཡང་རང་དོན་སྒྲུབ་པའི་བསམ་སྦྱོར་ལ་མི་སྐྱའི་མིང་དང་གཞན་དོན་སྒྲུབ་པའི་བསམ་སྦྱོར་ལ་ཆོས་པའི་མིང་གིས་བཏགས་ནས། དགེ་བའི་བཤེས་གཉེན་འབན་གྱི་ཕྱག་ལེན་ལྟར་སྤང་བླང་བྱའོ། །

དགེ་བའི་བཤེས་གཉེན་འབན་ཟེར་མཁན་དེས། ཐུགས་ལ་རྣམ་རྟོག་བཟང་པོ་ཞིག་ཤར་འོང་ན་དེ་ལ་གཟེངས་བསྟོད་དགེ་བ་རེད་ཅེས་ཡར་མཐོ་པོར་བྱེད། རྣམ་རྟོག་ངན་པ་ཞིག་ཤར་འོང་ན་དེ་ལ་གཉེན་པོ་བསྟེན་ནས་དེ་མ་ཐག་ཏུ་མེད་པ་མཛད་རྒྱུ་དེ་འདྲ་ཡིན་པ་རེད། ད་ནི་སེམས་ཀྱི་མཁར་སྒོར་གཉེན་པོའི་མདུང་ཐུང་ཞིག་མནན་ལ་བསྡད་པ་མིན་པ་གཞན་བྱ་རྒྱུ་མེད། ཁོ་སྒྲིམ་ན་ང་ཡང་སྒྲིམ། ཁོ་གློད་ན་ང་ཡང་གློད་གསུངས།

བདག་འཛིན་ལ་དགྲར་བལྟས་ནས་སྤོང་བ་འདི་ལ། དཔེར་ན་རྒྱལ་པོ་ཆེན་པོ་ཞིག་ལ་སྐུ་སྲུང་དམག་མི་བཞག་ཡོད་ན། དམག་འཁྲུགས་དང་རྙོག་ཕྲ་མང་པོ་ཡོང་གི་ཡོད་ན། སྐུ་བསྲུང་དམག་མི་རྣམས་མཚན་མི་ཉལ་ཉིན་མི་དལ་མཚོན་ཆ་ཁུར་ནས་གཟབ་གཟབ་བྱེད་ཀྱི་རེད་པ། དཔེ་དེ་བཞིན་དུ་བདག་འཛིན་འདིས་ཕུང་བརླག་ཡོད་དུས་བདག་འཛིན་གྱི་ལས་ཀ་བྱེད་འོང་ན་དེ་མ་ཐག་དེའི་གཉེན་པོ་སྟོང་པ་ཉིད་བརྟེན་དགོས་གསུངས་པ་རེད། དགེ་བཤེས་ཤ་བོ་པའི་ཞལ་ནས། འགོང་པོ་འགོང་རྫོངས་ཀྱི་ཆོས་ཞེས་གསུངས། དེ་ལྟར་བདག་འཛིན་དགྲར་བལྟས་ནས་བདག་ཏུ་འཛིན་པ་འདི་མེད་ཚར་ན་གཞན་སེམས་ཅན་ལ་གཅེས་པ་ཞིག་རེད་མི་འོང་བའི་ཐབས་ཡོད་མ་རེད།

དེ་གཅེས་པར་གཟུང་བའི་ཕྱིར་དུ། ཀུན་ལ་བཀའ་དྲིན་ཆེ་བར་བསྒོམ། སྤྱིར་སེམས་ཅན་ཐམས་ཅད་ཐོག་མ་མེད་པ་ནས་ཀྱི་ཕ་མ་དྲིན་ཅན་ཡིན་པས། སྔར་ཡང་དྲིན་ཆེ་ལ། དཔེར་ན་མཉམ་མེད་ཤཱཀྱའི་རྒྱལ་པོ་ལྟ་བུ་ཡིན་ན། སྐལ་བཟང་སངས་རྒྱས་སྟོང་གི་ཐུགས་བསྐྱེད་དང་སྨོན་ལམ་ལས། སངས་རྒྱས་ཤཱཀྱ་ཐུབ་པ་གཅིག་གི་ཐུགས་བསྐྱེད་དང་སྨོན་ལམ་ཆེ་གི་རེད། དེ་ཆེ་བའི་རྒྱུ་མཚན་ཇི་ལྟར་ལགས་ན། སངས་རྒྱས་སྟོང་རེ་རེ་བཞིན་དུ་ཐུགས་བསྐྱེད་སྨོན་ལམ་བཟུང་འོང་དུས་ཞིང་ཁམས་ཁྱད་པར་ཅན་བཟུང་བ་དང༌། སྐུ་ཚེ་ཡུན་རིང་པོར་བཞུགས་པ་དང༌། ཉན་ཐོས་ཀྱི་འཁོར་མང་པོ་ཡོང་བའི་སྨོན་ལམ་བཏབ་སྟེ་བྱང་ཆུབ་ཀྱི་སེམས་བཞེས་སོང་རེད། སྟོན་པ་ཐུབ་པའི་དབང་པོ་ལ་ཐུག་དུས། དུས་སྙིགས་མ་ལྔ་བདོ་བ་སེམས་ཅན་ཐམས་ཅད་ཆོས་ལ་མི་ཚུད་ནད་མུག་མཚོན་གྱི་བསྐལ་པ་དང་མི་མཇེད་འཇིག་རྟེན་དེ་ན་ཁོང་བསམ་བཞིན་དུ་སྐྱེ་བ་ཡིན་ཏེ་མཚན་ཐོས་པ་དང་ཆོས་བསྟན་པ་ཙམ་གྱིས་དེ་ཐར་པའི་ལམ་དུ་འགོད་པར་ཤོག་ཅིག །ཟེར་དུས་སྐལ་བཟང་སངས་རྒྱས་སྟོང་གི་ནང་ནས་འགྲན་ཟླ་དང་བྲལ་བ་བརྩོན་འགྲུས་དང་ཐུགས་བསྐྱེད་ཀྱི་གོ་ཆ་ཅན་པདྨ་དཀར་པོ་ལྟར་བསྔགས་པ་རེད་དུས་དེ་ལྟར་ཡིན་པས་ན། ད་སྔ་སེམས་ཅན་འདི་ཐམས་ཅད་དྲིན་ཆེ་བླ་ན་མེད་པའི་བྱང་ཆུབ་སྒྲུབ་པའང་སེམས་ཅན་ལ་རགས་ལས། སེམས་ཅན་གྱི་ནང་ནས་ཀྱང་རང་གི་དགྲ་བོ་དེ་ལ་བྱམས་སྙིང་རྗེ་ག་ཚད་བསྒོམ་ན་དེ་གཙོ་ཆེ་གེ་རེད་མ་གཏོགས། ཕ་མ་དང་སྐྱེ་དམན་དང་སྤུན་གྲོགས་ལ་སོགས་པ་ཡིན་ན་ཆགས་སེམས་རང་ཤུགས་ཀྱིས་སྐྱེ་རྒྱུ་ཡོད་རེད་དུས། དེས་ན། སྤྱོད་འཇུག་ལས། སེམས་ཅན་རྣམས་དང་རྒྱལ་བ་ལ། །སངས་རྒྱས་ཆོས་འགྲུབ་འདྲ་བ་ལ། །རྒྱལ་ལ་གུས་བྱེད་དེ་བཞིན་དུ། །སེམས་ཅན་ལ་མིན་ཅི་ཡི་ཚུལ། །ཞེས་པས། དཔེར་ན། སངས་རྒྱས་ཀྱི་སྐུ་གཟུགས་ཞིག་ས་གཙོག་ས་ཞིག་ལ་དོར་བསྡད་ཡོད་ན། དེ་མ་ཐག་ཏུ་ཡར་ལེན། ཡི་གེ་ན་འདྲ་ཞིག །ལྡེབ་མ་འདྲ་ཞིག་ལྷུང་བསྡད་ཡོད་ན་ཡར་ལེན་གཙང་སར་བཞག་གི་རེད་པ། དཔེ་དེ་བཞིན་དུ་སེམས་ཅན་གཅིག་མཐོང་འོང་ནའང༌། འབྲོམ་སྟོན་པས། ཁྱི་ཞིག་ཉལ་བསྡད་ཡོད་ནའང་དེའི་རྒྱུད་ལ་བདེ་གཤེགས་སྙིང་པོ་ཡོད་ཀྱི་རེད་བསམ་ནས་གཡས་བསྐོར་རྒྱབ་ནས་འགྲོ་བ་མ་གཏོགས་ཞབས་ཀྱིས་འགོངས་དར་གྱི་མ་རེད། དེ་ལྟར་ཡིན་པའི་ཕྱིར་ན། སངས་རྒྱས་དང་སེམས་ཅན་ལ་ཁྱད་པར་མེད་པ་ཞིག་བསྒོམ་དགོས་རེད། དེའང་དཔེར་ན་ང་ཚོས་ཆོ་ག་ཞིག་གཏོང་ནའང་སྐྱབས་སུ་འགྲོ་ཚར་དུས་སེམས་བསྐྱེད་དགོས་འདུག་ག །དེ་སེམས་ཅན་གཅིག་ལ་ལྟོས་དགོས་རེད་པ། དེ་གལ་ཆེ་བའི་རྒྱུ་མཚན་དེ་ཡིན། སངས་རྒྱས་སྒྲུབ་པའི་གང་ཟག་ལ་སངས་རྒྱས་དང་སེམས་ཅན་བཀའ་དྲིན་མཉམ་པའི་ཚོད་ཡིན་པས། དེ་ལྟར་དྲིན་ཆེ་བའི་སེམས་ཅན་རྣམས་ལ། བདེ་བ་དང་ལྡན་འདོད་ཀྱི་བྱམས་པ་དང་སྡུག་བསྔལ་བྲལ་འདོད་ཀྱི་སྙིང་རྗེ་དྲག་ཏུ་བསྒོམས་ནས། སེམས་ཅན་གཞན་ནད་པ་ཡོད་ན་དེའི་ནད་ཀྱི་སྡུག་བསྔལ་བླངས། སྤྲང་པོ་ཡོད་ན་དེ་ལ་ནོར་དང་འབྱོར་པ་སྤྲད་ནས་སྤྲང་པོའི་སྡུག་བསྔལ་རང་ལ་བླངས། དེ་ལྟ་བུའི་སྡུག་བསྔལ་བདག་ལ་བླང་ཞིང༌། བདག་ལ་བདེ་སྐྱིད་སྙན་གྲགས་ཚེ་དང་བསོད་ནམས་དབང་ཐང་ཅི་ཡོད་ནའང་སེམས་ཅན་དེ་ལ་ཕར་བཏང་སྟེ་སྦྱིན་པར་བྱའོ། །

ཁྱད་པར་དུ་བདག་ལ་གནོད་པར་བྱེད་པའི་མིའམ་མི་མ་ཡིན་བྱུང་ན་གནོད་བྱེད་འདིས་ང་ལ་གནོད་པ་བྱེད་ཀྱི་འདུག་པས་ངས་ཁོ་ལ་ཕ་ཚེ་བུའི་རིང་དུ་ལན་འདི་འཁོར་དགོས་བསམ་པའི་འཁོན་འཛིན་བྱེད་མ་བཞག་པར། གནོད་བྱེད་འདིས་ཚེ་རབས་ཐོག་མེད་ནས་བདག་གིས་མ་བྱས། མ་བྱས་དུས་ཁོས་རང་གི་དོན་དག་ལ། ཁོ་རང་གི་སྡིག་སྡུག་གཏམ་ངན་ལ་མ་འཛེམ་པར་བདག་གི་དོན་བྱས་བྱས་ནས་འཁོར་བར་སྡུག་བསྔལ་སྣ་ཚོགས་མྱོང་ཞིང་ཕ་མས་ང་ལ་བརྟེན་ནས་སྡིག་པ་མང་པོ་བྱས་པ་དེ་ལྟ་བུ་རེད། འཁྲུལ་པའི་སྟོབས་ཀྱིས་སྔོན་གྱི་ཉེ་དུ་ཡིན་པ་ངོ་མ་ཤེས་པ་དང༌། བདག་གི་ལས་ངན་གྱིས་བསྐུལ་ནས། འདིས་བདག་ལ་ད་ལྟ་གནོད་པའི་སྡིག་པ་བྱས་པས། ཕྱིས་དེའི་འབྲས་བུ་མྱོང་བར་འགྱུར་བས། བདག་ལ་བརྟེན་ནས་འདི་དུས་རིང་པོར་སྡུག་བསྔལ་མྱོང་ཞིང༌། མྱོང་བར་འགྱུར་འདུག་པས་རེ་སྙིང་རྗེ་སྙམ་དུ་དྲག་ཏུ་བསྒོམ། སྔར་ནི་ངས་འདི་ལ་གནོད་པ་འབའ་ཞིག་བྱས་འདུག་ད་ནི་འདིའི་གནོད་པ་བསལ་ཞིང་ཕན་པ་སྒྲུབ་པར་བྱའོ་སྙམ་དུ་བསམ་ལ། གཏོང་ལེན་དྲག་ཏུ་བསྒོམ། ཁྱད་པར་དུའང་རང་ལ་གནོད་པར་བྱེད་པ་ཁྱིས་སོ་བཏབ་པ་དང༌། མིས་དབྱུག་པ་རྒྱབ་པ་ལྟ་བུ་ཡིན་ན། དེ་ལ་ཁོང་ཁྲོ་མ་བྱེད་པར་དངོས་སུ་ཕན་ཅི་ཐོག་འབད་ཅིང༌། གང་ལྟར་བྱས་ཀྱང་དངོས་སུ་ཕན་གདགས་མ་ནུས་ནའང༌། ཁོ་ལ་ཕན་གདགས་བསམ་ནས་སེམས་ཀྱིས་བློས་མ་བཏང་བར་གནོད་པ་དེ་ལས་སྐྱབས་ནུས་པར། དཔེར་ན། ནད་པ་ལྟ་བུར་རང་གིས་ནད་བཅོས་ཐབས་ཤེས་ཀྱི་མེད་ནའང་ནད་པ་དེའི་སྟེང་དུ་སངས་རྒྱས་སྨན་གྱི་བླ་མ་བསྒོམ་གསོལ་བ་འདེབས། དེ་ནད་ལས་དྲག་འགྲོ་གི་ཡོད་བསམ་ན་རང་ཤུགས་ཀྱིས་ཕན་པ་རེད་འགྲོ་བས། གནོད་བྱེད་འདི་སྡུག་བསྔལ་དང་བྲལ་བདེ་བ་དང་ལྡན། སངས་རྒྱས་མྱུར་ཏུ་ཐོབ་པར་གྱུར་ཅིག་སྙམ་དུ་ཞེ་ཐག་པ་ནས་བསམ། ངག་ཏུ་ཡང་བརྗོད། ད་ཕྱིན་ཆད། བདག་གིས་དགེ་བ་ཅི་བྱས་རྣམས་རང་ལ་ཚེ་སྒྲུབ་བྱས་ནས་ཚེ་མ་རིང་ནའང་འདྲ། ནོར་སྒྲུབ་བྱས་ནས་ནོར་མ་ཆེ་ནའང་འདྲ་མཆོག་གི་དངོས་གྲུབ་ཐོབ་ཏེ་རྟོགས་པ་རྒྱུད་ལ་སྐྱེ་བ་འདྲ་དེ་ཐམས་ཅད་སེམས་ཅན་ལ་ཕར་སྦྱིན་བཞག་གི་ཡིན། ང་སངས་རྒྱས་མ་རྒྱས་མེད་ཚེ་རིང་མ་རིང་མེད། འབྱོར་པ་ལྡན་མ་ལྡན་མེད་སྙམ་པའི་སེམས་བསྐྱེད་པར་བྱའོ། །

ཡང་གནོད་བྱེད་དེ་མི་མ་ཡིན་པར་ལྷ་འདྲེ་ཡིན་ན། ངས་ཐོག་མ་མེད་པ་ནས་ཁྱོད་ཀྱི་ཤ་ཁྲག་ལ་སོགས་པ་ཟོས་འཐུང་བས། དེའི་ལན་དུ་བདག་གི་ཤ་ཁྲག་ལ་སོགས་པ་དགོས་ཀྱི་རེད་དུས་ཁྱོད་ལ་སྦྱིན་པར་བྱའོ་སྙམ་དུ་བསམ་ཏེ། གནོད་བྱེད་དེའི་མདུན་དུ་རང་གི་ལུས་དེ་དཔེར་ན་སེམས་ཅན་བཤས་པ་བཞིན་དུ་བློས་ཁ་ཕྱེ་སྟེ། བདག་གི་ཤ་ཁྲག་རུས་པ་ལ་སོགས་པ་གནོད་བྱེད་སེམས་ཅན་རྣམས་ལ་གཅོད་ཀྱི་ལུས་སྦྱིན་ནང་ནས་ཡོད་པ་ལྟར་ཐག་རིང་ན་ཡོད་པས་རྗེན་པར་ཟོ། ཉེ་བར་གནས་པས་གཙོས་ཏེ་ཟོ། རུས་པ་ཐམས་ཅད་རྡོ་ལ་བརྡུང་ཏེ་ཟོ། ཐེག་ཚད་དེ་ཁུར། ཐུབ་ཚད་དེ་ཟོ། མང་པོ་ལ་གང་འདོད་ཁྱོད་ཀྱིས་ཟོ་ཞིག་སྙམ་དུ་བློས་ལིངས་ཀྱིས་བསྐྱུར་ཞིང༌། ངག་ཏུ་ཡང་དེ་ལྟར་བརྗོད་པར་བྱའོ། །དེ་ནས་གནོད་བྱེད་དེ་བདག་གི་ཤ་ཟོས་པས་བཀྲེས་སྐོམ་ལ་སོགས་པ་ཞི་ནས་ལུས་ཟག་མེད་ཀྱི་བདེ་བས་ཁྱབ། བྱང་ཆུབ་ཀྱི་སེམས་རིན་པོ་ཆེ་འབྱོངས་པར་བསམ། དེ་བཞིན་ཤ་ཁྲག་བའི་ལྷ་འདྲེའི་རིགས་ལ་བདག་གི་ལུས་བྱིན་པས། ཐམས་ཅད་ཚིམ་ནས་བདེ་ཞིང་དེས་སྲོག་བཅད་རྒྱུ་དང་བླ་ལེན་པའི་འདུན་པ་མེད་མང་པོ་སྟེར་བྱུང་བསམ་པའི་སེམས་དགེ་བ་བྱུང་བར་བསམ་ལ། དེ་ལྟར་ན་ཉེས་པ་ཐམས་ཅད་བདག་གཅེས་འཛིན་ལས་བྱུང་འདུག་པས་གཅེས་འཛིན་དེ་དགྲར་བལྟས་ལ། ཕན་བདེ་ཐམས་ཅད་སེམས་ཅན་ལས་བྱུང་བར་འདུག་པས། དེ་དག་ལ་གཉེན་དུ་བལྟས་ལ་ཕན་ཅི་ཐོགས་བྱ།

གླང་རི་ཐང་པའི་ཞལ་ནས། ངས་ཇི་ཙམ་གྱི་ཆོས་ཟབ་མོ་ཞིག་ཞལ་ཕྱེ་སྟེ་བལྟས་ཀྱང་སྐྱོན་ཐམས་ཅད་རང་གི་ཡིན། ཡོན་ཏན་ཐམས་ཅད་ཇོ་བོ་སེམས་ཅན་གྱི་ཡིན་པར་འདུག །དེའི་གནད་ཀྱིས། ཁེ་དང་རྒྱལ་ཁ་གཞན་ལ་བྱིན། གྱོང་དང་བུབ་ཀ་རང་གིས་ལེན་པ་འདི་མིན་པ་གོ་རྒྱུ་མེད་པས་དུས་རྟག་ཏུ་དེ་ལྟར་བསྒོམ་པ་ཡིན་གསུངས།

དོན་དམ་བྱང་ཆུབ་སེམས་ཀྱིས་རྐྱེན་ངན་ལམ་དུ་བསྒྱུར་བ་ནི། འཁྲུལ་སྣང་སྐུ་བཞིར་བསྒོམ་པ་ཡི། །སྟོང་ཉིད་བསྲུང་བ་བླ་ན་མེད། །ཅེས་གསུངས་ཏེ། ཉོན་མོངས་པ་ཕྱི་ནང་སྣོད་བཅུད་ཀྱི་གནོད་པ་ལ་བརྟེན་པའི་སྡུག་བསྔལ་འདི་གང་ལས་བྱུང་ན་འཁྲུལ་པའི་སྣང་བ་ལས་བྱུང་བ་རེད། འཁྲུལ་པའི་སྣང་བ་འདི་གང་རེད་ཟེར་ན། ཉོན་མོངས་ཆགས་སྡང་རྨོངས་གསུམ་སྡུག་བསྔལ་འདི་ཐམས་ཅད་རང་གི་སེམས་ཀྱིས་བཟོས་བཞག་པ་རེད། དེས་ན་རང་གི་ལུས་ཟེར་མཁན་ཞིག་ཡོད། འདི་ངའི་ལུས་ཡིན་གཅེས་པར་བསྐྱང་དགོས། ན་མི་ཉན་ཚ་མི་ཉན་བསམ་མང་པོ་ཞིག་གོམས་འགྲོ་དུས་ལུས་ལ་ན་ཚ་འོང་ན་སེམས་ལའང་སྡུག་བསྔལ་འོང་གི་རེད། དེའི་ཕྱིར་ན་འཁྲུལ་བ་སྣང་བ་འདི་ཡིན་པས་ན་བདེན་པར་གྲུབ་པ་ཅུང་ཟད་ཀྱང་མེད། ཀུན་རྫོབ་ཏུ་དེ་ལྟར་སྣང་བ་ནི་རྨི་ལམ་དུ་རང་གི་ལུས་མེས་ཚིག་པའམ། ཆུས་ཁྱེར་ནས་ཉམས་ཐག་པ་ཡིན་ནའང་གཉིད་སད་པའི་སྐབས་སུ་དེ་མེད་པས། མི་བདེན་པ་ལ་བདེན་པར་བཟུང་བས་ཉེས་པ་ཡིན། དོན་དམ་པར་ནི་ཆོས་རྣམས་ཐམས་ཅད་ཅིར་ཡང་གྲུབ་པ་མེད་ཟེར། ང་གྲུབ་ཡོད་མ་རེད། ངའི་ལུས། སེམས་མིང་ཅིར་ཡང་གྲུབ་པ་ཡོད་མ་རེད། སེམས་ཅན་ཡོད་མ་རེད། གནོད་བྱེད་ཀྱི་དགྲ་ཡོད་མ་རེད། སྡང་བྱེད་ཀྱི་བགེགས་ཡོད་མ་རེད། ཕན་བྱེད་ཀྱི་ཕ་མ་ཡང་མེད་པས་ན། ཉོན་མོངས་དུག་ལྔ་ཐམས་ཅད་སྟོང་པ་ཉིད་ཀྱི་རང་བཞིན་ཡིན་པ་ལ་དེའི་ངོ་བོ་བལྟས་པས་ཉོན་མོངས་པ་དེ་གང་ནས་སྐྱེས། སྐྱེ་སའི་ཡུལ་དེ་གང་འདྲ་འདུག །སྐྱེ་བའི་ཉོན་མོངས་དེ་གང་འདྲ་འདུག །དེ་བརྟགས་ན་སྐྱེ་ས་དང་སྐྱེལ་ཡུལ་མི་རྙེད་རེད་དུས་དེ་སྐྱེ་མེད་ཆོས་སྐུ་རེད། བར་དུ་མ་སྐྱེས་པ་ལ་འགག་རྒྱུ་མེད་པས་ཟེར་དུས། ཚུར་སྐྱེས་མ་ཡོང་ན་ཕར་འགག་རྒྱུ་ཡོད་མ་རེད། དཔེར་ན་ས་བོན་ཞིག་ས་འོག་ཏུ་མ་བཏབ་ན་དེ་ལ་མྱུ་གུ་སྐྱེ་གི་མ་རེད། མ་སྐྱེས་པ་ལ་འགག་རྒྱུ་མེད་པས་འགག་པ་མེད་པའི་དོན་དུ་རྟོགས་གསུངས་པས་སངས་རྒྱས་ལོངས་སྐུ་རེད། སྐྱེ་འགག་གཉིས་མེད་ན། སྐྱེ་བ་དང་འགག་པ་གཉིས་ལ་མ་ལྟོས་པའི་ད་ལྟ་བ་གནས་པ་ཞིག་ཡོད་ཀྱི་མ་རེད་དུས། གནས་པ་མེད་པའི་དོན་ད་ལྟ་རང་གི་སེམས་ལ། ལུས་འདིའི་ཐོག་ལ་སེམས་གནས་ཡོད་གསོན་པོ་ཡིན་བསམ་ནའང་གནས་བྱ་གནས་བྱེད་གཏན་ནས་ཡོད་མ་རེད། དེ་ནས་ལུས་ཡིན་ནའང་ཤ་ལྤགས་པ་རུས་པ་ཁྲག་ཐ་དད་ཕྱེས་ནས་སེམས་གང་ན་འདུག ཤའི་སྟེང་ན་ཨེ་འདུག་རུས་པའི་སྟེང་ལ་ཨེ་འདུག་ལྟས་ན་རྙེད་མ་རེད། སེམས་ཁོ་རང་ཡང་སྟོང་པ་ཡིན་པས་དེ་རྣམས་དབྱེར་མེད་པ་ངོ་བོ་ཉིད་ཀྱི་སྐུ་ཡིན་པས་ན། འཁྲུལ་སྣང་ཉིད་སྐུ་བཞིར་བལྟ་བ་འདི་ཟེར་དུས། འཁྲུལ་པའི་སྣང་བ་ཟེར་རྒྱུ་སྐྱུག་བྲོ་བོ་ཞིག་ཕར་གཡུག །མ་འཁྲུལ་པའི་སྣང་བ་ཞེས་གཙང་མ་ཞིག་ཚུར་ལེན་རྒྱུ་ཡོད་མ་རེད། འཁྲུལ་པ་འདི་ཕར་བཤིག་ཚར་ན། མ་འཁྲུལ་པའི་ཡེ་ཤེས་དེའི་ངང་ཡོད་རེད། དཔེར་ན། གསེར་ཞིག་ས་འོག་ཏུ་ལྷུང་སྟེ་གཡའ་མང་པོ་ཞིག་འགོས་ཡོད་ནའང་གསེར་ཁོ་རང་གསེར་གྱི་རང་བཞིན་ལས་གཏན་ནས་འགྱུར་བ་ཡོད་མ་རེད་དུས། དེ་ལ་སྨན་གྱིས་བཀྲུ་བ་དང་འགར་བ་མཁས་པས་བརྡུང་བཞག་གི་ཡིན་ན། གསེར་སྔར་ལས་བཟང་བ་ཞིག་ཚུར་རེད་འོང་རེད། དཔེ་དེ་བཞིན་དུ་རང་གི་སེམས་ཀྱི་འཁྲུལ་སྣང་འདི་བརྟགས་དཔྱད་བཏང་ནས་སྐྱེ་འགག་གནས་གསུམ་དང་བྲལ་བ་ཞིག་རེད་ན། མ་འཁྲུལ་པའི་ཡེ་ཤེས་དེའི་ནང་ནས་རྙེད་འོང་རེད་མ་གཏོགས་ཡོད་མ་རེད། འཁྲུལ་པ་ནི་འཁྲུལ་སྣང་ཡིན་དུས་བརྟན་པོ་ཡོད་མ་རེད། རྨི་ལམ་གྱི་སྣང་བ་ལྟ་བུ་རེད། མ་འཁྲུལ་པའི་ཆོས་ཉིད་འདི་ཐོག་མ་ཉིད་ནས་བསྡད་ཡོད་དུས། ང་ཚོའི་སེམས་རྒྱུད་ལ་བདེ་གཤེགས་སྙིང་པོ་ཡོད་པ་དང༌། སངས་རྒྱས་ཀྱི་ཐུགས་ལ་བདེ་གཤེགས་སྙིང་པོ་ཡོད་པ་གཉིས་གཅིག་རེད་དུས། སངས་རྒྱས་ཀྱིས་མར་སེམས་ཅན་ལ་གཟིགས་ཆོག་རྒྱུ། སེམས་ཅན་གྱིས་སངས་རྒྱས་ཀྱི་སར་འགྲོ་ཆོག་རྒྱུ་དེ་བདེ་གཤེགས་སྙིང་པོའི་བཀའ་དྲིན་རེད། དེའི་ཕྱིར་ན་འཁྲུལ་སྣང་ཁོ་རང་གཏན་ལ་ཕབ་ཐུབ་ན། སྐུ་བཞིའི་ངོ་སྤྲོད་གྱི་གདམས་པ་བྱ་བ་དེ་ཡིན་མ་གཏོགས་དེ་ལས་ལོགས་སུ་གྱུར་པ་གཞན་ཡོད་མ་རེད།

གཞན་ཡང་གནོད་བྱེད་དགྲ་བོ་འདིས་བདག་བྱང་ཆུབ་ཀྱི་སེམས་གཉིས་སྦྱོང་བའི་བསྐུལ་མ་བྱས་པས་ཀྱང་བཀའ་དྲིན་ཆེ། དཔེར་ན་རྗེ་བཙུན་མི་ལ་རས་པ་ལ་ཨ་ཁུ་དང་ཨ་ནེ་གཉིས་དགྲ་ལ་ལྡང༌། ནོར་ལོངས་སྤྱོད་ཐམས་ཅད་འཕྲོག །མ་རྒན་མོ་སྤྲང་མོར་གྱུར་པའི་རྐྱེན་གྱིས་ལྷོ་བྲག་མར་པའི་སྐུ་མདུན་བྱོན་ཆོས་བྱེད་དུས་སྐུ་ཚེ་དེ་ལ་སངས་རྒྱས་ནས། བོད་གངས་ཅན་གྱི་ལྗོངས་སུ་དང་རྒྱ་གར་འཕགས་པའི་ཡུལ་གཉིས་སུ་གྲུབ་པའི་དབང་ཕྱུག་གཅིག་ལ་མི་ལ་རས་པ་འདྲ་མེད་པ་དེ་གནོད་བྱེད་ཀྱི་རྐྱེན་ལས་བྱུང་བ་དེའི་ཕྱིར་ན་བསྐུལ་མ་བྱས་པས་བཀའ་དྲིན་ཆེ། བདག་གཉེན་པོ་དང་བྲལ་ནས། ཉོན་མོངས་སྐྱེས་པ་མ་ཚོར་བ་ལ་གནོད་བྱེད་འདིས་རྐྱེན་པས་ན་བླ་མ་དང་སངས་རྒྱས་ཀྱི་སྤྲུལ་པ་ཡིན་ནོ་སྙམ།

བདག་ལ་མཛེ་ནད་ལ་སོགས་པའི་སྡུག་བསྔལ་དྲག་པོ་བྱུང་ན་སྡུག་བསྔལ་འདི་མེད་ན་བདག་ཚེ་འདིའི་ཤོམ་ར་ལ་སོང་ནས། ཆོས་མི་དྲན་པར་འདུག་པས་ནད་ཀྱིས་ན་སོང་ན་ཤི་རྒྱུ་དྲན་གྱི་འདུག །ཤི་རྒྱུ་དྲན་ན་ཆོས་ལ་མོས་འོང་བས་འདི་ཆོས་དྲན་དུ་བཅུགས་ནས། འདི་བླ་མ་དང་དཀོན་མཆོག་གི་ཕྲིན་ལས་ཡིན་སྙམ་དུ་བསམ། ད་ལྟ་ཡོངས་གྲགས་ལ་བླ་མ་དགེ་བའི་བཤེས་གཉེན་ཞིག་བསྟེན། དེ་ལ་གདམས་ངག་ཞིག་ཞུས་ནས་བྱང་ཆུབ་ཀྱི་སེམས་རིན་པོ་ཆེ་འདི་སྐྱེ་གི་རེད་པ། སྐྱེ་བ་དེ་ལྟར་དུ་གནས་ཤེས་ནས་བཟུང་སྟེ། གནོད་བྱེད་དང་སྡུག་བསྔལ་འདི་ལ་བརྟེན་ནས་བྱང་ཆུབ་ཀྱི་སེམས་སྐྱེ་འོང་རེད། གནོད་བྱེད་དང་བླ་མ་གཉིས་ལ་ཁྱད་པར་ཡོད་མ་རེད།

དེའི་ཕྱིར་ན་སྡུག་བསྔལ་འདི་དག་ལ་བརྟེན་ནས་བདག་ལ་བྱང་ཆུབ་ཀྱི་སེམས་རྣམ་པ་གཉིས་སྐྱེ་བར་འདུག་པས། འདི་དག་གིས་གོ་བཅད་སྙམ་དུ་ཡང་ནས་ཡང་དུ་སྤྱོད་པར་བྱེད་ན་དཔེར་ན་བོད་གངས་ཅན་གྱི་ལྗོངས་སུ། མཁན་ཆེན་ཞི་བ་འཚོས་ཆོས་གསུངས་དུས། བོད་ཀྱི་ནག་ཕྱོགས་ཀྱི་ལྷ་འདྲེས་ཐོག་འཕང༌། ཕོ་བྲང་དམར་པོ་རི་ཆུས་འཕྱག་པའི་དུས། དེའི་རྐྱེན་ངན་དེ་ལ་བརྟེན་ནས་མཁན་ཆེན་རིན་པོ་ཆེ་དང་ཆོས་རྒྱལ་གཉིས་ཀྱིས་གུ་རུ་རིན་པོ་ཆེ་གདན་དྲངས་ནས་གུ་རུ་རིན་པོ་ཆེས་སངས་རྒྱས་ཀྱི་བསྟན་པ་ཉི་མ་ཤར་བ་ལྟ་བུ་མཛད་ཡོད་རེད། དེ་ལྟ་བུའི་ཆོ་འཕྲུལ་འདི་བསྟན་མེད་ན་གུ་རུ་གདན་དྲངས་ཀྱི་མ་རེད། ཡང་དཔེར་ན། སྟོན་པ་ཐུབ་པའི་དབང་པོ་ལ་བདུད་ཀྱིས་ཆོ་འཕྲུལ་མ་བསྟན་ན་མངོན་པར་རྫོགས་པར་སངས་རྒྱས་ཀྱི་མ་རེད་དུས་འདི་དག་གོ་བཅད་དོ་མཉམ་དུ་ཞེ་ཐག་པ་ནས་ཡང་ཡང་བསམ་ནས་བསྒོམས་པར་བྱ།

སྦྱོར་བ་ཁྱད་པར་ཅན་གསག་སྦྱོང་གཉིས་སྟེ། ཚོགས་གསག་པ་དང་སྒྲིབ་པ་སྦྱོང་བ་གཉིས་ཀྱིས་རྐྱེན་ངན་ལམ་དུ་བསྒྱུར་བ་ནི་སྦྱོར་བ་བཞི་ལྡན་ཐབས་ཀྱི་མཆོག་ཅེས་གསུངས། དང་པོ་ཚོགས་གསག་པའི་སྦྱོར་བ་ནི། བདག་ལ་སྡུག་བསྔལ་བྱུང་ན་སྡུག་བསྔལ་འདི་མེད་ན་དགའ་སྟེ་སྙམ་པའི་བསམ་པ་བྱུང་བས་དེའི་ཚེ་ཁྱོད་སྡུག་བསྔལ་འདི་མི་འདོད་ཅིང་བདེ་བར་འདོད་ན། བདེ་བའི་རྒྱུ་སངས་རྒྱས་སྨན་བླའི་མཚན་དྲན་གཟུངས་སྔགས་བཟླ་རྒྱལ་བ་སྲས་བཅས་ལ་མཆོད་པ་ཕུལ་དེ་འདྲ་སྡུག་བསྔལ་དེ་བྲལ་ལོ་སྙམ་པའི་བརྡ་ཡིན་ནོ་སྙམ་ལ། བླ་མ་དཀོན་མཆོག་ལ་མཆོད་པ། དགེ་འདུན་ལ་བསྙེན་བཀུར། འབྱུང་པོ་ལ་གཏོར་མ་གཏོང་བ་ལ་སོགས་པའི་ཚོགས་གསག་ལ་འབད། སྐྱབས་འགྲོ་དང་སེམས་བསྐྱེད་བྱས་ནས་བླ་མ་དཀོན་མཆོག་ལ་མཎྜལ་ཕུལ་ལ་གསོལ་བ་བཏབ། བདག་ན་བ་ལེགས་ན་བླ་མ་དཀོན་མཆོག་ལ་ན་བར་གསོལ་བ་ཐོབ་དང༌། ལས་ངན་གྱི་སྡིག་སྒྲིབ་ལས་དག་འགྲོ་གི་རེད། ན་བ་ལས་སོས་ཏེ་ཆོས་སྒྲུབ་སྟེ་ལུས་སེམས་དགེ་བར་བྱེད་ནས་ཆོས་པ་ལེགས་ན་སོས་པར་བྱིན་གྱིས་བརླབ་ཏུ་གསོལ། ཡང་ང་ཤི་ནས་དག་པའི་ཞིང་ཁམས་འདྲ་ཞིག་ལ་སྐྱེ་ས་རེད་ན། ཤི་བར་བྱིན་གྱིས་བརླབ་ཏུ་གསོལ་ཞེས་རེ་དོགས་འགོག་པའི་ཐབས་ལ་ཡང་ནས་ཡང་དུ་འབད་པར་བྱ་བ་གལ་ཆེ་བ་ཡིན་ནོ། །

སྦྱོར་བ་གཉིས་པ་སྡིག་པ་སྦྱོང་བ་ནི། སེམས་ཁྱོད་ཀྱིས་ད་ལྟ་ལུས་ལ་ན་ཚ་ཕྲ་མོ་ཙམ་ནི་མི་འདོད་ན། སྡུག་བསྔལ་གྱི་རྒྱུ་སྡིག་པ་སྤོང་ཞིག་པའི་བརྡ་ཡིན་བསམ་པར་བྱས་ལ་སྔར་བྱས་ཀྱི་སྡིག་པ་ལ་དུག་ཁོང་དུ་སོང་བ་ལྟར་འགྱོད་པ་དྲག་པོ་བྱས་ནས། འགྱོད་པ་མེད་ན་བཤགས་པས་མི་འདག་གསུངས་པ་དེ་རེད། སྡིག་པ་བཤགས་ཡུལ་ཁྱད་པར་ཅན་མེད་ན་ཕན་གྱི་མ་རེད་དུས། སྐུ་གསུང་ཐུགས་ཐམས་ཅད་ལ་སྡིག་པས་མ་གོས་སེམས་ཅན་ཐམས་ཅད་ལ་དགོངས་པ་ཕྱོགས་རིས་སུ་ཁྱད་པར་མེད་པ་སྐྱབས་གནས་དཀོན་མཆོག་གསུམ་པོ་ལ་སྐྱབས་སུ་འགྲོ་ཞིང་སྡིག་པ་སྦྱོང་བའི་ཐབས་རྨད་དུ་བྱུང་བ། དུས་མཐའི་མེ་བཞིས་རྩི་ཤིང་རྣམས། །སྐད་ཅིག་ངེས་པར་བསྲེག་པར་བྱེད། །ཞེས་བྱང་ཆུབ་ཏུ་སེམས་བསྐྱེད་ནས་བཟུང་སྟེ། དུས་མཐའི་བསྐལ་པའི་མེས་རྩི་ཤིང་ནགས་ཚལ་ཐམས་ཅད་བསྲེག་པར་བྱེད་པའི་བྱང་ཆུབ་ཀྱི་སེམས་བསྐྱེད་པ་རྣམས་བྱས་ན་སྡིག་པ་སྦྱོང་བའི་རྟེན་གྱི་སྟོབས། སྡིག་པའང་ངོ་བོ་སྟོང་པ་མ་གཏོགས་སྡིག་པ་བདེན་གྲུབ་ཡོད་ཀྱི་མ་རེད་པ་སྟོང་ཉིད་བསྒོམ་པ་དང༌། དཔེར་ན་དེ་བཞིན་གཤེགས་པ་པདྨ་གཙུག་ཏོར་སྤྱན་རས་གཟིགས་ཀྱི་གཟུངས་སྔགས་ཡིད་ལ་བྱས་པ་ཙམ་གྱིས་མངོན་པར་རྫོགས་པར་འཚང་རྒྱ་བར་གསུངས་པ་དང༌། གསུང་མཆོག་མ་ཎི་ཡི་གེ་དྲུག་པ་འདི་འབྲུ་དྲུག་ཡོད་པ་འཕགས་པ་སྤྱན་རས་གཟིགས་དབང་ཕྱུག་ཕ་རོལ་ཏུ་ཕྱིན་པ་ཡོངས་སུ་རྫོགས་པར་བྱེད་པ། མདོར་ན་ས་གཞི་ཤོག་བུ་བྱས་རྩི་ཤིང་ནགས་ཚལ་འདི་སྨྱུ་གུ་བྱས་ཆུ་ཀླུང་དང་རྒྱ་མཚོ་ཐམས་ཅད་སྣག་ཚ་བྱས་ཏེ་སངས་རྒྱས་ལྟ་བུ་ཞིག་གིས་ཡི་གེ་དྲུག་པའི་ཕན་ཡོན་གསུངས་ན་མཐའ་རྫོགས་པར་མི་འགྱུར་གསུངས་པ་དེ་ལྟ་བུ་རེད། ཡི་གེ་དྲུག་པ་ཚུལ་བཞིན་ཉམས་སུ་ལེན་པའི་གང་ཟག་ཞིག་ཡོད་ན། དེའི་ལུས་ཀྱི་སྲིན་འབུ་ཐམས་ཅད་ཀྱང་པོ་ཏ་ལ་རུ་སྐྱེ་བར་སངས་རྒྱས་བཅོམ་ལྡན་འདས་ཀྱིས་སྙིང་རྗེ་པདྨ་དཀར་པོ་དང༌། མདོ་སྡེ་ཟ་མ་ཏོག་བཀོད་པ་ལས་གསུངས་པས་གཉེན་པོ་ཀུན་ཏུ་སྤྱོད་པའི་སྟོབས། སྟོབས་བཞི་དེ་ཚང་ན། བཀའ་གདམས་པའི་དགེ་བཤེས་རྣམས་ཀྱིས་སྤྱིར་སྡིག་པ་ལ་ཡོན་ཏན་མེད་ཀྱང་བཤགས་ན་འདགས་པ་སྡིག་པའི་ཡོན་ཏན། སྡིག་པ་རྒྱ་ཆེན་པོ་མཚམས་མེད་པ་ལྟ་བུ་ཞིག་བྱས་ནའང་བཤགས་པས་མི་འདགས་པའི་སྡིག་པ་ཞིག་གཅིག་ཀྱང་ཡོད་མ་རེད་དུས་བཤགས་པ་ཚད་དུ་ལོང་བར་བྱའོ། །

སྦྱོར་བ་གསུམ་པ་གདོན་ལ་མཆོད་པ་ནི། རང་གིས་གཏོར་མ་ཕུལ་ཏེ། ཁྱོད་ཀྱིས་བདག་ལ་གནོད་པ་བྱེད་འོང་ན་བདག་གིས་བཟོད་པ་བསྒོམ་སྟེ་བྱང་ཆུབ་ཀྱི་སེམས་འབྱོངས་པའི་གྲོགས་བྱེད་པས་བཀའ་དྲིན་ཆེ། ད་དུང་ཡང་སེམས་ཅན་ཐམས་ཅད་ཀྱི་སྡུག་བསྔལ་དེ། ཁྱོད་མཐུ་སྟོབས་ནུས་པ་ཆེན་པོ་ཡོད་པས། དེ་དག་གི་སྡུག་བསྔལ་དེ་བདག་ལ་སྨིན་པར་མཛད་དུ་གསོལ་ཞེས་ཁ་ཚིག་ཙམ་མ་ཡིན་པར་ཞེ་ཐག་པ་ནས་གསོལ་བ་གདབས། དེ་ལྟར་མི་ནུས་ན། གཏོར་མ་བྱིན་ཏེ། སེམས་ཅན་སྡུག་བསྔལ་ཅན་ཐམས་ཅད་ལ་གཏོར་མ་སྦྱིན་བྱས། འདྲེ་བགེགས་ལ་བྱམས་དང་སྙིང་རྗེ་བསྒོམས། ངས་ཁྱོད་ལ་ཕྲལ་དང་ཡུན་དུ་གང་ཕན་པ་དེ་བྱ་ཡི། ངས་དམ་པའི་ཆོས་སྒྲུབ་པ་ལ་བར་ཆད་མ་བྱེད་ཅིག་ཅེས་བསྒོ་བར་བྱའོ། །

སྦྱོར་བ་བཞི་པ་ཆོས་སྐྱོང་ལ་གཏོར་མ་ཕུལ་བ་ནི། རང་གི་ཆོས་སྐྱོང་མ་ཧཱ་ཀ་ལ་དང་ལྷ་མོ་ལ་གཏོར་མ་ཕུལ། གཏོར་མ་ཕུལ་བའི་དམ་པའི་ཆོས་སྐྱོང་བའི་སྲུང་མ་ཁྱེད་རྣམས་ཀྱིས། རང་གིས་རིན་ཆེན་བྱང་ཆུབ་ཀྱི་སེམས་བསྒོམས། སེམས་ཅན་ཐམས་ཅད་ལ་ཕ་མ་དང་བུ་ཚའི་འདུ་ཤེས་བཞག །འཁོན་འཛིན་དང་ཁོང་ཁྲོ་སྤང༌། བདག་འཛིན་གདུག་པ་ཅན་རྡུལ་དུ་བརླག་པའི་འགལ་རྐྱེན་ཞི་བ་དང་མཐུན་རྐྱེན་སྒྲུབ་པའི་གསོལ་བ་གདབ་བོ། །

རྐྱེན་གློ་བུར་ལམ་དུ་སློང་བའི་ཕྱིར། འཕྲལ་ལ་གང་ཐུག་བསྒོམ་དུ་སྦྱར། །ཞེས་གསུངས་ཏེ། ནད་དང་གདོན་ལ་སོགས་པ་གློ་བུར་དུ་མི་འབྱུང་བའི་ངེས་པ་ཡོད་མ་རེད། གློ་བུར་དུ་བྱུང་ན་དཔེར་ན་ན་ཚའི་སྡུག་བསྔལ་དྲག་པོ་བྱུང་ན། འཇིག་རྟེན་གྱི་ཁམས་འདི་ན་འདི་ལྟ་བུའི་སྡུག་བསྔལ་བྱུང་བ་དཔག་ཏུ་མེད་པ་ཡོད། དེ་རྣམས་སྡུག་བསྔལ་གྱིས་འདི་ལྟ་བུ་མནར་བསྡད་ཡོད་རེད་དུས་སྙིང་རེ་རྗེ་བསམ། སེམས་ཅན་སྙིང་ནད་ཅན་ལྟ་བུ་ཞིག་ཡིན་ན། དེ་འདྲའི་སྙིང་ནད་ཀྱིས་མནར་བའི་སེམས་ཅན་ནམ་མཁས་གར་ཁྱབ་ལ་མང་པོ་ཡོད་ཀྱི་རེད་དུས་དེའི་སྡུག་བསྔལ་ཐམས་ཅད་བདག་གི་སྙིང་ལ་འུབ་ཀྱིས་བསྡུས། ཡང་གནོད་བྱེད་རྒྱལ་འགོང་དང་དམ་སྲི་ལྟ་བུ་འདིས་ན་ཚ་གཏོང་བ་འདི་ལ་་་་བྱང་ཆུབ་ཀྱི་སེམས་འབྱོང་བའི་གྲོགས་བྱེད་པས་གནོད་བྱེད་འདི་རྣམ་ཐར་པའི་ལམ་སྒྲུབ་པ་ལ་བཀའ་དྲིན་ཆེན་པོ་རེད་མ་གཏོགས། ཕར་བསྐྲད་རྒྱུ་མ་རེད་སྙམ་སྟེ། བླ་མ་ལྟར་བཀའ་དྲིན་ཆེ་བར་བསྒོམ།

ཡང་གཞན་ན་ཚས་སྡུག་བསྔལ་བར་མཐོང་ན་དེ་མ་ཐག་ཏུ་དེའི་ན་ཚ་དངོས་སུ་ལེན་མ་ཐུབ་ནའང༌། རང་གིས་ལེན་པའི་འདུན་པ་བྱས་ན། གང་ལ་བསམ་པ་དེ་ཡོད་པ། །དེ་ནི་དེ་ལ་དོན་གྱིས་འཇུག །ཟེར་དུས། རིམ་པར་འབྲས་བུ་འཕང་འོང་གི་རེད་དུས། དེའི་ཕྱིར་ན་བླང་ཞིང༌། གཞན་ལ་ཉོན་མོངས་དྲག་པོ་སྐྱེས་ནའང༌། གཞན་གྱི་ཉོན་མོངས་པ་ཐམས་ཅད་བདག་ལ་འདུས་པར་གྱུར་ཅིག་སྙམ་དུ་ཞེ་ཐག་པ་ནས་བསྒོམས་ནས། རང་རྒྱུད་ལ་གཞན་གྱི་ཉོན་མོངས་པ་དེ་འཕེལ་ཏེ་རང་གི་ཉོན་མོངས་སྔར་བས་ཆེ་བྱུང་སྙམ་པ་དང༌། ན་ཚ་སྡུག་བསྔལ་སྨིན་པ་ལྟ་བུ་མ་བྱུང་གི་བར་དུ་བྱའོ། །

རྐྱེན་ངན་ལམ་དུ་བྱ་ཐབས་འདི་ཐམས་ཅད་ཀྱིས་རེ་དོགས་གཉིས་འགོག་པ་ཡིན། ང་མ་ན་ན་བསམ་རྒྱུའི་རེ་བ་དང༌། ན་ན་བསམ་པའི་དོགས་པ་གཉིས་ཕར་འགག་ཏེ་མཉམ་པར་གྱུར་པས། དཔལ་ལྡན་འབྲུག་པའི་རོ་སྙོམས་སྐོར་དྲུག་ཟེར་རྒྱུ་དེའང༌། བདེ་སྡུག་རོ་སྙོམས་འདི་རེད། མཐར་ཐུག་དེ་ལྟ་བུའི་ན་ཚ་དེ་བྱང་ཆུབ་ཀྱི་སེམས་རིན་པོ་ཆེ་ངང་གི་ནུས་པས། རང་ལ་བྱང་ཆུབ་ཀྱི་སེམས་རིན་པོ་ཆེ་འབྱུང་བའི་རེ་བ་དང་མི་འབྱུང་བའི་དོགས་པ་གཉིས་ཀ་དང་བྲལ་བའི་ལམ་དུ་སྐྱེལ་བ་དང༌། ད་ལྟ་དགྲ་ལ་སྡང་སེམས་མེད་པར་བྱམས་པ་གང་ཐུབ་ཐུབ་བྱས། གཉེན་ལ་ཆགས་སེམས་མེད་པ་ཆགས་ཞེན་སྤང་ཐུབ་ཐུབ་བྱེད། དཔེར་ན་ཤིང་འཁྱོག་པོ་ཞིག་ཡོད་ན་ཤིང་སྡོང་པོ་ཆེན་པོ་ཞིག་གི་སྟེང་བརྒྱང་ནས་བསྡམ་བཞག་ན་འཁྱོག་པ་དེ་བསྲང་འགྲོ་གི་རེད། དཔེ་དེ་བཞིན་དུ། དེ་སྔ་ང་ཚོའི་སེམས་དེ་གཡོ་རྒྱུས་དུས་རྟག་ཏུ་འཁྱོག་ཏེ་གཞན་མགོ་ཞིག་བསྐོར་དགོས་བསམ་པ་ཞིག་རྟག་པར་ཡོད་ཀྱི་རེད་གཡོ་མེད་པ་ཡག་པོ་ཞིག་འོང་བ་ཡིན་ཞེས་དགེ་བཤེས་གླང་རི་ཐང་པས་གསུངས་སོ།།

༈ བཞི་པ་ཚེ་གཅིག་གི་ཉམས་ལེན་དྲིལ་ནས་བསྟན་པ་ནི། མན་ངག་སྙིང་པོ་མདོར་བསྡུས་པ། །སྟོབས་ལྔ་དག་དང་སྦྱོར་བར་བྱ། །ཞེས་པས། སྟོབས་ལྔ་པོ་དེ་ཡོད་ན་བྱང་ཆུབ་སེམས་རྒྱུད་ལ་འབྱུང་བས། ཤུགས་ཆེན་པོ་ཞིག་སླེབས་ཀྱི་རེད། དེའི་ནང་ནས་དང་པོ་འཕེན་པའི་སྟོབས་ནི་ཟླ་བ་འདི་དང༌། ལོ་འདི་དང༌། མ་ཤིའི་བར་དང༌། སངས་རྒྱས་ཀྱི་བར་དུ་བྱང་ཆུབ་ཀྱི་སེམས་གཉིས་དང་མི་འབྲལ་བར། སེམས་ཅན་གཞན་གྱིས་རང་ལ་སྡུག་བསྔལ་བྱུང་ནའང༌། དེ་ལ་ཁོང་ཁྲོ་སྤང་སྟེ་བྱང་ཆུབ་ཀྱི་སེམས་འབའ་ཞིག་བསྒོམ་པའི་དམ་བཅའ་ཡང་ཡང་བྱེད་པའི་འཕེན་པ་དྲག་པོ་གཏོང་བར་བྱའོ། །

གོམས་པའི་སྟོབས་ནི། དང་པོ་བསྒོམ་དུས་དཀའ་མོ་ཡོད་ནའང་ཡང་ནས་ཡང་དུ་བསྒོམ་ན། གོམས་ན་སླ་བར་མི་འགྱུར་བའི། །དངོས་དེ་གང་ཡང་ཡོད་མ་ཡིན། །གསུངས་པ་རེད། སངས་རྒྱས་ཞལ་བཞུགས་པའི་སྐབས་སུ། མི་སེར་སྣ་ཅན་ཞིག་སྦྱིན་པ་གཏན་ནས་གཏོང་མི་ནུས་དུས། ཁོང་སྦྱིན་པ་གཏན་ནས་གཏོང་ཐུབ་ཀྱི་མི་འདུག་གང་འདྲ་དགོས་རེད་སངས་རྒྱས་ལ་ཞུ་དུས། ཁྱོད་རང་གི་ལག་པ་གཡས་དེ་ང་རང་ཡིན་བསམ། གཡོན་པ་དེ་སྤྲང་པོའམ་སྦྱིན་ཡུལ་ཡིན་བསམ། ལག་པ་གཡས་ནས་བཟའ་མི་རུང་བའི་ཟས་སྡུག་བཅག་རྣམས་དེ་ལ་སྦྱིན་ནས་མང་པོ་གོམས་དུ་གཞུག་དང་སེར་སྣ་མི་སྐྱེ་བ་ཞིག་འོང་གི་རེད་གསུངས་པ་རེད། དེ་ལྟར་དུ་ལག་པ་གཡས་གཡོན་སྦྱིན་བདག་དང་སྦྱིན་ཡུལ་ཡིན་བསམ་དུས། སེར་སྣ་ཆེ་བས་དང་པོ་ཚོད་མ་ཉུང་ངུ་ལས་སྤྲད་མ་ནུས་པ་རེད། སེར་སྣ་ཆེན་པོ་སྐྱེས་པ་རེད། དེ་ནས་གོམས་པས་སེར་སྣ་མེད་པ་ཞིག་བྱུང་བ་རེད། ད་ལག་པས་གཡས་ནས་གཡོན་ལ་སྦྱིན་པ་གཏོང་དུས་སེར་སྣ་མི་འདུག་ཞུ་དུས། ད་ཁྱོད་རང་གིས་གཡོན་ལ་གཡས་ཀྱིས་གསེར་དང་གོས་ནོམས་པ་ཆེ་བ་ཞིག་སྤྲོད། སེར་སྣ་མེད་པ་ཨི་བྱུང་ལྟོས་གསུངས་དུས་ཡང་དེ་ལྟར་བྱུང་བ་རེད། ད་ཁྱོད་རང་སྦྱིན་བདག་བྱས་ཏེ། དབུལ་པོ་ཟས་གོས་མེད་པ་ལ་ཟས་གོས་སྤྲོད་དང་སེར་སྣ་སྐྱེ་གི་མ་རེད་གསུངས་དུས། ཁོས་དེ་ལྟར་བྱས་དུས་སྤྲང་པོ་ཉམས་ཐག་པ་ཐམས་ཅད་ལ་སེར་སྣ་མ་སྐྱེས་པར་སྤྲད་ཐུབ་པ་ཞིག་བྱུང་བ་རེད། དེ་ནས་རིམ་པ་བཞིན་དུ་གོམས་པས་མཐར་རང་གི་གཏན་པ་མེད་པའི་མཆོད་སྦྱིན་བྱེད་ནུས་པ་ཞིག་བྱུང་བ་རེད། ད་ནོར་ལ་སེར་སྣ་བྱས་གསོག་འཇོག་བྱས་ན་ཕན་པ་མི་འདུག་བསམ་ནས་མཐར་རབ་ཏུ་བྱུང་ནས་དགྲ་བཅོམ་པའི་གོ་འཕང་ཐོབ་པ་རེད། དེ་ལྟར་ཡང་ཡང་རྒྱུད་ལ་སྦྱང་ན་སྐྱེ་གི་རེད་པས་བྱང་ཆུབ་ཀྱི་སེམས་གཉིས་སྦྱོངས།

དཀར་པོ་ས་བོན་གྱི་སྟོབས་ནི། བྱང་ཆུབ་ཀྱི་སེམས་སྐྱེ་བ་དང་འཕེལ་བའི་གཙུག་ལག་ཁང་དུ་ཕྱག་འཚལ་བྱ་ཞིང་རྟེན་ཁྱད་པར་ཅན་གྱི་དྲུང་དུ་བྱང་ཆུབ་ཀྱི་སེམས་གཉིས་བསྐྱེད་པར་ཤོག །གནོད་བྱེད་ལ་ཁོང་མི་ཁྲོ་བར་ཤོག །གཉེན་ལ་ཆགས་སེམས་མེད་པར་ཤོག་ཅེས་ཡང་ནས་ཡང་དུ་སྨོན་ལམ་བཏབ་ན། སངས་རྒྱས་བྱང་སེམས་ཀྱི་ནུས་པས་དེ་ལྟ་བུ་འོང་གི་རེད་པས་ཚོགས་གསོག་པའོ། །

སུན་འབྱིན་པའི་སྟོབས་ནི། བདག་གཅེས་འཛིན་གྱི་རྣམ་རྟོག་ནམ་བྱུང་ན། དཔེར་ན་ལུས་ལ་ན་ཚ་འདྲ་བྱུང་བ་ན། སྨན་པ་མཁས་པས་ཐུར་མ་རྒྱབ་དེ་འདྲ་བྱེད་ཀྱི་རེད་པ། དེས་ན་ཚ་ཚུར་དབྱུང་ཐུབ་ཀྱི་འདུག་ག །དཔེ་དེ་བཞིན་དུ་བདག་གཅེས་འཛིན་གྱི་རྣམ་རྟོག་ནམ་བྱུང་ཡང༌། ཚེ་རབས་ཐོག་མེད་ནས་སྡུག་བསྔལ་སྣ་ཚོགས་འདི་བདག་གཅེས་འཛིན་འདི་ལས་བྱུང༌། ཚེ་འདི་ལའང་ཆོས་དང་མཐུན་པའི་བསམ་མནོ་བཏང་ན་སྡུག་བསྔལ་དང་སྡིག་པ་ཆུས་འདེད་པ་བཞིན་དུ། མ་བྱུང་བ་ཐམས་ཅད་བདག་གཅེས་འཛིན་འདིས་བྱེད་པ་ཡིན་སྙམ་སྟེ། བདག་གཅེས་འཛིན་གྱི་རྣམ་རྟོག་གཅིག་བྱུང་ནའང༌། ཕག་སྣ་གཏུན་བརྡུང༌། ཀོང་བུ་དྲོད་ཕྱིས་ཟེར་བ་ལྟར། ཕག་ཞེ་སྡང་ལང་ནས་རྒྱུག་འོང་ན། སྣ་ཡི་སྟེང་དུ་རྒྱུགས་པ་གཞུས་བཞག་ན་ན་ཚ་མ་བཟོད་དེ། དེ་མ་ཐག་ཁ་ཕར་བསྐོར་འགྲོ་རེད། མར་མེ་མཆོད་ཀོང་སོགས་ཀྱང་དྲོད་མ་ཡལ་བར་ཕྱིས་བཞག་ན། བྱི་དོར་བྱེད་སླ་གི་རེད། དཔེ་དེ་བཞིན་དུ་བདག་འཛིན་ཆུང་ངུ་ཞིག་སྐྱེས་ནའང༌། དེ་མ་ཐག་གཉེན་པོ་བསྟེན་བཞག་ན་ཁོ་ནུས་པ་མ་རྫོགས་པས་བདག་འཛིན་གྱི་དབང་དུ་འགྲོ་གི་མ་རེད་གསུང་དར་བས་དེ་ལྟར་བྱའོ། །

སྨོན་ལམ་གྱི་སྟོབས་ནི། དགེ་སྦྱོར་ཐམས་ཅད་ཀྱི་གཤམས་སུ། ད་ནས་སངས་རྒྱས་མ་ཐོབ་ཀྱི་བར་དུ་བྱང་ཆུབ་ཀྱི་སེམས་གཉིས་སྦྱོང་བ་དང་མི་འབྲལ་བར་གྱུར་ཅིག །རྐྱེན་ངན་ཅི་བྱུང་བ་ཐམས་ཅད་ཆོས་འདིའི་གྲོགས་སུ་ཁྱེར་བར་གྱུར་ཅིག །ཅེས་སྨོན་ལམ་གདབ་ཅིང༌། བླ་མ་དཀོན་མཆོག་ཆོས་སྐྱོང་ལ་མཆོད་པ་དང༌། གཏོར་མ་ཕུལ་ནས་དེ་ལྟར་འགྱུར་བར་མཛད་དུ་གསོལ་ཞེས་གསོལ་བ་བཏབ་ན། སྟོབས་ལྔ་པོ་འདི་ཆོས་ཐམས་ཅད་ཧཱུྃ་གཅིག་ཏུ་དྲིལ་བའི་ཆོས་ཡིན་ཞེས། བློ་སྦྱོང་གི་གདམས་ངག་ཟབ་ཅིང་རྒྱ་ཆེ་བ་ཐམས་ཅད་གཅིག་ཏུ་དྲིལ་བ་ཡིན་གསུངས་ཏེ། སྙིང་ཐག་པ་ནས་བྱས་ན། སྟོན་པ་རྫོགས་པའི་སངས་རྒྱས་དྲང་སྲོང་བཟོད་པར་སྨྲ་བའི་སྐུར་བཞེས་དུས། སྐུ་མཆེད་ཆུང་བ་རྒྱལ་པོ་བྱས་བསྡད་ཡོད་དུས། དྲང་སྲོང་ནགས་ཀྱི་ནང་བསྒོམ་བརྒྱབ་བཞུགས་ཚེ། རྒྱལ་པོ་སྐྱོ་བསངས་ལ་འགྲོ་དུས་གཉིད་ཁུག་པའི་ཚེ། འཁོར་དང་བཙུན་མོ་རྣམས་དྲང་སྲོང་བཟོད་སྨྲ་སྔོན་ནས་ངོ་ཤེས་དུས། དེའི་མདུན་སོང་ཆོས་ཞུ་བཞིན་སྡོད་སྐབས། རྒྱལ་པོ་གཉིད་སད་དུས་ཁོ་རང་གཅིག་བུ་ལྷག་པས། ཁོ་བཙུན་མོ་དང་གཡོག་རྣམས་ཀྱིས་བློས་བཏང་འདུག་བསམ་ཁོང་ཁྲོ་ལངས་ནས་ཡར་རྒྱུག་ཡོང་དུས་དྲང་སྲོང་བཟོད་སྨྲའི་སྐུ་མདུན་དུ་ཆོས་ཞུ་བཞིན་བསྡད་ཡོད་དུས། ཁོས་ཆོས་གསུངས་པ་ཡིན་པ་མ་ཤེས་ཏེ། འདིས་བཙུན་མོ་དང་གཡོག་པོ་རྣམས་མགོ་བསྐོར་གྱི་འདུག་བསམ་ནས། ཁྱོད་སུ་ཡིན་ཞེས་སྤུན་མཆེད་ཡིན་པར་མ་ཤེས་རྒྱལ་པོ་ཆུང་དུས་རབ་ཏུ་བྱུང་བས། ང་དྲང་སྲོང་བཟོད་པར་སྨྲ་བ་ཡིན་གསུངས་དུས། ཁྱོད་བཟོད་པ་ཨི་རེད་བལྟ་ཞེས་ལག་པ་གཡས་པ་བཅད། ད་ཨི་བཟོད་ཟེར་དུས་བཟོད་གསུངས་པ་རེད། ཡང་གཡོན་པ་དེ་བཅད་ནས་བཟོད་པ་ཨི་རེད་ཟེར་དུས་བཟོད་ཀྱི་རེད་གསུངས་པ་རེད། དེ་ནས་མགུལ་བཅད་ནས། ད་ཁྱོད་བཟོད་པ་ཨེ་རེད་ཟེར་དུས། བཟོད་གསུངས་པ་རེད། དེ་ལྟར་ཕྱག་དང་མགུལ་བཅད་ས་ནས་ཁྲག་མ་འདོན་པར་འོ་མ་བབས་འོང་དུས། ཁྱོད་རང་གི་སྐུ་མཆེད་ཆེ་བ་སྔོན་ནག་ལ་ཁྱིམ་སྤང་ནས་བྱོན་མི་བཟོད་པར་སྨྲ་བ་དེ་རེད་ཅེས་འགྱོད་པ་ཆེན་པོ་སྐྱེས་ནས་མིག་ནས་མཆི་མ་བྱུང་ནས། བཟོད་པར་སྨྲ་བ་བྱང་ཆུབ་སེམས་དཔའ་ཡིན་པས་མགུལ་བཅད་ནའང༌། གསུང་འབྱོན་ཐུབ་པས། ད་ལྟ་ཁྱོད་ཀྱིས་དྲིས་ཤིང་དྲིས་ཤིང་ལག་པ་བཅད་པ་བཞིན་དུ་ང་མ་འོངས་པར་སངས་རྒྱས་འོང་དུས། ཁྱོད་ཀྱི་ལས་དང་ཉོན་མོངས་རྣམས་དྲིས་ཤིང་དྲིས་ཤིང་གཅོད་ཐུབ་པར་ཤོག་གསུངས། སྟོན་པ་རྫོགས་པའི་སངས་རྒྱས་དྲང་སྲོང་བཟོད་པར་སྨྲ་བ་ཡིན་དུས། དེ་སངས་རྒྱས་པའི་ཚེ་ན་འཁོར་ལྔ་སྡེ་བཟང་པོ་ལུང་བསྟན། འཁོར་ལྔ་སྡེ་བཟང་པོས་འཁོར་བ་འདི་གང་འདྲ་རེད་ཟེར་ཞུས་དུས། ཁམས་གསུམ་འཁོར་བ་འདི་སྡུག་བསྔལ་གྱི་རང་བཞིན་རེད་གསུངས་པ་རེད། སྡུག་བསྔལ་དེ་གང་ནས་བྱུང་རེད་ཟེ་ན། སྡུག་བསྔལ་ཀུན་འབྱུང་ལས་བྱུང་བ་རེད། ཀུན་འབྱུང་དེ་སྤོང་བའི་ཐབས་ལ་ཅི་དགོས་རེད་ཟེར་ན། ལམ་རྒྱུད་ལ་བརྟེན་དགོས་རེད་ཟེར། ལམ་རྒྱུད་ལ་བརྟེན་ནས་གང་ཕན་རེད་ཟེར་ན། ལས་དང་ཉོན་མོངས་པ་ཐམས་ཅད་འགོག་པ་རེད་ཟེར། དེ་བྱེད་དུས་འཁོར་ལྔ་སྡེ་བཟང་པོ་ཐམས་ཅད་པོ་དགྲ་བཅོམ་པའི་གོ་འཕང་ཐོབ་སོང་རེད། དེ་ལྟ་བུ་ཡིན་དུས། དྲང་སྲོང་བཟོད་པར་སྨྲ་བའི་མགུལ་པ་ཁོང་ཁྲོ་ལང་ནས་བཅད་པ་རེད་ཀྱང༌། བྱང་ཆུབ་སེམས་དཔའི་སྨོན་ལམ་གྱི་སྟོབས་ཀྱིས་ཕྱིས་སུ་ཁོང་རང་གི་འཁོར་གྱི་ཐོག་མར་འགྱུར་བྱེད་ཀྱི་རྟེན་འབྲེལ་རེད་སོང་རེད། དེ་ལྟ་བུའི་སྨོན་ལམ་བཏབ་དགོས་པ་ཡིན་གསུངས།

འོ་ན་ཆོས་འདི་ཡི་ལུགས་ཀྱི་འདའ་ཁ་མའི་གདམས་ངག་ཇི་ལྟར་བྱེད་ཅེ་ན། བློ་སྦྱོང་འདིའི་སྒོ་ནས་འཕོ་བ་ཞིག་བསྒོམ་ན་ཇི་ལྟར་བྱེད་ཟེར་རེད། ཐེག་པ་ཆེན་པོའི་གདམས་ངག་ནི། །སྟོབས་ལྔ་ཉིད་ཡིན་སྤྱོད་ལམ་གཅེས། །ཞེས་པ་སྟེ། ཆོས་ལ་སྦྱོར་བའི་གང་ཟག་དེ་ད་ང་ཤི་ཀྱི་རེད། འཆི་ནད་ཀྱིས་ཐེབས་གསོན་པོར་རེ་ཐུབ་པ་མི་འདུག་བསམ་ན།

དང་པོ་དཀར་པོ་ས་བོན་གྱི་ལག་ལེན་ནི། རང་ལ་ཅ་ག་ཡོད་པ་ཐམས་ཅད་རང་གི་རྩ་བའི་བླ་མ་དང་དཀོན་མཆོག་ལ་མཆོད་པ་ཕུལ་བསོད་ནམས་གང་ཆེ་སར་ཕར་བཏང་ནས། གཙང་དག་བཀོད། གང་ལའང་ཆགས་ཞེན་གཏན་ནས་མེད་པ་ཞིག་བྱེད།

དེ་ནས་སྨོན་ལམ་གྱི་སྟོབས་ནི། བླ་མ་དཀོན་མཆོག་ལ་ཡན་ལག་བདུན་པ་ཕུལ་ལ། བདག་བར་དོར་འཇིགས་སྐྲག་མི་འོང་བ་དང༌། ཚེ་རབས་ཕྱི་མ་ཐམས་ཅད་དུ་བྱང་ཆུབ་སེམས་གཉིས་འབྱོང་བར་བྱིན་གྱིས་བརླབ་ཏུ་གསོལ། ཁྱད་པར་དུའང་བྱང་ཆུབ་སེམས་འདི་བསྒོམ་པའི་བློ་སྦྱོང་གི་མན་ངག་འདི་སྟོན་པའི་བླ་མ་དང་མཇལ་བར་བྱིན་གྱིས་བརླབ་ཏུ་གསོལ་ཞེས་གསོལ་བ་བཏབ། དེ་ལྟར་རང་གི་བླ་མའི་ཐུགས་རྗེས་གཟིགས་འགྲོ་གི་རེད་བསམ་སྨོན་ལམ་ཡང་ནས་ཡང་དུ་བཏབ།

དེ་ནས་སུན་འབྱིན་པའི་སྟོབས་ནི། བདག་གཅེས་འཛིན་གྱི་རྟོག་པ་འདིས་སྔར་ཡང་རང་སྡུག་དུ་གཅུག །ད་དུང་གསོན་པོ་ལ་རེ་བ་ཡོད་པའི་གཅེས་འཛིན་དང་ལུས་གཅེས་འཛིན་དང༌། གཞན་ལོངས་སྤྱོད་རྣམས་འདི་འདྲ་བྱེད་འགྲོ་བསམ་པའི་གཅེས་འཛིན་འདིས་སྡུག་བསྔལ་མང་པོ་ཐོབ་ཀྱི་རེད་པས་ད་དུང་ཡང་འདི་དང་མ་བྲལ་ན་བདེ་བ་མི་འདུག་པས། བདག་གི་ལུས་འདིའང་ས་རྡོ་འདྲ་བར་བསྐྱུར་བཞག་པ་མ་གཏོགས་ལུས་ལ་གཅེས་འཛིན་བྱེད་རྒྱུ་མེད་བསམ། གཅེས་པར་བཟུང་བས་སྡུག་བསྔལ་བ་སྟེ། བརྟགས་ན་ལུས་ཟེར་རྒྱུ་དེ་ཕྱི་ནས་ལྤགས་པ་རེད་ནང་ནས་ཤ་ཁྲག་རུས་པ་མི་གཙང་བའི་རྫས་ངན་སུམ་ཅུ་རྩ་དྲུག་གིས་གང་བསྡད་ཡོད་རེད། མི་གཙང་བའི་རྐྱལ་པ་ཞིག་ཡིན་དུས་འདི་ལ་བདག་ཏུ་བཟུང་རྒྱུ་མི་འདུག །བྱ་ཡིས་ཟོས་ནའང་ཟོས། ཁྱིས་ཟོས་ནའང་ཟོས། མེ་ལ་བསྲེག་ནའང་བསྲེག་སྙམ་དུ་ཤེས་པར་བྱས་ལ། བདག་འཛིན་སྤང་ལ་བཞག་གོ །

དེ་ནས་འཕེན་པའི་སྟོབས་ནི། ང་བར་དོ་ལ་སོང་ནའང་བྱང་ཆུབ་ཀྱི་སེམས་རིན་པོ་ཆེ་འདི་རྒྱུད་ལ་བསྒོམ་ན། སངས་རྒྱས་བྱང་ཆུབ་སེམས་དཔའི་ཐུགས་ཀྱི་སྙིང་པོ་དེ་རྒྱུད་ལ་བསྒོམ་དུས་ངན་སོང་ལ་འགྲོ་སྲིད་ཀྱི་མ་རེད། བར་དོའི་གཤིན་རྗེའི་འཇིགས་སྐྲག་ཐམས་ཅད་ལས་སྐྱོབ་ཀྱི་རེད། བྱང་ཆུབ་ཀྱི་སེམས་རིན་པོ་ཆེ་འདི་སྦྱོང་བར་བྱ་སྙམ་པ་དང༌། འདུན་པ་དྲག་པོ་ཡང་ནས་ཡང་དུ་བྱ།

གོམས་པའི་སྟོབས་ནི། སྔར་གྱི་བྱང་ཆུབ་ཀྱི་སེམས་གཉིས་སྦྱོང་ཚུལ། བདེ་སྡུག་གཏོང་ལེན་བདག་འཛིན་བློས་གཏོང་ལུགས། གནོད་བྱེད་ལ་སྙིང་རྗེ་བསྒོམ་པ་ལ་སོགས་པ་དེ་དག་གི་སྦྱོང་ཚུལ་དེ་ཡང་ནས་ཡང་དུ་དྲན་པར་བྱས། དེ་འཆི་རན་ཁར་གཟུགས་གཟེར་རྒྱབ་འོང་ནའང་དྲན་ཐུབ་ངེས་པ་ཞིག་བྱས།

སྤྱོད་ལམ་ནི། རྫོགས་པའི་སངས་རྒྱས་སྐུ་མྱ་ངན་ལས་འདས་ཁར་བསམ་བཞིན་དུ། འཆི་ཁར་གཞོག་གཡས་པ་འོག་ཏུ་གཅུག་ལག་པ་གཡས་པས་འགྲམ་པ་བརྟེན། མཐེའུ་ཆུང་གིས་སྣ་བུག་གཡས་པ་བཀག །རླུང་གཡོན་ནས་རྒྱུ་བ་བྱས། དེ་ནས་ནམ་མཁའ་དང་མཉམ་པའི་སེམས་ཅན་ཐམས་ཅད་བདེ་བ་དང་ལྡན་འདོད་ཀྱི་བྱམས་པ་སྡུག་བསྔལ་བྲལ་འདོད་ཀྱི་སྙིང་རྗེ་བསྒོམ། རླུང་ཁ་སྣ་ནས་རྒྱུ་བའི་འགྲོ་འོང་ལ་བསྐྱོན་ནས་རང་གི་བདེ་སྐྱིད་ལོངས་སྤྱོད་ཐམས་ཅད་སེམས་ཅན་སྡུག་བསྔལ་ཅན་ལ་ཕར་གཏོང༌། སེམས་ཅན་སྡུག་བསྔལ་ཅན་གྱི་ནད་གདོན་སྡིག་སྒྲིབ་ཐམས་ཅད་རང་གི་ཚུར་ལེན། དེའི་རྗེས་སུ་འཁོར་འདས་སྐྱེ་འཆི་ལ་སོགས་པ་ཐམས་ཅད་སྒྱུ་མ་དང་རྨི་ལམ་གྱི་སྣང་བ་ལྟ་བུ་ཡིན་པས། གང་ཡང་སྙིང་པོ་ཡོད་མ་རེད་བསམ་ནས། སེམས་སྣང་ཡིན་སེམས་ཉིད་སྟོང་པ་ཉིད་ཅིར་ཡང་མ་གྲུབ་པ་ཡིན་དུས་བར་དོ་ལ་སྐྲག་རྒྱུ་དང་འཇིག་རྒྱུ་གང་ཡང་ཡོད་མ་རེད་བསམ་ནས་བློས་ཅིར་ཡང་མི་འཛིན་པའི་ངང་དུ་བཞག་གོ །

དཔེར་ན་རྒན་མོ་མ་བུ་གཉིས་ཆུས་ཁྱེར་འགྲོ་དུས་མའི་བསམ་པ་ལ་བུ་མོ་ཐར་སོང་ན་ང་རང་ཆུས་ཁྱེར་ནའང་ཁྱེར་ཁྱད་པར་མི་འདུག་བསམ། བུ་མོས་བསམ་ན་ཨ་མ་འདི་ཆུས་མ་ཁྱེར་ན་ང་ཆུས་ཁྱེར་ན་ཁྱད་པར་མི་འདུག་བསམ་མ་བུ་གཉིས་གཅིག་གིས་གཅིག་ལ་བྱམས་སེམས་སྐྱེ་བཞིན་དུ་ཆུ་ནས་མ་ཐར་ཤི་འགྲོ་དུས་གཉིས་ཀ་བྱམས་པའི་སྟོབས་ཀྱིས་ལྷ་ཡུལ་དུ་སྐྱེས་སོང་རེད་དུས་དེ་ལྟར་ཡང་ནས་ཡང་དུ་བསྒོམ་པར་བྱ། དེ་ལྟར་བྱང་ཆུབ་ཀྱི་སེམས་གཉིས་པོ་དེ་སྤེལ་ཞིང༌། བསྒོམ་པའི་འཕྲོ་ལ་འཆི་བར་བྱའོ། །འཆི་ཁ་མའི་གདམས་ངག་ལ་འུད་ཆེ་བ་སྟེ་གྲགས་ཆེ་བ་མང་པོ་ཡོད་དེ། འདི་ལས་ངོ་མཚར་ཆེ་བ་མེད་གསུངས།

༈ ལྔ་པ་བློ་འབྱོངས་པའི་ཚད་བསྟན་པ་ནི། ཆོས་ཀུན་དགོངས་པ་གཅིག་ཏུ་འདུས། ཞེས་པ་སོགས་ཏེ། ཐེག་པ་ཆེན་པོའི་ཆོས་ཐམས་ཅད་སངས་རྒྱས་བཅོམ་ལྡན་འདས་ཀྱིས་ཆོས་ཕུང་བརྒྱད་ཁྲི་བཞི་སྟོང་ཟེར་མཁན་ཞིག་གསུངས་པ་རེད་དེ། དེ་ཐམས་ཅད་བདག་འཛིན་འདི་འདུལ་བའི་དོན་ནམ། བདག་གཅེས་འཛིན་འདི་བློས་གཏོང་བའི་དོན་དུ་གསུངས་པ་རེད། བདག་འཛིན་གྱི་གཉེན་པོར་མ་སོང་ན། དཔེར་ན་སངས་རྒྱས་ཀྱི་སྐུ་མཆེད་ལྷས་བྱིན་གྱིས། མདོ་སྡེ་གླང་པོ་ཆེའི་རྒྱབ་ལོང་བ་ཞིག་ཤེས་ཀྱི་རེད་ཀྱང་བདག་འཛིན་སྤོང་མ་ཐུབ་པས་དམྱལ་བར་མངོན་སུམ་དུ་སྐྱེས་པ་རེད། བདག་འཛིན་གྱི་གཉེན་པོར་མ་སོང་ན་ཆོས་བྱས་ཚད་དོན་མེད་དུ་སོང་བ་ཡིན། ཆོས་བྱས་ཚད་བདག་འཛིན་གྱི་གཉེན་པོར་འགྲོ་བ་ཞིག་འདུག་ན་བློ་སྦྱོང་རྒྱུད་ལ་སྐྱེས་པའི་རྟགས་ཡིན། ཆོས་ཆོས་སུ་སོང་མ་སོང་གི་ཁྱད་པར་བདག་འཛིན་འདི་འདུལ་ཐུབ་མ་ཐུབ་འདི་ལ་རག་ལས་ཡོད་པས་ན། བདག་འཛིན་འདུལ་ཐུབ་མ་ཐུབ་ནི། དཔེར་ན་དངོས་པོ་ཞིག་བསྲང་ལ་འཇལ་ན་ལྗིད་ག་ཚད་འདུག་ཤེས་འོང་གི་རེད་པ། དཔེ་དེ་བཞིན་དུ་བདག་འཛིན་འདི་སྤོང་ཐུབ་མ་ཐུབ་ཀྱི་ཁྱད་པར་གྱིས་ཆོས་པ་བསྲང་ལ་འཇལ་བའི་རྒྱ་མ་ལྟ་བུ་ཡིན་པས་ན་འབད་པར་བྱའོ། །

དཔང་པོ་གཉིས་ཀྱི་གཙོ་བོ་བཟུང༌། ཞེས་པ་ནི། གཞན་དག་ན་རེ། ཇོ་བོ་དེ་ཀུན་གྱི་རྒྱུད་ལ་ཆོས་སྐྱེས་འདུག་ཟེར་དུས། རིན་ཆེན་བྱང་ཆུབ་སེམས་ཀྱི་ཕན་ཡོན་བསྒོམ་དོན་འདི་ཐམས་ཅད་ཚུལ་བཞིན་དུ་སྐྱེས་འདུག་ལྟ། ཆོས་བཟང་པོ་བྱ་བ་དེ་ལ་ཟེར་བ་ཡིན་ཞེས་གཞན་གྱིས་མ་ཁྲེལ་ནའང་དཔང་པོ་ཡིན་མོད་ཀྱི་ཟེར་དུས་རང་གིས་རང་ལ་བསམ་བློ་གཏོང་དུས། གཞན་ཕ་རོལ་པོ་དེ་མངོན་པར་ཤེས་པ་ཡོད་པ་ཞིག་ཡིན་ན་མ་གཏོགས་ལྐོག་གྱུར་རེད་དུས་ཆོས་དེ་གཉེན་པོར་སོང་ཡོད་མེད་ཤེས་ཀྱི་མ་རེད། རང་གིས་རང་ལ་ལྟ་དུས་སྔར་ལས་ཁོང་ཁྲོ་ཆུང་གི་འདུག །བདག་འཛིན་ཆུང་གི་འདུག །བདེ་སྡུག་གཏོང་ལེན་ཐུབ་པ་འདུག་བསམ་པ་ཞིག་བྱུང་ན། རང་སེམས་རང་ལ་མ་ཁྲེལ་བ། རྗེ་བཙུན་མི་ལ་རས་པས། ང་མི་ལ་རས་པའི་ཆོས་ལུགས་ལ། །རང་སེམས་རང་ལ་མ་ཁྲེལ་བ་གསུངས། དེ་ལྟར་ཡིན་མོད་ཀྱི་དེ་གཙོ་བོར་མི་བཟུང་སྟེ། འཇིག་རྟེན་ཕལ་པ་རྣམས་ཀྱིས་ནི། ཚུལ་འཆོས་བྱས་བཞག་ནའང་གཞན་སེམས་ཤེས་པའི་མངོན་ཤེས་མེད་པས་མི་རྟོགས་པས་ཕྱིའི་སྤྱོད་ལམ་ཞི་ཞིང་དུལ་བ་ཁ་འཇམ་པོ་བྱས་བཞག་ན། འདི་བྱང་ཆུབ་སེམས་དཔའ་རེད་བསམ་གྱི་རེད། སྤྱོད་ལམ་སྣ་རེ་ཙམ་མཐོང་བས་ཀྱང་མགུ་བར་སྲིད་པས་སོ། །དེས་ན་རང་གི་སེམས་ཀྱི་མ་ཁྲེལ་བ་དཔང་པོའི་གཙོ་བོ་ཡིན་པས་ན། བློ་གཟུ་བོས་ལེགས་པར་བརྟག །དེ་ཡང་རང་གིས་རང་ལ་གཅེས་འཛིན་ཆེ་སོང་བས་རང་ལ་ཡོན་ཏན་ཆུང་ཆུང་ཞིག་ཡོད་ནའང་ཆེན་པོ་ཞིག་ཡིན་བསམ་པའམ། སྐྱོན་ཆེན་པོ་ཞིག་ཡོད་ནའང་རང་གིས་ཤེས་ཀྱི་མ་རེད། ང་རྒྱལ་གྱི་གོང་བུ་ལ་ཡོན་ཏན་གྱི་ཆུ་མི་ཆགས་ཟེར་རྒྱུ་དེ་རེད། དེས་ན་ཞིབ་ཆ་བྱས་ལག་པ་བྲང་ཐོག་ཏུ་བཞག་བསམ་མནོ་མང་དུ་བསྐོར་བའི་སྐབས་རེད་འདུག་བསམ་དུས་ཞིག་བྱུང་ན། རང་ལ་རང་མ་ཁྲེལ་ན་བློ་འབྱོངས་པའི་རྟགས་ཡིན་པས་ན། དེ་སྔོན་བློ་སྦྱོང་བྱས་པ་རྣམས་ལ་དགའ་བ་བསྒོམ། ད་དུང་འདི་བས་ལྷག་ཞིག་བྱང་ཆུབ་སེམས་དཔའ་རྣམས་ཀྱིས་ཇི་ལྟར་མཛད་པ་བཞིན་དུ་རང་གི་བྱེད་ཀྱི་ཡིན་སྙམ་པའི་སྒོ་ནས་གཉེན་པོ་བསྐྱེད་ལ་རང་ལ་རང་གིས་མ་ཁྲེལ་བ་ཞིག་ཅིས་ཀྱང་བྱ་དགོས་པ་ཡིན། །

ཡིད་བདེ་འབའ་ཞིག་རྒྱུན་དུ་བསྟེན། །བློ་ལེགས་པར་འབྱོང་བའི་བློ་སྦྱོང་གི་སྟོབས་ཀྱིས་བཀའ་གདམས་པའི་དགེ་བའི་བཤེས་གཉེན་རྣམས་མཛེ་བསྙུན་ནའང་ཐུགས་སྤྲོ་བ་དང་བཅས་པའི་སྒོ་ནས་བཞུགས་ཀྱི་རེད་དེ་གང་རེད་ཟེ་ན། འཆི་རན་ཁར་མཛེ་དེས་སྙིང་ཆུ་སེར་གྱིས་གང་འགྲོ་དུས་སེམས་སྤྲོ་པོ་དང་འཆི་ཁ་གནད་གཅོད་ཀྱི་སྡུག་བསྔལ་ཡོད་པ་མ་རེད། འཇིག་རྟེན་གྱི་ཁམས་སུ་ནད་ཞིག་གི་ནང་ན་སྡུག་ན་མཛེ་ལས་སྡུག་ཡོད་མ་རེད་དེ། དེ་རང་ལ་འོང་དུས་མཛེ་ནད་ན་མཁན་ཐམས་ཅད་ལ་གཏོང་ལེན་གྱི་དམིགས་པ་བྱས་པའི་སྟོབས་ཀྱིས་ཕྱིན་ཆད་རྐྱེན་ཅི་བྱུང་ཡང་བློ་སྦྱོང་གི་ལམ་དུ་ཁྱེར་བས་ཆོག་སྙམ་པའི་བློ་གདིང་འཆོས་ན་བློ་འབྱོང་བའི་ཚད་ཡིན་པས། རྐྱེན་ངན་ཅི་བྱུང་ཡང་དེ་ལ་དགའ་བ་བསྒོམས་ཞིང་དེའི་སྟེང་དུ་གཞན་གྱི་རྐྱེན་ངན་ཐམས་ཅད་ཀྱང་ལེན་ལ་ཉམས་སུ་བླང་བར་བྱའོ་ཞེས། གཞན་ཕ་རོལ་པོ་ལ་ན་ཚ་གདོན་བགེགས་མི་འདོད་པའི་རྐྱེན་ངན་བྱུང་ན་རང་གི་ཚུར་བླང༌། རང་ལ་ན་ཚ་གདོན་བགེགས་ལེན་ཕོད་པ་མ་རེད་དེ་རྣམས་ཀྱི་ན་ཚ་དེ་ང་ལ་འཕོས་འོང་ན་ཅི་དགོས་རེད་བསམ་པའི་རེ་དོགས་མེད་པའི་སྒོ་ནས་བསླབ་པར་བྱའོ། །

ཡེངས་ཀྱང་ཐུབ་ན་འབྱོངས་པ་ཡིན། །ཞེས་པ་ནི། དཔེར་ན་རྟ་རྩལ་ཅན་གྱི་མི་དེ་རྟ་ཞོན་ནས་སོང་ནའང་རྟ་ལས་ཐང་ལ་ལྟུང་སྲིད་ཀྱི་མ་རེད། དཔེ་དེ་བཞིན་དུ་མ་བརྟགས་པར་གློ་བུར་གནོད་བྱེད་ལ་སོགས་པའི་རྐྱེན་ངན་བྱུང་ན་དེ་མ་ཐག་ཏུ་ཞེ་སྡང་མི་སྐྱེ་བར་བྱམས་སྙིང་རྗེ་ལོང་ལོང་སྐྱེ་བ་བྱུང་ན་རྐྱེན་དེ་ཉིད་བློ་སྦྱོང་གི་གྲོགས་སུ་ཁད་ཀྱིས་འགྲོ་བ་ཡིན་འདུག་ན་བློ་འབྱོང་བའི་ཚད་ཡིན་པས། དེ་ལྟར་འགྱུར་བ་ལ་འབད་ནས་ཡང་ནས་ཡང་དུ་བསླབ་པར་བྱེད་པ་ནི་ཤིན་ཏུ་གལ་ཆེ་བ་ཡིན། བློ་འབྱོངས་པའི་ཚད་འདི་དག་ནི་བློ་སྦྱོང་རྒྱུད་ལ་སྐྱེས་པའི་རྟགས་ཡིན་གྱི་ཟེ་དུས། མཁས་རྟགས་ཞི་ཞིང་དུལ་བ། བསྒོམ་རྟགས་ཉོན་མོངས་མེད་པ། ཚད་རྨི་ལམ་གྱིས་གཟུང༌། རྟགས་སྤྱོད་པས་སྟོན། ཟེར་རྒྱུ་དེ་ནང་གི་ལྟ་བསྒོམ་གྱིས་རྒྱུད་ཞི་ཞིང་དུལ་འོང་དུས་ཕྱི་ཡི་སྤྱོད་པའི་རྟགས་ཀྱིས་བསྟན་གྱི་རེད། ཆུ་སྐྱར་ལས་ནི་ཆུ་ཤེས་དང༌། །དུ་བ་ལས་ནི་མེ་ཤེས་ལྟར། །བྱང་ཆུབ་སེམས་དཔའ་རྣམས་ཀྱི་ནི། །རིགས་ནི་མཚན་མ་དག་ལས་ཤེས། །ཞེས་ག་ཤེད་ལ་མེ་ཞིག་བཏང་ཡོད་ན། དེ་ན་དུ་བ་ཡོད་ན་མེ་ཡོད་པར་ཁས་ལེན་ཆོག་གི་རེད། དཔེ་དེ་བཞིན་དུ་བློ་སྦྱོང་རྒྱུད་ལ་སྐྱེས་ཡོད་ན། གང་ཟག་དེ་ལ་རྐྱེན་ངན་ཅི་བྱུང་ནའང་དགའ་ཡལ་ལེ་བསྡད་ན་བློ་འབྱོངས་པའི་རྟགས་ཡིན་གྱི། འབྱོངས་ཟེར་ནས་ད་སྦྱོང་མི་དགོས་པ་མ་ཡིན་པས། རྟགས་འདི་དག་བྱུང་ནས་ཀྱང་ད་དུང་འབད་ནས་དེའི་སྟེང་དུ་ཡང་ནས་ཡང་དུ་བརྩོན་ན་བློ་གཏིང་ནས་འབྱོངས་འགྲོ་རེད། བློ་གཏིང་ནས་འབྱོང་སོང་ན་དགའ་སྤྲོ་དང་བཅས་པ་རེད་འགྲོ་གི་རེད་དུས་དེ་ལྟར་བསླབ་པར་བྱའོ། །

༈ དྲུག་པ་བློ་སྦྱོང་གི་དམ་ཚིག་བསྟན་པ་ནི། སྤྱི་དོན་གསུམ་ལ་རྟག་ཏུ་བསླབ། །ཅེས་པ་ལ་སོགས་པ་གསུངས་ཏེ། སྤྱི་དོན་གསུམ་ནི་གཞུང་གིས། བདེ་བ་དང་ལེགས་པའི་ཡོན་ཏན་གང་ཡོད་པ་དེ་དག་ཐམས་ཅད་སེམས་ཅན་ཐམས་ཅད་ཀྱི་དོན་དུ་ཕངས་པ་མེད་པར་བློས་གཏོང་བ་དང༌། ཕ་རོལ་པའི་སེམས་ཅན་རྣམས་ལ་སྡུག་བསྔལ་དང་མི་འདོད་པ་ཅི་ཡོད་པ་ཐམས་ཅད་རང་གིས་དང་དུ་བླང་བ་དང༌། རང་ལ་སྡུག་བསྔལ་བྱུང་ན་དེ་ལ་དགའ་བ་བསྒོམ་པ་དང༌། གཞན་ལ་སྡུག་བསྔལ་བྱུང་ན་དེ་བསལ་བའི་ཐབས་ལ་འབད་པར་བྱེད་པ་དང༌། བདེ་བ་ཆེ་ཕྲ་ཐམས་ཅད་སེམས་ཅན་རྣམས་ལ་རྟག་ཏུ་ཕོངས་པ་མེད་པ་དང༌། དེའི་ནང་ནས་རང་ལ་ཁྱད་པར་དུ་སྡང་ཞིང་གནོད་པར་བྱེད་པའི་དགྲ་བོ་དེ་ལ་སྙིང་ཐག་པ་ནས་བྱམས་པར་བྱེད་པའི་བློ་སྦྱོང་གི་ཁས་བླང་བ་དང་མི་འགལ་བ། ཐོ་ཅོར་མ་ཤོར་བ་ཟེ་དུས། ཆོས་ཀྱི་སྤྱོད་པ་དེ་ཉིད་ཁ་དང་དོན་མཐུན་པ་བྱེད་དགོས་རེད་མ་གཏོགས། གཞན་དག་གི་མདུན་དུ་ཆོས་པ་རེད་འདུག་ཟེ་མཁན་དང་བདག་འཛིན་སྤང་འདུག་ཟེ་བའི་ཐབས་དང་རྙེད་པ་མང་པོ་བསྡུ་བའི་ཐབས་ལ་དེ་ལྟར་བྱེད་པའི་ཐོ་ཅོར་ལ་ཤོར་བ་དང༌། བྱམས་དང་སྙིང་རྗེ་བསྒོམ་པ་དེ་ནམ་མཁའ་དང་མཉམ་པའི་སེམས་ཅན་ཐམས་ཅད་ལ་ཐུན་མོང་དུ་བྱེད་པ་མ་གཏོགས། ཕྱོགས་རེར་མ་ལྷུང་བའོ། །དང་པོ་ནི་ང་བློ་སྦྱོང་བ་ཡིན་ཟེར་ནས་བསླབ་པ་ཕྲ་མོ་ཁྱད་དུ་གསོད་པ་སྤངས་ཏེ། བསམ་པ་བློ་སྦྱོང་དང་ལྡན་པའི་སྒོ་ནས་ཕྱི་སོ་ཐར་གྱི་སྡོམ་པ་ནས་བཟུང་སྟེ་གསང་སྔགས་རྡོ་རྗེ་ཐེག་པའི་སྡོམ་པའི་བར་རང་གིས་ཇི་ལྟར་ཁས་བླངས་པ་ཐམས་ཅད་ཉམས་ལེན་གཅིག་ཏུ་དྲིལ་ནུས་ན་ཐེག་པ་ཆེན་པོའི་ལམ་ཐམས་ཅད་ཀྱི་འབབས་སྟེགས་ཐུན་མོང་མ་ཡིན་པ་རེད་དུས་དེ་ལས་མ་ཉམས་པར་བསྲུང་བར་བྱའོ། །གཉིས་པ་ནི་བདག་གཅེས་འཛིན་མེད་པར་གཞན་གྱིས་གོ་བར་བྱ་བའི་ཕྱིར། ཤིང་གཉེན་པོ་གཅོད་པ་དང༌། མཛེ་ཕོ་དང་འགྲོགས་པ་སོགས་ཐོ་ཅོའི་སྤྱོད་པ་རྣམས་སྤངས་ཏེ། དགེ་བཤེས་སྟོན་པས་རྭ་སྒྲེང་དུ་བསྟན་པའི་སྲོལ་བཙུགས་པའི་བཀའ་གདམས་ཀྱི་རྣམ་ཐར་དང་མི་འགལ་བར་བྱའོ། །མིའི་གནོད་པ་བཟོད་པ་དང་ལྷ་འདྲེའི་གནོད་པ་མི་བཟོད་པ་དང༌། སྟོབས་མངའ་ཐང་ཆེ་བ་ལ་གུས་ཤིང་ཆུང་བ་ལ་བརྙས་བཅོས་བྱེད་པ་དང༌། རང་ཕྱོགས་ཀྱི་གཉེན་ལ་ཆགས་ཤིང་དགྲ་ལ་སྡང་བ་ལ་སོགས་པའི་ཕྱོགས་རིས་ཐམས་ཅད་སྤངས་ནས་ཐམས་ཅད་བསླབ་པར་བྱས་ཏེ། དཔེར་ན་དགྲ་སྡང་བའི་ཡུལ་དུ་གྱུར་པ་དེ་ལ་བྱམས་པ་བསྐྱེད་པ་དང༌། གཉེན་ནི་ཆགས་པའི་ཡུལ་དུ་གྱུར་པ་དེ་ལ་ཆགས་ཞེན་གྱི་འཁྲི་བ་སྤོང་བ་དང༌། འོག་མ་ཉམས་ཆུང་བ་མེད་པ་ཐམས་ཅད་ལ་ལྷག་པར་གུས་ཤིང་བརྙས་བཅོས་མི་བྱེད་པ་ལ་སོགས་པ་བྱའོ། །

འདུན་པ་བསྒྱུར་ལ་རང་སོར་བཞག །ཞེས་པ་ནི། བསམ་པ་སྔར་རང་གཅེས་པར་འཛིན་པ་དེ་ཚེ་རབས་སྔོན་ནས་ད་ལྟ་ཡན་ཆོད་དུ་འཁོར་བར་འཁྱམས་བྱེད་ཀྱི་རྩ་བ་དང་ཕུང་རྒན་ཁོ་རང་ཡིན་པ་དེ། ད་བདག་བས་གཞན་གཅེས་པར་བཟུང་ནས་བདག་འཛིན་གྱི་བསམ་པ་དེ་ཕར་བློས་གཏོང་བར་བྱས་ནས། ལུས་ངག་གི་སྤྱོད་པ་གྲོགས་ཆོས་དང་མཐུན་པ་རྣམས་དང་འདྲ་བར་དེ་ཡང་ངོ་ལྐོག་མེད་པར་སོ་ཐུབ་པར་བྱ་སྟེ། བློ་སྦྱོང་ཐམས་ཅད་མངོན་ཚན་ཆུང་ལ་ཕྱི་ནས་སྐད་གྲགས་ཕོག་བྱེད་དང་རྣ་ཅོག་གཟོན་བྱེད་ལྟ་བུ་མ་ཡིན་པར། ནང་ནས་བདག་འཛིན་དང་ཉོན་མོངས་ཀྱི་གཉེན་པོར་འགྲོ་བ་ཆོད་ཆེ་བ་ཞིག་བྱ་དགོས་གསུངས་པས་ན། གཞན་གྱིས་མི་ཚོར་བར་རྒྱུད་སྨིན་པ་ཞིག་བྱ་དགོས་སོ། །

ཡན་ལག་ཉམས་པ་བརྗོད་མི་བྱ། །ཞེས་པ་ནི། གཞན་ལ་འཇིག་རྟེན་པའི་སྐྱོན། མིག་ལ་སྐྱོན་ཡོད་ན་ཞར་བ་ཟེར་བ་དང་རྐང་པས་འགྲོ་མི་ལོ་ན། ཞ་བོ་ཟེར་བ་ལ་སོགས་པ། ཡོན་ཏན་མེད་པའི་གང་ཟག་ཡོད་ན་རྨོངས་པ་ཟེར་བ། ཆོས་ཀྱི་སྐྱོན། ཚུལ་འཆལ། དམ་ཉམས། ནག་སྤྱོད་པ་ལ་སོགས་པ་ཕ་རོལ་པོའི་སེམས་ལ་མི་སྙན་པའི་ཚིག་རྣམས་བརྗོད་པར་མི་བྱའོ། །

གཞན་ཕྱོགས་གང་ཡང་མི་བསམ་མོ། །ཞེས་པ་ནི། སྤྱིར་སེམས་ཅན་ཐམས་ཅད་དང་ཁྱད་པར་དུ་ནང་པ་སངས་རྒྱས་པའི་ཆོས་སྒོར་ཞུགས་པ་ཐམས་ཅད་སྟོན་པ་གཅིག་གི་རྗེས་སུ་འཇུག་པ་དང་གོས་ངུར་སྨྲིག་གི་རྒྱལ་མཚན་འཆང་བ་ཐམས་ཅད་ལྷ་དང་བཅས་པའི་འཇིག་རྟེན་གྱི་མཆོད་གནས་རེད་དུས། དེ་རྣམས་ལ་སྐྱོན་རེད་དུས་དེ་རྣམས་ལ་སྐྱོན་མཐོང་ན་རང་གི་སྣང་བ་མ་དག་པ་དཔེར་ན་རང་གི་གདོང་ལ་དྲི་མ་ཡོད་ན་མེ་ལོང་ནང་གི་གཟུགས་བརྙན་ལའང་དེ་ལྟར་དུ་སྣང་གི་རེད་དུས། དེ་རང་གི་སྣང་བ་མ་དག་པ་ཡིན་གྱི། ཁོང་ལ་དེ་འདྲ་བའི་སྐྱོན་ཡོད་མི་འོས་སྙམ་དུ་བསམ་ལ། སྣང་སྲིད་ཐམས་ཅད་དག་པར་ཤར་ཏེ་སྐྱོན་རྟོགས་པའི་བློ་དེ་བཟློག་པར་བྱའོ། །

ཉོན་མོངས་གང་ཆེ་སྔོན་ལ་སྦྱོང༌། །ཞེས་པ་ནི་རང་རྒྱུད་ལ། ཁ་ནང་དུ་བསྐོར་ནས་ཉོན་མོངས་པ་དུག་ལྔ་གང་ཆེ་བ་དེ་རང་གིས་ངོས་ཟིན་པར་བྱས་ནས། འདོད་ཆགས་ཞེ་སྡང་གཏི་མུག་གང་ཆེ་བ་དེ་བརྟགས་ནས། འདོད་ཆགས་ཆེ་བ་ཡིན་ན་དེའི་གཉེན་པོ་མི་སྡུག་པ། ཞེ་སྡང་ཆེ་བ་ཡིན་ན་དེའི་གཉེན་པོ་བཟོད་པ། གཏི་མུག་ཆེ་བ་ཡིན་ན་དེའི་གཉེན་པོ་ཤེས་རབ། ཕྲག་དོག་ཆེ་བ་ཡིན་ན་དེའི་གཉེན་པོ་བཏང་སྙོམས་སྟེ་ཆོས་ཐམས་ཅད་སྤངས་ནས་གཉེན་པོའི་རྣོ་སོ་ཐམས་ཅད་དེ་ལ་གཏད་བཞག་ན། ཉོན་མོངས་ཆེ་བ་དེ་སྤང་བཞག་ན། ཆུང་བ་དེ་རང་ཤུགས་ཀྱིས་སྤང་འགྲོ་གི་རེད་དུས། ཆོས་ཐམས་ཅད་སྤངས་ནས། དེ་ཉིད་ཐོག་མར་འདུལ་བར་བྱའོ། །

འབྲས་བུར་རེ་བ་ཐམས་ཅད་སྤང༌། །ཞེས་པ་ནི། སྤྱིར་བློ་སྦྱོང་ཞེས་བྱ་བ་དེ་རེ་དོགས་མེད་པ་ཞིག་དགོས་ཀྱི་རེད་དུས། ངས་བློ་སྦྱོང་བསྒོམ་སྟེ་སེམས་ཅན་ཐམས་ཅད་ལ་བདེ་སྡུག་གཏོང་ལེན་བྱས་ན། ལྷ་འདྲེ་མང་པོ་དབང་དུ་འདུ། ལྷ་འདྲེ་དེ་དག་ཐམས་ཅད་ཀྱིས་ང་ལ་མཐུན་རྐྱེན་སྒྲུབ་རྫུ་འཕྲུལ་བསྟན། མི་ཐམས་ཅད་ཀྱང་ལྷ་འདྲེས་ཡིད་བསྒྱུར་འོང་དུས་ལྷ་འདྲེས་བསྙེན་བཀུར་བྱེད་ཀྱི་ཡོད་བསམ་པའི་རྙེད་བཀུར་ལ་སོགས་པ་དང༌། ད་ལྟ་རང་གིས་སེམས་ཅན་གྱི་དོན་བྱས་བསྡད་ན་ང་རང་དག་པའི་ཞིང་ཁམས་ལ་འགྲོ་གི་རེད་བསམ་པ་ལ་སོགས་པའི་ཐོག་ནས། ཁས་སེམས་ཅན་གྱི་དོན་ཡིན་ཟེར་ནས་དོན་རང་ཉིད་མྱ་ངན་ལས་འདས་པའི་སངས་རྒྱས་ཀྱི་གོ་འཕང་ཐོབ་པར་འདོད་པ་ལ་སོགས་ནི་རང་དོན་ཐམས་ཅད་སྤང་བར་བྱའོ། །

དུག་ཅན་གྱི་ཟས་སྤངས། ཞེས་པ་དེ་ནི། དཔེར་ན་དུག་དང་འདྲེས་པའི་ཁ་ཟས་ཡག་པོ་ཞིག་ཡོད་ནའང་དེའི་ཟས་དེ་ག་ཚད་ཞིམ་ནའང་ཡུན་རིང་པོར་མི་གནས་པར། སྲོག་ལ་གནོད་ཀྱི་རེད་དུས་དཔེ་དེ་བཞིན་དུ། རང་གཞན་ཐམས་ཅད་ཀྱི་རྒྱུད་ལ་དགྲ་སྡང་བའི་འཛིན་པ་དང༌། གཉེན་བྱམས་པ་ལ་བྱམས་པའི་འཛིན་པ་དང༌། ཕ་རོལ་པོ་སེམས་ཅན་གཞན་ལ། རྙེད་པ་དང་བཀུར་བསྟི་གྲགས་པ་ལ་སོགས་པ་ཐོབ་སོང་ན་རང་སེམས་མི་དགའ་བ་ཕྲག་དོག་གི་དངོས་པོ་བདེན་འཛིན་དེ་ཡང་རྩ་བ་གང་ལ་ཐུག་རེད་ཟེར་ན། ང་ཟེར་མཁན་ཞིག་རང་ལ་གཅེས་པར་འཛིན་པའི་ཡུལ་ཞིག་ཡོད་བསམ་ནས་ཁོག་པའི་ནང་དུ་རྡོག་རྡོག་ཞིག་བཟུང་ནས་དེའི་རྣམ་རྟོག་དེ་དང་དགེ་སྦྱོར་ཐམས་ཅད་ཇི་ལྟར་དུག་དང་འདྲེས་པའི་ཁ་ཟས་བཟང་ཟ་བ། དཀར་པོའི་ཆོས་ལ་དམིགས་པའང་དེ་དང་འདྲ་བར་རྒྱལ་བས་གསུངས་ཟེར་རྒྱུ་དེ་རེད་འགྲོ་བས་ན་དེའི་དམིགས་གཏད་ཅན་དེ་རྣམས་སྤང་བར་བྱའོ། །

གཞུང་བཟང་པོ་མ་བསྟེན་ཞེས་པ་ནི། ཕ་རོལ་པོས་གནོད་པ་བྱས་པ་ལ་བརྟེན་ནས། དཔེར་ན་ཕའི་རིང་ལ་གནོད་པ་བྱས་ཡོད་ན་དེ་འཁོན་དུ་བཟུང་ནས་བུའི་རིང་ལ་འཁོན་འཛིན་དེས་གནོད་ལན་བསྐྱལ་བ་དང༌། ཕའི་རིང་ལ་ཕན་བཏགས་ཡོད་ན་བུའི་རིང་ལའང་ཕན་བཏགས་པ་དང༌། འཁོན་འཛིན་དེ་ལས་ཡང་ནམ་ཡང་མི་ལྡོག་པ་དེ་སྤང་བར་བྱའོ། །

ཤག་ངན་མ་དགོད། ཅེས་པ་ནི། གཞན་གྱིས་རང་ལ་ཁྱོད་རང་ཆོས་པ་མ་རེད། སྡོམ་པ་ཉམས་པ་རེད་ཅེས་པའི་ལན་དུ། གཞན་ཕ་རོལ་པོ་དེ་ལའང༌། སྐྱོན་གང་ཡོད་པ་མིག་ཞར་བ་ཡིན་ན་ཞར་བ། རྐང་པ་འཕྱེ་བོ་ཡིན་ན་འཕྱེ་བོ་ལ་སོགས་པ་སྨྲས་ན་ཕན་ཚུན་གཉིས་ཀ་ཁོང་ཁྲོ་ལང་འགྲོ་གི་རེད་དུས། གཞན་གྱི་བློ་ལ་གནོད་པའི་ཚིག་ངན་མི་སྨྲ་ཞིང༌། ཉེས་པ་བྱུང་ན་འདིས་ལན་ཞེས་མི་སྨྲ་བའོ། །

འཕྲང་མ་སྒུག །ཅེས་པ་ནི་བདག་གཞན་གྱི་གནོད་པ་བྱས་པ་དེ་ཡིད་ལ་བཞག་ནས། གནོད་པའི་ལན་འཇལ་བའི་ཐབས་སུ་ཡང་ན་དཔོན་པོ་ཆེན་པོ་ལ་སྐྱབས་བཅོལ་བ་ལྟ་བུ་དང༌། ཡང་ན་ཐབས་གཞན་གྱི་སྒོ་ནས་ལན་བྱེད་པ་དེ་སྤོང་བར་བྱ་བ་མ་གཏོགས་དོན་དུ་འཁོན་འཛིན་ཡོད་ན་སེམས་ཅན་ལ་གནོད་པ་རང་ཤུགས་ཀྱིས་འབྱུང་བས་བྱ་བ་མ་ཡིན་ནོ། །

གནད་ལ་མི་དབབ། ཅེས་པ་ནི། མིའི་སྐྱོན་མཚང་ནས་འབྲུ་བ་དང༌། མི་མ་ཡིན་ལ་ཁོ་རང་བརླག་པར་བྱེད་པའི་སྲོག་སྔགས་ཟློས་པ་ལ་སོགས་པ་གཞན་གྱི་སེམས་ལ་གནོད་པ་དྲག་པོ་བྱེད་པའི་སྤྱོད་ལམ་མི་བྱེད་པའོ། །

མཛོ་ཁལ་གླང་ལ་མ་འབྱོ། ཞེས་པ་ནི་ང་རང་ལ་བབས་པའི་སྐྱོན་ཆེན་པོ་དང་ཁག་ངན་པ་རྣམས་ངན་སྒྱུ་གཡོ་སྒྱུའི་སྒོ་ནས་གཞན་ལ་ཕར་བཀལ་དུས། དཔེར་ན་མཛོའི་ཁལ་དེ་གླང་ལ་བཀལ་ན་དེ་གླང་གིས་ཐེག་གི་མ་རེད་དུས། དེ་ལྟ་བུ་ཡིན་པས་ན་མི་ཉམས་ཆུང་ལ་ལྷག་པར་སྡུག་བཏང་བ་དང༌། ཁྲལ་བཀལ་བ་ལ་སོགས་པའི་སྐྱོན་ཅན་གྱི་སྤྱོད་པ་དེ་ལྟ་བུ་སྤོང་བར་བྱའོ། །

མགྱོགས་ཀྱི་རྩེ་མ་གཏོད། ཅེས་པ་ནི། ལོངས་སྤྱོད་ཐུན་མོང་བ་ལ་ཐབས་སྣ་ཚོགས་ཀྱི་སྒོ་ནས་ཁྱོད་མཆོད་སྦྱིན་རྒྱ་ཆེན་པོ་བྱས་ན་བསོད་ནམས་ཀྱི་ཚོགས་རྒྱ་ཆེན་པོ་རྫོགས་ཀྱི་རེད་མཆོད་སྦྱིན་བྱེད་པར་འོས། གཞན་གྱིས་ཀྱང་ཁྱོད་མཆོད་སྦྱིན་ལྷག་པར་བྱེད་ཀྱི་ཡོད་པའི་བསྔགས་པ་བརྗོད་ཀྱི་འདུག །དེ་འདྲ་མང་པོ་བརྗོད་ན་ཁོ་རང་ངོ་བསྟོད་ཀྱིས་དགའ་སོང་ན་ཐབས་ཀྱིས་བདག་ལ་ཐོབ་པར་བྱེད་པའི་བསམ་སྦྱོར་སྤོང་བར་བྱ་བའོ། །

གཏོ་ལོག་མི་བྱ་ཞེས་པ་ནི། ཕུག་རང་བཟང་བར་འདོད་ནས་གཞན་ལ་ཕམ་ཁ་ལེན་ཏེ་རེ་བྱང་ཆུབ་སེམས་དཔའ་རེད་འདུག །སྙིང་རྗེ་ལྡན་ནོ། །བཟོད་པ་བསྒོམ་མོ་ཞེས་པ་ལྟ་བུའི་ཕ་རོལ་པོའི་སྨྲ་བརྗོད་མི་ཁ་ལ་སོགས་པ་གཞན་གྱིས་ནུས་པས་ལྡོག་མི་ཐུབ་པའི་སྙན་གྲགས་སྐྱེ་བའི་ཕྱིར་དུ་ཕམ་ཁ་ལེན་པ་དང༌། འདྲེ་གདོན་ནམ་ནད་ཞི་བར་འདོད་ནས་བློ་སྦྱོང་བ་ནི། གཏོ་བཅོས་དང་འདྲ་བ་དེ་ལ་དྲག་སྔགས་བཟླ་བ་དང་ཉེས་པས་ཆད་པ་གཅོད་པ་ལ་སོགས་པའི་རང་འདོད་ཐམས་ཅད་སྤང་བར་བྱའོ། །ཚན་གཅིག་གི་རྣམ་རྟོག་བློ་སྦྱོང་འདི། འདྲེ་གདོན་ལ་ཕན་པའི་ཐབས་གཅིག་ཏུ་གོ་བ་འདྲ་སྟེ། དེ་ཙུག་བྱེད་ན་བོན་བྱེད་པ་དང་ཁྱད་མེད་ཟེར། འདྲེ་གདོན་ཕ་རོལ་པོ་དེ་འཁྲུལ་སེམས་ཅན་ལ་གནོད་པ་བྱས་པས་དེའི་ལས་ངན་དེ་སྤོང་བའི་ཐབས་སུ་བྱེད་པ་མ་གཏོགས། འདྲེ་གདོན་གྱི་གནོད་པ་བྱས་ནས་དེ་ལ་སྙིང་རྗེ་སྒོམ་ལུས་སྦྱིན་བྱས་བཞག་ན་འདྲེ་གདོན་གྱིས་གནོད་ནུས་གྱི་མ་རེད་ཟེར། དཔེར་ན་འདྲེ་གདོན་གྱི་གནོད་པ་བྱས་ན། རྒྱལ་པོ་ལ་སོགས་པས་གནོད་ན་རྒྱལ་མདོས། གཞི་བདག་ལ་སོགས་པས་གནོད་ན་བསང་དང་གཏོར་མ་གཏོང་བ་ལྟ་བུའི་ཚུལ་དུ་གོ་མི་ཉེན་ཏེ། ཚེ་འདི་ཡི་དོན་དུ་གོ་འགྲོ་གི་རེད་ཟེར། ཆོས་བྱེད་པ་ནི་ཉོན་མོངས་པ་དང་རྣམ་རྟོག་གི་གཉེན་པོར་འགྲོ་བ་ཞིག་དགོས་པ་ཡིན་གསུངས།

ལྷ་བདུད་དུ་མི་དབབ། ཅེས་པ་ནི། འཇིག་རྟེན་པ་ཀུན་གྱིས་རང་གི་ལྷ་དབང་ཕྱུག་དང་ཁྱབ་འཇུག་ཡེ་ཤུ་ལ་སོགས་པའི་ལྷ་ལ་མཆོད་ནས། དེ་རྣམས་ཀྱིས་གནས་སྐབས་ཚོང་ལམ་འགྲོ་བྱུང་བ་དང་ཐོབ་གོ་ས་ཆེན་པོ་ཐོབ་པ་ལ་སོགས་པས་དེ་བྱས་པ་ཡིན་ན། དེས་རང་ལ་གནོད་པར་བྱས་ན་ལྷ་བདུད་དུ་བབས་ཟེར་བ་དེ་ལ་ཕོག་ཐུག་ནོར་འཁྲུལ་སོང་ན་རང་ལ་ན་ཚ་དང་ལྟས་ངན་བྱུང་བ་ལྟ་བུའི་བློ་སྦྱོང་གི་སྒོ་ནས་ང་རྒྱལ་དང་རློམས་སེམས་ཆེན་པོ་བྱས་ན། མཉམ་མེད་དྭགས་པོ་རིན་པོ་ཆེས། ཆོས་ཆོས་བཞིན་དུ་མ་བྱས་ན། ཆོས་ཀྱིས་སླར་ངན་སོང་དུ་འགྲོ་བའི་རྒྱུ་བྱེད་གསུངས་པ་རེད། དེ་ཡིན་པའི་ཕྱིར་ན། རློམས་སེམས་ཆེན་པོ་སྐྱེས་ན་ཆོས་ཆོས་མིན་དུ་སོང་བས། བློ་སྦྱོང་གིས་རང་རྒྱུད་འདུལ་དགོས་པ་ཡིན་པ་ལ། རང་རྒྱུད་མ་འདུལ་བར་ང་རྒྱལ་གྱིས་རང་རྒྱུད་ལྷག་པར་རེངས་ན་གསུངས། ང་རྒྱལ་གྱིས། སངས་རྒྱས་ནམ་མཁའ་ལ་འཕུར་ནའང་དད་པ་དང་སེམས་ཅན་རྒྱུ་མ་ལུག་ནའང་སྙིང་རྗེ་མེད་པར་རེད་སོང་ན་ཆོས་གནད་དུ་མ་སོང་བ་སྟེ། འདྲེས་ཤར་སྒོ་ནས་གནོད་པ་ལ། གླུད་ནུབ་སྒོ་ལ་བསྐྱེལ་ན། འདྲེ་ཡོད་པའི་ཕྱོགས་སུ་མ་བསྐྱེལ་བས་ཕན་པ་མེད་པ་དང་འདྲ་སྟེ། དེས་ན་མཁྲིས་པ་ཡིན་ན་མཁྲིས་པའི་སྨན། ཚ་བ་ཡིན་ན་ཚ་བའི་སྨན་གཏོང་དགོས་ཀྱི་རེད་མ་གཏོགས། ཚ་བ་ལ་གྲང་བའི་སྨན་བཏང་བཞག་ན་ནད་ཐུ་འགྲོ་གི་རེད། མཁྲིས་པ་ལ་དྲོ་བའི་སྨན་བཏང་བཞག་ན་ཐུ་རུ་འགྲོ་གི་རེད། དེའི་ཕྱིར་ན་སྨན་ནད་ཐོག་ཏུ་གཏོང་ཞིང༌། ཆོས་གཉེན་པོ་རུ་འགྲོ་བར་བྱས་ནས་བདག་གཅེས་འཛིན་སྤངས་ལ། ཀུན་ལ་བྲན་གྱི་ཐ་མ་ལྟར་དམའ་བའི་ས་བཟུང༌། ཧྲུལ་པོའི་གོས་གྱོན་གསུངས་པ་ལྟར་བརྩོན་པར་བྱའོ། །

སྐྱིད་ཀྱི་ཡན་ལག་ཏུ་སྡུག་མ་འཚོལ། ཞེས་པ་ནི། རང་གི་ཉེ་དུ་དང་གཉེན་གྲོགས་ལ་སོགས་པ་ཤི་སོང་ན་དེ་དག་གི་ཟས་ནོར་དང་དཔེ་ཆ་ལ་སོགས་པ་གང་ཡོད་པ་དེ་ཐབས་མཁས་པའི་སྒོ་ནས་རང་ལ་ཚུར་བླང༌། ཡོན་བདག་ལ་ན་ཚ་དང་ཤི་ཆད་བྱུང་ན་རང་གདུལ་བྱ་གྲོང་ཆོག་གི་ཚོགས་གསོག་ཡོང༌། རང་དང་མཉམ་པའི་སྒོམ་ཆེན་ཤི་ན་རང་གཅིག་པུ་ལ་སྐུ་བསོད་ཡོང༌། འགྲན་ཟླ་དང་བྲལ་དགྲ་ཤི་ན་གནོད་བྱེད་མི་འོང་བཟང་འཚེངས་སྙམ་པ་ལྟ་བུ། རང་སྐྱིད་པའི་ཐབས་སུ་གཞན་སྡུག་པར་འདོད་པ་སྤོང་ངོ༌། །

༈ བདུན་པ་བློ་སྦྱོང་གི་བསླབ་བྱ་བསྟན་པ་ནི། བློ་སྦྱོང་དེ་ཉིད་རང་གི་རྒྱུད་ལ་སྙིང་རྗེ་དང་བྱང་ཆུབ་སེམས་མི་ཉམས་ཤིང་གོང་དུ་འཕེལ་བར་བྱེད་པའི་ཐབས་ལ་སློབ་པར་བྱེད་པ་སྟེ། དེ་ལ།

རྣལ་འབྱོར་ཐམས་ཅད་གཅིག་གིས་བྱ། །ཞེས་པ་ནི། ཟས་དང་གོས་ཀྱི་རྣལ་འབྱོར་ལ་སོགས་པ་ཐམས་ཅད་མེད་པ་ཡང༌། ཟས་ཞིམ་པོ་ཞིག་ཐོབ་ན། འདི་ལྟ་བུ་སེམས་ཅན་ཐམས་ཅད་ལ་ཐོབ་ན། སེམས་ཅན་བཀྲེས་པ་ཟས་མེད་པ་ཐམས་ཅད་ལ་འདི་ལྟ་བུ་ཞིག་ཟད་པ་མེད་པར་སྤྲད་རྒྱུ་ཐོབ་ན། གོས་ཞིག་ཐོབ་ན་སེམས་ཅན་གཟུགས་མཛེས་པ་ལ་འདི་ལྟ་བུ་ཞིག་ཐོབ་ན་སྙམ་པའི་གཞན་ཕན་གྱི་སེམས་འབའ་ཞིག་གིས་བྱེད་པའོ། །

ལོག་གནོན་ཐམས་ཅད་གཅིག་གིས་བྱ། །ཞེས་པ་ནི། བློ་སྦྱོང་བསྒོམ་པས་ན་ཚ་འདྲེ་གདོན་དང༌། མི་ཁ་སྡང་བ་དང་རང་གི་ཉོན་མོངས་ཆེར་སོང་བ་ལ་སོགས་པ་བྱུང་ནས། བློ་སྦྱོང་བསྒོམ་སྙིང་མི་འདོད་པ་བྱུང་ན། འཇིག་རྟེན་གྱི་ཁམས་ན་བདག་གི་ཉེས་པ་འདི་ལྟ་བུ་བྱུང་བའི་སེམས་ཅན་མང་པོ་དམ་པའི་ཆོས་དང་མི་མཐུན་པ། བཟང་པོའི་ཡོན་ཏན་བསླབ་དགོས་ན་སུས་ཀྱང་མི་ཉན་ཏེ་རྣ་བའི་ལམ་དུ་མི་འགྲོ་བ། ངན་པ་གི་གཡོ་སྒྱུ་ཁྲམ་གསུམ། རྐུ་ཧམ་རྫུན་གསུམ་ལ་སོགས་པ་མ་བསླབ་པར་རང་བཞིན་གྱིས་ཤེས་འོང་བ་དེ་རྣམས་ཐམས་ཅད་བསམ་སྦྱོར་ཕྱིན་ཅི་ལོག་ཏུ་གྱུར་ཏེ། འཁོར་བ་དང་ངན་སོང་ལས་འགྲོ་ས་ཡོད་ཀྱི་མ་རེད། དེ་རྣམས་སྙིང་རེ་རྗེ། དེ་ཐམས་ཅད་ཀྱི་ངན་སྤྱོད་དེ་རྫོགས་ནས་ཐར་པའི་ལམ་དུ་འགྲོ་བར་ཤོག་ཅིག་བདག་གིས་ཉེས་པ་དེ་ཐམས་ཅད་ཁོ་རང་གི་རྒྱུད་ལས་ལེན་ནས། ཁོ་རང་གི་རྒྱུད་ལ་ངེས་འབྱུང་དང་སྐྱོ་ཤས་བྱང་ཆུབ་ཀྱི་སེམས་རིན་པོ་ཆེ་བྱུང་ན། ཁོ་རང་གིས་དམ་པའི་ཆོས་ལ་མོས་པ་མེད་རྒྱུ་དང༌། ཆོས་ལ་བརྩོན་འགྲུས་མེད་རྒྱུ་དེ་ཐམས་ཅད་བདག་ལ་འདུས་པར་ཤོག་ཅིག་བསམ་ཞིང་གཏོང་ལེན་བསྒོམ་པར་བྱའོ། །

ཐོག་མཐའ་གཉིས་ལ་བྱ་བ་གཉིས། །ཞེས་བྱ་བ་ནི། ནང་སྔ་དྲོ་ཡར་གཉིད་སད་པ་དང་མཉམ་དུ། ད་ངས་བྱང་ཆུབ་ཀྱི་སེམས་རིན་པོ་ཆེ་འདི་དེ་རིང་མི་འབྲལ་བར་བྱས་ནས་དུས་རྟག་ཏུ་སེམས་ལ་བསྒོམ་དགོས་བསམ་པའི་འཕེན་པ་བཏང་ནས། ཉིན་མོ་ཡང་དེ་བཞིན་དུ་ཟས་ཟོས་ན། གོས་གྱོན་ན། ཐུན་གཏོང་ན། ཕར་ཚུར་སོང་ན། བྱང་ཆུབ་ཀྱི་སེམས་རིན་པོ་ཆེ་འདི་མ་དྲན་ན་དྲན་པར་བྱེད། དྲན་པའི་སྒོ་ནས་ཉོན་མོངས་པ་ཁོང་ཁྲོ་ལ་སོགས་པའི་དབང་དུ་མ་སོང་བར་ཤེས་བཞིན་གྱིས་བརྩོན་པར་བྱ་དགོས་སྙམ་པ་དང༌། དགོང་མོ་མར་ཉལ་རན་ཁར་རང་གིས་རང་ལ་རྒྱུག་བླངས་ཏེ། དེ་རིང་བྱང་ཆུབ་སེམས་དེ་ག་ཚོད་སྐྱེས་འདུག །སེམས་ཅན་ལ་ཕན་པ་ག་ཚོད་བྱས་འདུག །ཉིན་མོའི་སྤྱོད་པ་ཐམས་ཅད་ཆོས་དང་མཐུན་པ་རེད་མི་འདུག་བསམ་བརྟགས་དཔྱད་བཏང༌། བྱང་ཆུབ་སེམས་དང་འགལ་བ་བྱས་ན། ང་སངས་རྒྱས་ཀྱི་བསྟན་པའི་སྒོར་ཞུགས་བླ་མ་དགེ་བའི་བཤེས་གཉེན་ལས་ཐེག་པ་ཆེན་པོའི་གདམས་ངག་འདི་ལྟ་བུ་བསྒོམ་བཞིན་ཡོད་ཀྱི་རེད་དུས། ད་དུང་ཡང་ཉམས་སུ་ལེན་མི་ནུས་པའི་སྐྱོན་ལས་བྱུང་བ་རེད། ད་དུང་འདི་བྱས་ན་ངན་སོང་དང་འཁོར་བ་མཐའ་མེད་དུ་འཁྱམས་འགྲོ་གི་རེད་བསམ་ན། རང་གིས་རང་ལ་ཌལ་སྒྲོག་པ་སྟེ་སྐྱོན་བརྗོད་ནས་དེའི་ཉེས་པ་བྱས་པ་ཐམས་ཅད་ལ་བཤགས་པ་བྱེད། སང་ཉིན་ནས་བཟུང་སྟེ་ཆོས་ལ་རབ་ཞག་སྐྱེད༌། འབྲིང་ཟླ་སྐྱེད། ཐ་མ་ལོ་སྐྱེད་སྐྱེ་རྒྱུ་འདི་ལྟར། སྤང་བྱའི་དབང་དུ་མི་འགྲོ་བར་བྱ་བའི་བློ་བསྐྱེད། ཆོས་དང་མ་འགལ་བར་བྱང་ཆུབ་ཀྱི་སེམས་བསྐྱེད་པ་གཞན་ཕན་གྱི་བསམ་པ་བཟང་པོ་ལྟ་བུ་བྱས་འདུག་ན། དགའ་བ་བསྒོམ་ཏེ་ངས་ཆོས་ཐོས་པ་གོ་བཅད་འདུག །བླ་མས་གནང་བ་དེ་སེམས་ལ་བཞག་འདུག །བླ་མའི་ཐུགས་ཀྱི་བཞེད་པ་འགྲུབ་ཀྱི་རེད། སང་ཉིན་དེ་རིང་བས་བཟང་ཙམ། སང་ཉིན་བས་གནང་ཉིན་བཟང་ཙམ་བྱས་ནས་བྱང་ཆུབ་སེམས་རྒྱུད་ལ་སྐྱེ་ངེས་པར་བྱའོ། །སྙམ་དུ་བསམ་པར་བྱ་དགོས།

གཉིས་པོ་གང་བྱུང་བཟོད་པར་བྱ། །ཞེས་པ་སྟེ། རང་ལ་བླ་མ་དཀོན་མཆོག་ལ་བློ་གཏད་མཆོད་སྦྱིན་རྒྱ་ཆེན་པོ་བྱས་པས་འཁོར་ཕུན་སུམ་ཚོགས་པ་དང་ལོངས་སྤྱོད་ཕུན་སུམ་ཚོགས་པ་བྱུང་ན། ང་ལ་འཁོར་འདི་ལྟ་བུ་འདུག་ལོངས་སྤྱོད་འདི་ལྟ་བུ་འདུག་ངས་འགྲན་ཟླ་ཐམས་ཅད་ཟིལ་གྱིས་མནན་ཅིང་ང་དང་མཉམ་པ་ཐམས་ཅད་ལ་འདི་དང་མཉམ་པ་མི་འདུག་སྙམ་པའི་ང་རྒྱལ་གྱིས་དྲེགས་པ་སྐྱེས་འོང་ན། ཚེ་འདི་ལ་ཞེན་པ་ཆེ་རུ་ཆེ་རུ་འགྲོ་དུས། དེ་ནས་ཆོས་པའི་སྙིང་ལ་བདུད་ཞུགས་འགྲོ་གི་རེད། ང་རྒྱལ་དེ་མེད་པའི་བདེ་བ་སྐྱིད་པ་ལོངས་སྤྱོད་ཁེ་དང་མངའ་ཐང་བྱུང་ན་འདིའང་སྒྱུ་མ་དང་རྨི་ལམ་ལྟ་བུ་ཡིན་པས་སྙིང་པོ་གང་ཡང་མེད། འདུས་བྱས་ཀྱི་ཆོས་ཐམས་ཅད་ནི་བསགས་པའི་མཐའ་མར་འཛད། མཐོ་བའི་མཐའ་མ་ནི་ལྷུང༌། སྐྱེས་པའི་མཐའ་མ་ནི་འཆི། འདུས་པའི་མཐའ་མ་ནི་འབྲལ་བ་ཡིན་པས། སང་ཉིན་ཙམ་ན་ང་འདི་དང་བྲལ་འགྲོ་ན་ཤེས་ཀྱི་མ་རེད་པས་བདེ་སྐྱིད་ལོངས་སྤྱོད་ཀྱི་ཕུད་ཐམས་ཅད་ནི་བླ་མ་དང་དཀོན་མཆོག་ལ་མཆོད་ཐུགས་དགྱེས་པ་ཆེན་པོས་བཞེས་རང་ལ་ཆོས་ཀྱི་བར་ཆད་མི་འབྱུང་བར་བྱིན་གྱིས་བརླབ་ཏུ་གསོལ་བསམ་ནས་སྒྱུ་མ་དང་རྨི་ལམ་ལྟར་ཤེས་པ་དང༌། ང་ལ་བདེ་སྐྱིད་ལོངས་སྤྱོད་ཡོད་པ་འདི་ལྟ་བུ་སེམས་ཅན་གཞན་ལའང་འདི་ཙམ་མམ་འདི་བས་ལྷག་ཙམ་བྱུང་ན། འདི་བས་མང་ཙམ་བྱུང་ན་ཅི་མ་རུང་སྙམ་དུ་ཅི་འགྱུར་བྱ་ཞིང༌། ཤིན་ཏུ་རྒུད་དེ་འོག་ནས་འགྲོ་བ་ཆུ་ལས་མེད་པ་བྱུང་ན་ཡང་གསུངས་དུས། ཤིན་ཏུ་རྒུད་དེ་གཏན་ནས་ཐར་པའི་ལམ་དུ་འཇུག་མི་ནུས་པ་བྱུང་ནའང༌། རང་གི་རྒྱུད་ལ་ཁོང་ཁྲོ་ཉོན་མོངས་སྐྱེས་རྒྱབ་འདྲེ་འཛིང་མོ་ཐུག དེ་འདྲ་རེད་སོང་ན། དེ་ཐམས་ཅད་སྒྱུ་མ་ལྟ་བུར་ཤེས་པའི་སྒོ་ནས། ད་ཕྱིན་ཆོད་དེའི་དབང་དུ་མི་གཏོང་བསམ་ཞིང༌། གཞན་གྱི་རྒུད་པ། ནོར་དང་བྲལ་བ་དང་ནད་ན་བ་དང་འཆི་བ་ལ་སོགས་པ་ཐམས་ཅད་བདག་ལ་ལེན་པའི་སྒོ་ནས་བློ་ཞུམ་པ་མེད་པར་བྱའོ་གསུངས་དུས་མདོར་ན། བྱང་ཆུབ་ཀྱི་སེམས་རིན་པོ་ཆེ་རྒྱུད་ལས་མ་ཉམས་པ་བྱུང་ན། ངན་སོང་ལ་གཏོང་ན་ལས་བསླ། ལོངས་སྤྱོད་མེད་ན་ལས་སླ། བྱང་ཆུབ་ཀྱི་སེམས་འདི་དབུལ་པོས་ནོར་བུ་རིན་པོ་ཆེ་རྙེད་པ་བཞིན་དུ་བློས་གཏོང་བར་མི་བྱའོ་སྙམ་དུ་བྱ།

གཉིས་པོ་སྲོག་དང་བསྡོས་ལ་བསྲུང༌། །ཞེས་པ་ནི། ཆོས་སྤྱི་ཡི་དམ་ཚིག །ཕྱི་སོ་ཐར་ནང་བྱང་སེམས། གསང་བ་སྔགས་ཀྱི་དམ་ཚིག་དང་ཁྱད་པར་བློ་སྦྱོང་གི་དམ་ཚིག །བྱང་ཆུབ་སེམས་ཁེ་དང་རྒྱལ་ཁ་གཞན་ལ་བྱིན། །གྱོང་དང་ཕམ་ཁ་རང་གིས་བླང༌། གསུངས་དུས་མདོར་ན་སྡུག་བསྔལ་དང་མི་འདོད་པ་ཐམས་ཅད་རང་ཐོག་ཏུ་ཚུར་ལེན་པ་དང༌། བདེ་བ་དང་ལོངས་སྤྱོད་ཐམས་ཅད་རང་གི་སྡང་བར་བྱེད་པའི་དགྲའི་གཙོ་བོ་ལ་ཕར་སྦྱིན་པ་ལ་སོགས་པ་དེ་ལྟ་བུ་ཞིག་བྱས་ན། བློ་སྦྱོང་གི་བོག་ཐོན་གྱི་རེད་དུས། ཁྱད་པར་བློ་སྦྱོང་གི་དམ་ཚིག་གཉིས་མེད་ན། ཚེ་འདི་ལ་བདེ་བ་ལྷ་མིའི་གོ་འཕང་སྐྱེ་བ་ཕྱི་མར་དག་པའི་ཞིང་ཁམས་སུ་འགྲོ་བའི་བདེ་བ་ལ་སོགས་པ་གང་ཡང་མི་འབྱུང་བས། དམ་ཚིག་དེ་གཉིས་རང་གི་སྲོག་ལ་བབས་ཀྱང༌། དཔེར་ན་ཤིང་ནགས་ཞིག་གི་ནང་སོང་ན། ངའི་མིག་ལ་ཚེར་མ་ཟུག་འོང་བསམ་ནས་མིག་ལ་གཅེས་སྤྲས་བྱེད་ཀྱི་རེད། དཔེ་དེ་བཞིན་དུ་བསྲུང་བར་བྱའོ། །

དཀའ་བ་གསུམ་ལ་བསླབ་པར་བྱ། །གསུངས་པ་ནི། རང་གི་རྒྱུད་ལ་ཉོན་མོངས་པ་དེ་སྐྱེས་ན། ཉོན་མོངས་པ་ངོས་ཟིན་དགོས་ཀྱི་རེད་དུས་དང་པོ་དྲན་པ་དཀའ། བར་དུ་ངོས་ཟིན་ན་དེ་ཕར་བཟློག་བསྒོམ་བྱས་ཏེ་གཉེན་པོ་བསྟེན་ནས་བཟློག་པར་དཀའ། མཐའ་མ་ཉོན་མོངས་པ་དེ་རྗེས་ཤུལ་མེད་པ་བྱ་ནམ་མཁའ་ལ་འཕུར་བ་ལྟར་དགོས་ཀྱི་རེད་དུས། དེ་རྒྱུན་ཆོད་པར་དཀའ་བས། དང་པོ་ཉོན་མོངས་པ་དེ་ནམ་སྐྱེས་ནའང་ངའི་རྒྱུད་ལ་འདོད་ཆགས་ཞེ་སྡང་གཏི་མུག་སྐྱེས་འདུག་བསམ་པའི་ངོས་ཟིན་པར་བྱས། བར་དུ་ངོས་ཟིན་པའི་ཉོན་མོངས་ཟེར་མཁན་དེ་ཤུགས་ཆེན་པོ་སྟོབས་ཆེན་པོ་རང་གི་སྒོ་ལུས་ངག་ཡིད་གསུམ་རང་དབང་དུ་མི་འདུ་བ་ཞིག་ཡོད་ན། ཉོན་མོངས་པ་དེ་ལ་མཚོན་ཆ་འདུག་གམ་གཟུགས་འདུག་གམ། དམག་དཔུང་མང་པོ་འདུག་གམ་ཐོབ་གོ་ས་འདུག་གམ་བརྟགས་དཔྱད་བཏང་ན་ཉོན་མོངས་རྣམ་རྟོག་སྟོང་པ་ཉིད་ཀྱི་རང་བཞིན་ཡིན་དུས། དེའི་སྟོབས་ཀྱིས་སྐྱེ་འགག་གནས་གསུམ་དང་བྲལ་བར་གཏན་ལ་ཕབ་ནས། མཐར་དེ་སྔ་ཉོན་མོངས་སྐྱེ་བ་དེ་ངས་གཉེན་པོའི་སྟོབས་བསྐྱེད་དེ་ཕར་བཟློག་ཏེ་ཕྱིན་ཆད་དེ་ལྟར་དུ་ཉོན་མོངས་པའི་དབང་དུ་མི་འགྲོ་བར་བྱ་སྙམ་པའི་སྒོ་ནས་རྩེ་གཅིག་ཏུ་འབད་པར་བྱ།

རྒྱུ་ཡི་གཙོ་བོ་རྣམ་གསུམ་བླངས། །ཞེས་པ་ནི། ཆོས་སྒྲུབ་པའི་རྒྱུ་དེ་གང་རེད་ཟེར་ན། བླ་མ་དགེ་བའི་བཤེས་གཉེན་མཚན་ཉིད་དང་ལྡན་པ་ཞིག་མ་བསྟེན་ནས་བཟུང་སྟེ། ཆོས་སྒྲུབ་ཤེས་ཀྱི་མ་རེད། དཔེར་ན་སྟོན་པ་རྫོགས་པའི་སངས་རྒྱས་བཅོམ་ལྡན་འདས་ཀྱིས་ཁྱོན་ནས་ཆོས་ཀྱི་འཁོར་ལོ་མ་བསྐོར་ན། བླང་དོར་གྱི་གནས་ཤེས་ཀྱི་མ་རེད། ད་ལྟ་ང་ཚོས་སངས་རྒྱས་མཇལ་བའི་སྐལ་པ་མེད་པའི་གང་ཟག་ལ་བླ་མ་དགེ་བའི་བཤེས་གཉེན་མེད་ན་ཐར་པའི་ལམ་དེ་ཇི་ལྟར་སྒྲུབ་དགོས། ལམ་གོལ་བ་དེ་གང་ཡིན། ལམ་ལོག་པ་དེ་གང་ཡིན། ལམ་དམན་པ་དེ་གང་དེ་ཡིན་ཤེས་ཀྱི་མ་རེད་དུས། ཆོས་སྒྲུབ་པའི་རྒྱུའི་གཙོ་བོ་བླ་མ་བཟང་པོ་མཇལ་བ་དང༌། རང་གི་བླ་མའི་ས་ནས་ཆོས་ཐོས་ཏེ་བློ་ལས་སུ་རུང་ནས་དཔེར་ན་ཀོ་བ་གྱོང་པོ་ལ་སྣུམ་བཀུས་ཏེ་འཕུར་བཞག་ན། མཉེན་པོ་ཡག་པོ་རེད་འགྲོ་གི་རེད་དུས། དཔེ་དེ་བཞིན་དུ་ཆོས་དེ་ཉམས་ལེན་བྱས་ནས་ཆོས་ཚུལ་བཞིན་དུ་བྱས་ན། མཁས་རྟགས་ཞི་ཞིང་དུལ་བ་བསྒོམ་རྟགས་ཉོན་མོངས་མེད་པ་ཉམས་སུ་བླང་བ་དང༌། ཆོས་སྒྲུབ་པ་ལའང་ང་ཚོ་འདོད་ཁམས་ཀྱི་གནས་ཐམས་ཅད་ཟས་གོས་གཉིས་ཀྱི་མཐུན་རྐྱེན། གོས་ལྷག་སྐྱོབ་ཙམ་དང༌། ཟས་ལྟོ་འགྲང་ཙམ་ཞིག་མེད་ན་སྒྲུབ་ཐུབ་ཀྱི་མ་རེད་དུས། མཐུན་རྐྱེན་འཛོམས་པ་ཏེ། དེ་གསུམ་པོ་རང་ལ་ཚང་ན་དགའ་བ་བསྒོམ་ཞིང༌། ད་ངས་ཆོས་སྒྲུབ་ཐུབ་ས་རེད་མཐུན་རྐྱེན་གསུམ་ཚང་འདུག །དཔེར་ན་རྟ་ཡག་པོ་ཞིག་ཞོན་ཡོད་ན་ཁ་གྱེན་དུ་ཕྱོགས་བཞག་ན་ལ་ལ་དཀའ་ཚེགས་མེད་པར་བརྒལ་འགྲོ་གི་རེད་དུས་དེ་རེད། གཞན་སེམས་ཅན་ཐམས་ཅད་ལ་འདི་གསུམ་ཚང་བའི་སྨོན་ལམ་གདབ། རང་ལ་དེ་གསུམ་མ་ཚང་ན། འཇིག་རྟེན་གྱི་ཁམས་ན་བདག་སངས་རྒྱས་ཀྱི་བསྟན་པའི་སྒོར་ཞུགས་གདམས་ངག་དེ་ཙམ་ཞིག་ཞུས་པ་ཡིན་ཡང་ད་དུང༌། ཆོས་སྒྲུབ་པའི་མཐུན་རྐྱེན་ཚང་མི་འདུག་བསམ། མི་བསམ་ན་གཙོ་བོ་གསུམ་མ་ཚང་བས་ཆོས་རྣལ་མ་མ་བྱུང་བ་མང་པོ་ཡོད་པས་གསོག་འཇོག གནས་བརྟན་རྒན་པོའི་བཟའ་དཔོན། ཟེར་མཁན་འདྲ་བོ་རེད། སྙིང་རྗེ་བསམ་ཏེ། རྒྱུ་དེ་གསུམ་མ་ཚང་བའི་སེམས་ཅན་གཞན་ཡོད་ན་དེའི་ཉེས་པ་ཐམས་ཅད་བདག་ལ་སྨིན། དེ་དག་ལ་རྒྱུ་གསུམ་ཚང་བར་གྱུར་ཅིག་སྙམ་དུ་ཞེ་ཐག་པ་ནས་བསྒོམ།

ཉམས་པ་མེད་པ་རྣམ་གསུམ་བསྒོམ། །ཞེས་པ་ནི། ཐེག་པ་ཆེན་པོའི་ཡོན་ཏན་ཐམས་ཅད་གང་ནས་འབྱུང་རེད་ཟེར་ན། བླ་མར་མོས་གུས་ལ་རག་པ་ལས་རེད། །བླ་མ་སངས་རྒྱས་མངོན་སུམ་བཞུགས་ཡོད་ཀྱང་བླ་མའི་ཡོན་ཏན་མཐོང་བའི་མོས་གུས་མེད་ན། བླ་མའི་བྱིན་རླབས་རྒྱུད་ལ་འཇུག་གི་མ་རེད། དཔེར་ན་སངས་རྒྱས་བཅོམ་ལྡན་འདས་ཀྱི་སྐུ་མཆེད་ལེགས་པའི་སྐར་མ་དང་ལྷས་བྱིན་རེད་ཀྱང༌། སངས་རྒྱས་ལ་སངས་རྒྱས་སུ་མ་མཐོང་བས་མཛད་པ་ཐམས་ཅད་ལ་ལོག་ལྟ་འབའ་ཞིག་དང་ཕྲག་དོག་གི་དབང་དུ་ཕྱིན་ནས་དམྱལ་བར་སྐྱེས་སོང་བ་རེད་དུས་དེའི་ཕྱིར་ན། བླ་མ་འཇིག་རྟེན་པའི་མི་ཞིག་ཡིན་ནའང་དེ་ལ་ཡིད་ཆེས་དང་དད་པ་རྩེ་གཅིག་པས་ཅི་མཛད་ལེགས་པར་མཐོང་ན། རྟོགས་པའི་ཡེ་ཤེས་འབད་པ་མེད་པར་རྒྱུད་ལ་སྐྱེ་འོང་རེད། བྱང་ཆུབ་སེམས་དཔའ་ཆོས་འཕགས་རྟག་ངུས་བསྟེན་པའི་ཤེས་རབ་ཀྱིས་ཕ་རོལ་ཏུ་ཕྱིན་པའི་དོན་རྒྱུད་ལ་འཁྲུངས་སོང་བ་ལྟ་བུ་རེད། དེའི་ཕྱིར་ན་མོས་གུས་ཉམས་པ་མེད་པ་དང༌།

བློ་སྦྱོང་འདི་ཐེག་པ་ཆེན་པོའི་ཆོས་ཀྱི་ཡང་སྙིང་ཟེར་དུས། དམ་ཆོས་འོ་མ་བསྲུབས་པ་ལས། །མར་གྱི་ཉིང་ཁུ་བྱུང་བ་ཡིན། །གསུངས་པས་དེ་རེད་དུས། སངས་རྒྱས་བཅོམ་ལྡན་འདས་ཀྱིས་ཆོས་ཕུང་བརྒྱད་ཁྲི་བཞི་སྟོང་གསུངས་པ་ལས་ཐམས་ཅད་ཀྱི་ནང་ནས་རིན་ཆེན་བྱང་ཆུབ་ཀྱི་སེམས་ཟེ་རྒྱུ་འདི་ཉམས་ལེན་ཞིག་བྱེད་ཐུབ་ན། ཡོད་ན་དེས་ཆོག་པ་མེད་ན་ཐབས་ཆག་པ། སྨན་དཀར་པོ་ཆིག་ཐུབ་ལྟ་བུ་ཆོས་ཀྱི་ཡང་སྙིང་ཡིན་པས། འདི་ལྟ་བུ་རང་གི་རྣ་བས་ཐོས་པ་སྐལ་བ་ཆེ། བླ་མས་གསུངས་པ་དེ་བཀའ་དྲིན་ཆེ། བསམ་གྱིས་མི་ཁྱབ་པ་རེད་གཞན་བླ་མ་ཡིས། ཞི་རྒྱས་དབང་དྲག་གི་མན་ངག་མང་པོ་བསླབ་ནའང༌། ཚེ་འདི་ལ་ཚེ་རིང་བ་དགྲ་དང་ཇག་པ་བཅོམ་པ་ལ་སོགས་པ་རེད་དུས་ཚེ་འདིའི་ཕན་ཐབས་མ་གཏོགས་མ་རེད། བྱང་ཆུབ་ཀྱི་སེམས་རིན་པོ་ཆེ་གཅིག་གསུངས་པ་དེ། རང་རྒྱུད་ལ་ཉག་མ་རེ་ཨི་སྐྱེ་བལྟས་ན། དེ་ནི་སྐད་ཅིག་གཅིག་བྱས་སྡིག་པས་ཀྱང༌། །བསྐལ་པར་དམྱལ་མེས་མནར་པར་ཐུབ་པས་གསུངས་ཅེས་པ་དེ་རེད། བསྐལ་པ་མང་པོ་ཡི་ལས་ཐམས་ཅད་ཀྱང་བྱང་ཆུབ་སེམས་ཞིག་སྐྱེས་ན་སྡིག་པ་ཐམས་ཅད་མེད་འགྲོ་གི་རེད། བྱང་ཆུབ་ཀྱི་སེམས་རིན་པོ་ཆེ་གཅིག་སྐྱེས་ན་ཚོགས་གསག་ཐམས་ཅད་ཀྱང་དེའི་ནང་འདུ། སྒྲིབ་སྦྱང་ཐམས་ཅད་ཀྱང་དེའི་ནང་འདུ། ཉམས་ལེན་ཐམས་ཅད་བྱང་ཆུབ་སེམས་ཀྱིས་རྩིས་ཟིན་འགྲོ་དུས། ཐེག་པ་ཆེན་པོའི་སྤྱོད་པ་རྒྱ་མཚོ་ལྟ་བུ་དེ་རེད་དུས་བྱང་ཆུབ་སེམས་དེ་བསྒོམ་པ་ལ་སྤྲོ་བ་ཉམས་པ་མེད་པ་དང༌།

བྱང་ཆུབ་སེམས་དེ་གྲོགས་སུ་གྱུར་པ་ལའང་དཔེར་ན་གླིང་ཀ་ཞིག་ཡོད་ན་དེ་ན་འབུ་དང་ཚེར་མ་དང་ཤིང་ལྡུམ་བུ་གཞན་མ་རུངས་པ་སྐྱེས་པ་ཐམས་ཅད་ཕར་བསལ་དགོས་ཀྱི་རེད་དུས། དཔེ་དེ་བཞིན་དུ། བྱང་ཆུབ་ཀྱི་སེམས་བསྒོམ་པ་དེ་ལས་ཐེག་པ་ཆེ་ཆུང་གི་ཡོན་ཏན་ཐམས་ཅད་ཚུལ་བཞིན་དུ་འཛོམས་པར་བྱས་ན། དཔེར་ན་ནས་འབྲུ་མང་པོའམ་ཡུངས་དཀར་གཅིག་པུ་གསོག་བཞག་ན། ཁ་གང་འགྲོ་དུས་ཆུ་ཡི་ཐིགས་པ་བསགས་པས་ཀྱང༌། །སྣོད་ཆེན་རིམ་གྱིས་ཁེང་བར་འགྱུར། ཟེར་རྒྱུ་དེ་རེད། སོ་ཐར་གྱི་ལས་ཆ་ཡོད་ན་བྱང་ཆུབ་སེམས་དཔའི་སྡོམ་པའི་གྲོགས་སུ་འགྲོ། བྱང་ཆུབ་སེམས་དཔའི་ཆོས་ཀྱི་ལས་ཆ་ཡོད་ན་དེའི་གྲོགས་སུ་འགྲོ། ཐོས་བསམ་བསྒོམ་གསུམ་ཅི་བྱས་ནའང་དེའི་གྲོགས་སུ་འགྲོ། གསང་སྔགས་ཀྱི་བསྐྱེད་རྫོགས་བསྒོམ་ནས་བྱང་ཆུབ་ཀྱི་སེམས་རིན་པོ་ཆེའི་གྲོགས་སུ་འགྲོ་ན། མ་ཉམས་པའི་སྐྱེ་བའི་རྗེས་སོང་ན། དགེ་བའི་བློ་སྟོབས་ཁྱད་པར་ཅན་རྒྱུད་ལ་སྐྱེ་བ་ཡིན།

འབྲལ་མེད་གསུམ་དང་ལྡན་པར་བྱ། །ཞེས་པ་ནི་རང་གི་ལུས་དང་ངག་ཡིད་གསུམ་པོ་དེས། དགེ་བ་དང་རྟག་ཏུ་མི་འབྲལ་བར་བྱས། ལུས་ཀྱི་དགེ་བ་བྱས་ནའང་ངག་དང་སེམས་གཉིས་ཀྱང་དེའི་རྗེས་སུ་བཀོལ། དགེ་བ་བྱས། ངག་གི་ཁ་བཏོན་བཟླས་བརྗོད་བྱས་ནའང་ལུས་གྱིས་ཕྱག་འཚལ་བ་ལ་སོགས་པ་ཡིད་ཀྱིས་ཀུན་སློང་བཅོས་ཏེ་ཁ་ཡེངས་མིག་ཡེངས་མེད་པར་དེའི་གྲོགས་སུ་བསླབ། ཡིད་ཀྱི་དགེ་བ་བྱས་ན་ལུས་ངག་གཉིས་དེའི་གྲོགས་སུ་བཀོལ་བ་མ་གཏོགས། དཔེར་ན་ལུས་ཀྱི་ཕྱག་འཚལ་བ་དང་བསྐོར་བ་ལྟ་བུ་བྱེད་ཀྱི་ཡོད་ན། ཁ་ནས་སྐད་ཆ་མང་པོ་བཤད་པ་དང་ཆགས་སྡང་གི་བློ་མང་པོ་སྐྱེས་སོང་ན། ཁ་ཟས་ལྷད་དང་འདྲེས་སོང་བ་ལྟ་བུ་རེད་དུས། དེའི་ཕྱིར་ན་ལུས་ངག་ཡིད་གསུམ་ཆུན་གཅིག་ཏུ་དྲིལ་ཏེ་དགེ་བ་དང་མི་འབྲལ་བར་བྱེད་པའོ། །

ཡུལ་ལ་ཕྱོགས་མེད་དག་ཏུ་སྦྱངས། །ཁྱབ་དང་གཏིང་འབྱོངས་ཀུན་ལ་གཅེས། །ཞེས་པ་ནི། ཡུལ་སེམས་ཅན་དང་སེམས་ཅན་མ་ཡིན་པ་ཐམས་ཅད་ལ་ཕྱོགས་རིས་མེད་པར་བློ་སྦྱོང་བ་མ་གཏོགས་ཕྱོགས་སུ་ལྷུང་བར་མི་བྱ། བློ་ལ་གང་ཤར་བ་ཐམས་ཅད་བློ་སྦྱོང་གི་གྲོགས་མ་གཏོགས་བློ་སྦྱོང་ཉམས་བྱེད་མི་རེད་པར་བློ་སྦྱོང་གི་བྱ་བ་བྱས་པས། ཁ་ཚིག་ཙམ་མ་ཡིན་པར་གཏིང་ནས་འབྱོངས་བར་བྱེད་པའོ། །

བཀོལ་པ་རྣམས་ལ་རྟག་ཏུ་བསྒོམ། །ཞེས་པ་ནི། རང་གི་འགྲན་ཟླར་འདུག་པ་དང༌། ལྷན་ཅིག་ཏུ་འགྲོགས་པ་དང༌། ཕར་གནོད་པ་མ་བྱས་ཀྱང་ཚུར་གནོད་པ་བྱས་པ་དང༌། ལས་ཀྱི་དབང་གིས་སྙིང་དུ་མི་སྡུག་པ་ལ་སོགས་པ་གང་སྐྱེ་དཀའ་བ་རྣམས་ལ། ལྷག་པར་བྱམས་སྙིང་རྗེ་བསྒོམས་ཞིང༌། བླ་མ་དང་ཕ་མ་ལ་སོགས་ཡུལ་གཉེན་པོ་རྣམས་ལ་གུས་པ་དང་བཀུར་སྟི་བྱས་ན། གུ་རུ་རིན་པོ་ཆེས། རྒས་པ་ཡིད་མུག་མ་བཅུག་བཀུར་བསྟིས་སྐྱོངས། ཕ་མ་ལ་བྱམས་པོ་བྱེད། སྲི་ཞུ་བྱས་རྒན་པ་ཐམས་ཅད་ལ་བཀུར་བསྟི་རོགས་པ་བྱས་ན་བྱང་ཆུབ་སེམས་ཀྱི་གྲོགས་སུ་འགྱུར་བས་དེ་མ་ཡིན་པ་ཐམས་ཅད་སྤང་བར་བྱའོ། །

རྐྱེན་གཞན་དག་ལ་ལྟོས་མི་བྱ། །ཞེས་པ་ནི། ཟས་གོས་ལ་སོགས་པ་འཛོམས་པ་དང༌། མི་དང་མི་མ་ཡིན་གྱི་གནོད་པ་མེད་པ་དང༌། ཁམས་བཟང་བ་མཐུན་རྐྱེན་འཛོམས་པ་བྱུང་ན། དེ་ལ་ཧ་ཅང་ཆགས་ཞེན་ཆེན་པོ་མི་བྱེད་པར། འཛོམས་པ་ལ་མི་ལྟོས་པར། མཐུན་རྐྱེན་མ་འཛོམས་ནའང་མ་འཛོམས་པ་རྒུད་པ་བྱུང་བ་དེ་ཉིད་བྱང་ཆུབ་ཀྱི་སེམས། ཡར་དཔའ་གདེངས་སྐྱེད་བྱེད་མ་གཏོགས་པ། མཐུན་རྐྱེན་མི་འཛོམས་འོང་དུས་ཆོས་བློས་གཏོང་བར་མི་བྱེད་པའི་བྱང་ཆུབ་ཀྱི་སེམས་གཉིས་ཀྱི་སྒོ་ནས་ལམ་དུ་བྱེད་པའོ། །

ད་རེས་གཙོ་བོ་ཉམས་སུ་བླང༌། ཞེས་པ་ནི། སྔར་ཚེ་རབས་ཐོག་མ་མེད་པ་ནས་ལུས་ཇི་སྙེད་བླངས་པ་ཐམས་ཅད། སྟོབས་འབྱོར་པ་ཡོད་པ་རེད་ཡོད་རེད། སྟོབས་འབྱོར་པ་ཡོད་པ་ཐམས་ཅད་མི་ལ་ཤོར་ཏེ་དགྲས་ཟོས་ཡོད་ཀྱི་རེད། ལུས་བདེ་ཞིང་སྐྱིད་པ་ལྷ་ལ་སོགས་པའི་ལུས་བླང་ཡོད་ཀྱི་རེད། སྡུག་ཅིང་མནར་བ་རྒྱལ་པོའི་ཁྲིམས་ཕོག་པ་དང་མཛེ་ལ་སོགས་པ་ན་ཡོད་ཀྱི་རེད། དེའི་བདེ་སྡུག་ཐམས་ཅད་འཕྲོ་བརླག་དོན་མེད་དུ་སོང་འདུག །ད་རེས་ཀྱི་ཚེ་འདི་ལ་སངས་རྒྱས་ཀྱི་བསྟན་པ་རིན་པོ་ཆེ་བཞུགས་པ་དང་མཇལ། བླ་མ་དགེ་བའི་བཤེས་གཉེན་མཁས་གྲུབ་མང་པོ་དང་མཇལ། དོན་གྱི་གཙོ་བོ་ཞིག་སྒྲུབ་དགོས་པར་འདུག་པས་དཔེར་ན། རིན་པོ་ཆེའི་གླིང་དུ་ཚོང་པ་ཞིག་ཕྱིན་ན། རིན་པོ་ཆེ་སྣ་ཚོགས་པ་ཐེག་ཚད་ཞིག་ཁུར་མ་འོངས་པར་སྟོང་ལོག་བྱས་ན་འཇིག་རྟེན་མིས་ཁྲེལ་ཐུབ་ཀྱི་མ་རེད་དུས། དེའི་ཕྱིར་ན་ད་རེས་ཆོས་ཀྱི་མཐུན་རྐྱེན་འདི་ལྟ་བུ་འཛོམས་དུས། ཚེ་འདི་ལ་ནོར་མེད་ཀྱང་རུང༌། སྙན་གྲགས་དང་བཀུར་བསྟི་མེད་ཀྱང་རུང༌། ཆོས་བྱང་ཆུབ་ཀྱི་སེམས་རིན་པོ་ཆེ་རྒྱུད་ལ་སྐྱེས་པ་ཞིག་དགོས། ཆོས་བཤད་སྒྲུབ་གཉིས་ལས། བཤད་པ་དེ་ཁས་བཤད་ཀྱི་ཡོད་རེད། ཁས་བཤད་པ་དེ་དོན་དུ་མི་འགྱུར་བ་མང་པོ་ཡོད་ཀྱི་རེད། དམ་ཆོས་ཐོས་པ་ཡང་ཡང་ཉམས་ལེན་མེད། ཅུང་ཟད་ཉམས་སུ་བླངས་ཀྱང་གཡེང་བས་བསླུ་ཟེར་རྒྱུ་དེ་རེད། དེའི་ཕྱིར་ན། ཆོས་བཤད་པ་ལས་སྒྲུབ་པ་གཙོ་ཆེ། སྒྲུབ་པས་ཉམས་ལེན་རྒྱུད་ལ་སྦྱར་དགོས་ཀྱི་རེད་མ་གཏོགས། ཁས་དུང་ཕྱུར་མང་པོ་བཟླས་པ་དང༌། སེམས་རྣམ་གཡེང་གི་སྒོ་ནས་དགེ་བ་རྒྱ་ཆེན་པོ་བྱས་བསྡད་ནའང༌། དུང་ཕྱུར་དེའི་ཕྱིར་འབྲས་བུའི་གྲངས་མི་ཡོང༌། ཆོས་དེས་རང་སེམས་ཕན་པར་མ་བྱས་ན། བྱང་ཆུབ་སེམས་དེ་སྐྱེ་བའི་དུས་མ་ཡིན་ཞེས་སྒྲུབ་པ་གཞན་པས་བྱང་ཆུབ་ཀྱི་སེམས་བསྐྱེད་ནས། ལྷ་གཅིག་ཡི་དམ་ཀུན་འདུས་སྤྱན་རས་གཟིགས། །སྔགས་གཅིག་སྙིང་པོ་ཀུན་འདུས་ཡི་གེ་དྲུག །ཆོས་གཅིག་བསྐྱེད་རྫོགས་ཀུན་འདུས་བྱང་ཆུབ་སེམས། །གཅིག་ཤེས་ཀུན་གྲོལ་ངང་ནས་ཡིག་དྲུག་སྒྲོངས། །གསུངས་པ་ལྟར་བྱང་ཆུབ་ཀྱི་སེམས་གཙོ་ཆེ། དེ་ཡང་ལུང་དང་རིག་པའི་སྒོ་ནས་སྦྱོང་བ་དེ་བས་བླ་མའི་མན་ངག་ལ་བརྟེན་ནས་ཕུར་ཚུགས་སུ་སྦྱོང་བ་གཙོ་ཆེ་གི་རེད། དེས་ན། རིན་པོ་ཆེ་གསེར་དང༌། རྡོ་རྗེ་ཕ་ལམ་ཞིག་ཡོད་ན། དེ་ལ་སྨན་དང་རྫས་རྣམས་ཀྱིས་བཀྲུ་བཤལ་ག་ཚད་བྱས་ནའང་རིན་པོ་ཆེ་བཟང་དུ་བཟང་དུ་འགྲོ། གཡའ་དང་ལྷད་མེད་པར་འགྱུར་གྱི་རེད། དཔེ་དེ་བཞིན་དུ་བླ་མའི་མན་ངག་ལ་རྩེ་གཅིག་ཏུ་ཐོས་བསམ་བསྒོམ་གསུམ་བྱས་ན། ཆོས་དེ་གཏིང་ཟབ་ཏུ་ཟབ་ཏུ་འགྲོ་གི་རེད། སངས་རྒྱས་ཀྱིས། བསྲེག་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །གསུངས་པ་རེད། སངས་རྒྱས་ཀྱིས་ཆོས་གསུངས་པ་དེ་ཐམས་ཅད་དཔེར་ན་རིན་པོ་ཆེ་གསེར་ཞིག་ཡོད་ན་དེ་མེ་ལ་བསྲེག་སྨན་ནང་བཙོ་མང་པོ་བརྡར་བཞག་ན་འཛམ་བུའི་ཆུ་གསེར་ལྟ་བུ་རེད་འགྲོ་གི་རེད། དཔེ་དེ་བཞིན་དུ། སངས་རྒྱས་བཅོམ་ལྡན་འདས་ཁོང་གིས་ཆོས་ཟབ་ཅིང་རྒྱ་ཆེ་བ་གསུངས་པ་ཐམས་ཅད་ཐོས་པའི་སྒོ་ནས་གཏན་ལ་ཕབ། ལུང་རིགས་ཀྱིས་སྐྱ་བར་ནས་འདམ། བསྒོམ་པའི་སྒོ་ནས་ཉམས་སུ་བླངས་ན། ཆོས་དེ་ཇེ་ཟབ་ཇེ་ཟབ་གཏིང་ཇེ་ཆེ་ཇེ་ཆེར་འགྲོ་གི་རེད་དུས། ཕུར་ཚུགས་སུ་སྦྱོང་བ་གཙོ། སྤྱོད་ལམ་གཞན་བས་མལ་དུ་བསྡད་ནས་སྦྱོང་བ་གཙོ། འགྲོ་འདུག་མང་ན། མ་སོང་མ་སོང་མགོ་བོ་གུང་བསྲངས་ན་མི་དགེ་སྣ་ཚོགས་དྲན། མ་འགྲོ་མ་འགྲོ་ཉན་པ་ན། སོང་ན་གོམ་པ་རྡོ་ལ་ཕོག་གསུངས་པ་དེ་རེད། ཆོས་པ་རབ་དེས་གདན་ཕུག་དགོས་རེད་མ་གཏོགས། རྐང་ཞབས་ཀྱི་ལྷམ་ཕུག་པས་ཆོས་པ་གཙོ་བོ་མ་རེད། ཕ་ཡུལ་རང་གིས་སྤང་བ་བས། ཕ་ཡུལ་རྒྱབ་ཏུ་བསྐྱུར་བ་དེའི་ཆགས་སྡང་གཉེན་པོས་ཕར་སྤང་ནས་ཕ་མ་ལ་ཞེན་ཆགས་མེད་པ་ཞིག་བྱུང་ན་དེ་གཙོ་ཆེ་གི་རེད་མ་གཏོགས། ཕ་ཡུལ་སྤང་གཞན་ཞིག་ཏུ་སླེབས་ནས་ཆགས་སྡང་དེ་བས་ཆེ་བ་ཞིག་སྐྱེས་ན་ཆོས་ལ་ཕན་མ་དགོས་གནོད་པ་རེད་བསྡད་ཡོད་ཀྱི་རེད། གཉེན་པོ་བསྟེན་པ་གཙོ་ཆེ་བས། གཙོ་བོ་དེ་རྣམས་ཉམས་སུ་ལེན་པར་བྱའོ། །

གོ་ལོག་མི་བྱ། ཞེས་པ་ནི། གོ་ལོག་རྣམ་པ་དྲུག་སྤོང་བ་སྟེ་གང་རེད་ཟེར་ན། ཆོས་སྒྲུབ་པའི་ཆེད་དཀའ་སྤྱད་སྙིང་རུས་གོས་དང་ལྟོ་མེད་པ་དང༌། འཁྱག་སོགས་འོང་ན། དེ་ཤ་ཚ་ཆོས་འདྲ་བྱེད་སྟངས་ཡིན་ཀྱང༌། ཟ་རྒྱུ་མི་འདུག །གྱོན་རྒྱུ་མི་འདུག །བསམ་ན་དེ་ལ་སྙིང་རྗེ་དགོས་ཀྱི་མ་རེད། ཁོང་ཡུད་ཙམ་གྱི་སྡུག་བསྔལ་དེས་མཐར་བདེ་བ་ཐོབ་འགྲོ་གི་རེད། སྡུག་བསྔལ་དེ་མི་བཟོད་པར་དགྲ་འདུལ་བ་དང་གཉེན་སྐྱོང་བའི་ཕྱིར། དཔའ་བོ་རྣམས་ཀྱིས་རང་གི་སྲོག་བློས་བཏང་སྟེ་དགྲ་དང་འཛིང་བར་བྱེད་པ་དང༌། དཔོན་པོ་རྣམས་ཁོང་ཁྲོ་ལང་འོང་དུས་ཁྲིམས་གཏུག་པ་ལ་སོགས་པ་དེ་ཐམས་ཅད་བཟོད་པ་གོ་ལོག་ཡིན། ཆོས་རྣམ་དག་སྒྲུབ་པ་ལ་འདུན་པ་མི་བྱེད་པར་ཚེ་འདིའི་དཔལ་འབྱོར་ལ་འདུན་པ་བྱེད་པ་ནི་འདུན་པ་ལོག་གོ་ཞེས་པ་ནི། ཆོས་རྣམ་དག་སྒྲུབ་པ་ལ་བློ་ཕུག་ཆོས་ལ་གཏད། ཆོས་ཕུག་སྤྲང་ལ་གཏད། སྤྲང་ཕུག་ཤི་ལ་གཏད། ཤི་ཕུག་གྲོག་སྟོང་ལ་གཏད། མ་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་བཀོད་དགོས་བསམ་པ་ཞིག་དགོས་མ་གཏོགས། ངས་ཆོས་ཡང་དག་སྒྲུབ་པས་གཏོ་མདོས་ཡས་གསུམ་བཅའ་ཤེས། དབྱངས་འཐེན་ཤེས། ལྷ་འཆམ་ཤེས། ཡོན་བདག་སུ་ཡིན་ནའང་ངོ་ལོན་པ་ཡོད་བསམ་ན་ཆོས་གོ་ལོག་ཏུ་སོང་བ་རེད། ཆོས་ཀྱིས་བར་ཆོད་བྱེད་རྒྱུ་མ་གཏོགས་ཐར་པ་སྒྲུབ་པའི་གྲོགས་མ་རེད། ཐོས་བསམ་བསྒོམ་གསུམ་གསུམ་གྱི་སྒོ་ནས་ཆོས་ཀྱི་རོ་མི་མྱོང་བར། འཇིག་རྟེན་གྱི་བདེ་བའི་རོ་མྱོང་བ་ནི། རོ་མྱོང་གོ་ལོག་གོ་ཞེས་པས། ཐོས་བསམ་བསྒོམ་གསུམ་བྱས་ན། ཐོས་པས་ཆོས་རྣམ་ཤེས་པར་བྱེད། ཐོས་པས་སྡིག་ལས་ལྡོག་པར་བྱེད། །ཐོས་པས་དོན་མ་ཡིན་པ་སྤོང། །གསུངས་རྒྱུ་དེ་ཡི་དོན་དེ་བསམ་པའི་སྒོ་ནས། སངས་རྒྱས་ཀྱི་བཀའ་འཁོར་ལོ་གསུམ་པོ་དེ་དག་ཐམས་ཅད་དྲངས་དོན་དང་ངེས་དོན་གྱི་སྒོ་ནས་གཏན་ལ་ཕབ། ངེས་དོན་ཐམས་ཅད་དགོངས་པ་འགལ་མེད་དུ་རྟོགས་ཏེ། རྩེ་གཅིག་ཏུ་ཉམས་སུ་ལེན། དེ་ལྟར་བྱས་ན། ཇེ་བཟང་ཇེ་བཟང་དུ་འགྲོ་གི་རེད། ཆོས་ཀྱི་རོ་མི་མྱོང་བའི་སྒོ་ནས་ཚད་མའི་རིག་པའི་སྒོ་ནས། དགྲ་གྱོད་ཁ་མཆུ་སོགས་འཇིག་རྟེན་བདེ་བའི་ཕྱིར་མཁས་པ་ཕལ་ཆེར་གྱོད་དང་ཁ་མཆུ་ལ་མཁས་པར་བྱེད་པ་ནི། རོ་མྱོང་གོ་ལོག་གི་སྡིག་པ་བྱེད་པ་ལ་སྙིང་རྗེ་མི་བསྒོམ་པར་ཆོས་ཕྱིར་དཀའ་བ་བྱེད་པ་ལ་སྙིང་རྗེ་བསྒོམ་པ་ནི། སྙིང་རྗེ་གོ་ལོག་གོ །སྡིག་པ་བྱེད་པ་དམག་དཔོན་དང༌། མི་འབུམ་ཕྲག་མང་པོ་མཚོན་ཆའི་འོག་ཏུ་གསོད་པ་ལྟ་བུ། དཔའ་བོ་གཅིག་གིས་མི་མང་པོ་དུས་གཅིག་ལ་གྲི་རྒྱབ་ནས་བསད་པ་རེད་ཟེར་བ་དེ་ལྟ་བུ། ཁོ་རང་དམྱལ་བ་གང་འདྲ་བྱས་འགྲོ་འོང༌། ཞེ་སྡང་དེའི་དབང་དུ་འགྲོ་བས་སྙིང་རྗེ་མ་བསམ་པར། དམ་པའི་ཆོས་ཀྱི་དོན་དུ་དཀའ་བ་སྤྱད་དེ། རི་ཁྲོད་དབེན་པའི་གནས་སུ་ཁ་ཟས་མེད་རྒྱབ་གོས་མེད་དུ་བསྡད་ཡོད་ན། ཤ་ཚ་དེ་མུ་གེས་ཤི་འགྲོ་གི་འདུག །ཆོས་འདྲ་སྒྲུབ་སྟངས་བྱེད་ཀྱི་འདུག་བསམ་ན་སྙིང་རྗེ་གོ་ལོག་རེད། སྙིང་རྗེ་བསྒོམ་མི་དགོས་པའི་སར་བསྒོམ་པ་རེད། རང་ལ་ལྟོས་པའི་མི་ཆོས་ལ་མི་སྦྱོར་བར། ཚེ་འདིའི་དཔལ་འབྱོར་ཆེ་བའི་ཐབས་ལ་སྦྱོར་བ་ནི། གཉེར་སེམས་གོ་ལོག་གོ་ཟེར་ན། རང་དང་སེམས་དགའ་བ་ཡིན་ན། བླ་མ་དགེ་བའི་བཤེས་གཉེན་བཟང་པོ་དང་སྤྲད། གདམས་ངག་ཐམས་ཅད་ཉམས་སུ་ལེན་ལུགས་བསླབ། ཉི་མ་རེ་རེ་བཞིན་དུ། ཐར་པའི་ལམ་དུ་སྦྱོར་ཨེ་ཐུབ་བལྟས་ན། དགེ་བ་ཅན་སྨན་གྱི་སྡོང་པོ་འདྲ་གང་བརྟེན་བརྟེན་པ་རྣམས་རྒྱལ་ནས་གདའ་ཟེར་རྒྱུ་དེ་རེད་མ་གཏོགས། རང་དང་ཉེ་བ་རྣམས་ལ་ཚོང་རྒྱབ་ལུགས་མགོ་བསྐོར་ལུགས་དགྲ་ཟིལ་གྱིས་མནན་ལུགས་དེ་རྣམས་བསླབ་ན། ཕ་རོལ་པོ་ལ་སྐྱོན་དེ་འགོ་འགྲོ་དུས་ཁོ་རང་སྐྱོན་ཅན་རེད་འགྲོ་གི་རེད། དེ་ལྟ་བུ་གོ་ལོག་ཡིན། འཁོར་འདས་ཀྱི་བདེ་བ་དང་དགེ་བ་ལ་དགའ་བ་མི་བསྒོམ་པར། དགྲ་ལ་སྡུག་བསྔལ་བྱུང་ན་དགའ་བ་བསྒོམ་པ་ནི། རྗེས་སུ་ཡི་རང་བ་གོ་ལོག་ཏེ་ཟེར་དུས། འཁོར་བའི་བདེ་བ་ཡང༌། སྨྱུང་གནས་སྟོང་ཕྲག་མང་པོ་བྱེད་རྒྱུ་དང༌། གཙུག་ལག་ཁང་བཞེངས་རྒྱུ་དང༌། ལྷ་སྐུ་རྟེན་གསུམ་བཞེངས་རྒྱུ་དེ་ཐམས་ཅད་དགེ་བ་ཡག་པོ་བྱས་ན་ཁོ་ཚེ་རབས་ནས་ཚེ་རབས་ཐམས་ཅད་དུ་དེ་ལྟ་བུ་དགེ་བ་ཡག་པོ་བྱེད་པར་གྱུར་ཅིག །དགེ་བ་དེས་སངས་རྒྱས་ཀྱི་གོ་འཕང་ཐོབ་པའི་རྒྱུ་བྱང་ཆུབ་ཀྱི་སེམས་རིན་པོ་ཆེ་རྒྱུད་ལ་སྐྱེ་བར་ཤོག་ཅིག་སྙམ་དུ་དགའ་བ་བསྒོམ་ན་ཡག་པོ་རེད་མ་གཏོགས། དེ་མི་བསྒོམ་པར། རང་ལ་དགྲ་ཞིག་ཡོད་ན། དགྲ་དེ་བསད་ཡོང་ན་དང་དཔོན་པོས་ཁྲིམས་བཏང་བ་ལྟ་བུ་བྱས་ན། ཁོ་ལ་དེ་འདྲ་ཞིག་དགོས་པ་ཡོད་བྱུང་ས་ཡོད་འོངས་པ་ཡོད་བསམ་ན་རྗེས་སུ་ཡི་རང་གོ་ལོག་ཡིན། གོ་ལོག་དྲུག་པོ་དེ་སྤངས་ནས་མ་ལོག་པ་དྲུག་ཉམས་སུ་བླང་ངོ༌། །

རེས་འཇོག་མི་བྱ་ཞེས་པ་ནི། ཆོས་ལ་ངེས་ཤེས་ཡང་དག་མ་སྐྱེས་པས། སེམས་སྐྱིད་དུས་དང་རྒྱལ་དུས་ཆོས་བྱེད། ལྟོ་མེད་དུས་དང་ལྟོག་དུས་ཆོས་མི་བྱེད་པ་ནི། ལྟོ་འགྲང་ཉི་མས་དྲོས་དུས་ཆོས་པའི་གཟུགས། །རྐྱེན་ངན་ཐོག་ཏུ་བབས་ན་ཐ་མལ་པ། །སེམས་དང་ཆོས་སུ་འདྲེས་དུས་མི་གདའ་བས། །བློ་འདི་ལས་སུ་རུང་བར་བྱིན་གྱིས་རློབས། །རེས་བྱེད་རེས་མི་བྱེད་པ་སྤངས་ནས་རྩེ་གཅིག་ཏུ་རྒྱུན་མི་ཆད་པར་བསྒོམ་དགོས་རེད་མ་གཏོགས། ཉིན་མཚན་ཁ་སྦྱོར་ཐུན་རེ་བཞིན་ཟེར་དུས། ཉིན་མཚན་འོད་གསལ་གྱི་འཁོར་ལོ་ལ་སྦྱོར་དགོས་དུས། སྤྱོད་ལམ་ཐ་མལ་ཤོར་བའི་སྒོམ་ཆེན་ནི། །ནམ་ཡང་རང་རྒྱུད་གྲོལ་བའི་དུས་མེད་དོ། །གསུངས་པས། ལྟར་སྣང་དུ་བཟླས་པ་མང་པོ་བྱས་བསྡད་ནའང་ཆོས་ཀྱི་ལམ་ཁྱེར་དུ་ཕན་གྱི་མ་རེད།

དོལ་ཆོད་དུ་སྦྱང་ཞེས་པ་ནི། བློ་སྦྱོང་ཉིད་ལ་བློ་ལིངས་བསྐྱུར་ནས་ཕྱོགས་གཅིག་ཏུ་སྦྱོང་བའོ། །བློ་སྦྱོང་ཉིད་ལ་བློ་ལིངས་ཀྱིས་བསྐྱུར། རེས་འགའ་སྟོང་ཉིད་ཀྱི་དོན་བསྒོམ་རེས་འགའ་ཚེ་འདི་ལ་ཞེན་པ་མེད་པ་བསྒོམ། རེས་འགའ་སེམས་ཅན་ལ་སྙིང་རྗེ་བསྒོམ་དོན་དུ་བློ་སྦྱོང་དེ་གོང་ནས་གོང་དུ་འཕེལ་བའི་ཐབས་གཅིག་ལ་བློ་སྦྱོང་དགོས་པ་ཡིན་ནོ། །

བརྟག་དཔྱད་གཉིས་ཀྱི་ཐར་བར་བྱ་ཞེས་པ་ནི། རང་གི་རྒྱུད་ལ་ཉོན་མོངས་པ་ཆགས་སྡང་རྨོངས་གསུམ་པོ་གང་ཆེ་བརྟགས་ནས། དེའི་གཉེན་པོ་དེ་ལ་འབད་པ་དྲག་པོ་བྱས་ཏེ། ཉོན་མོངས་པ་དེ་སྐྱེ་བའི་ཡུལ་ལ་བརྟེན་པ་ལ་སོགས་པའི་སྒོ་ནས། ཉོན་མོངས་དེ་སྐྱེ་མི་སྐྱེ་བརྟགས། སྐྱེས་ན་ཡང་ཉོན་མོངས་དེ་ངོས་ཟིན་པ་བྱས་ཏེ་གཉེན་པོས་སྤང༌། དེ་མ་སྐྱེ་བར་གྱུར་པའི་བར་དུ་ཐབས་ལ་འབད་པར་བྱའོ། །

ཡུས་མ་བསྒོམ་ཞེས་པ་ནི། ཕ་རོལ་པ་བདག་གི་དྲིན་ཆེན་དེ་ཟས་དང་གོས་མང་པོ་བྱིན་བཞག་པ་ལྟ་བུ་དང༌། ཁོ་རང་བཙོན་ནས་བཏོན་པ་དང༌། ཡང་ན་གོ་ས་ལྟ་བུ་སྤྲད་ཡོད་ན། འདིའི་ལན་དུ་ང་ལ་ཕན་ཆེན་པོ་ཞིག་བཏགས་འོང་བསམ་པའི་རེ་བ་བྱེད་རྒྱུ་ཡོད་མ་རེད། རང་གི་ཆོས་ཡུན་རིང་ལ་དོས་དྲག་པ་བྱས་པ་དང༌། མཁས་པ་དང་བཙུན་པ་ལ་སོགས་པའི་ཡུས་མི་བྱེད་པ་སྟེ། སེམས་ཅན་གཞན་མཁས་པ་ཡིན་ན། དེ་བས་ལྷག་ཙམ་གྱིས་གནས་ལྔ་རིག་པའི་པཎྜི་ཏ་རྒྱན་དྲུག་མཆོག་གཉིས་ལྟ་བུ་འོང་བར་ཤོག་སྙམ་པ་དང༌། བཙུན་པ་བྱུང་ན་གནས་བརྟན་ཉེ་བ་འཁོར་ལྟ་བུ་འབྱུང་བར་ཤོག་སྙམ་པ་དང༌། ཆོས་བྱེད་པ་མཐོང་ན་བློ་ཆོས་སུ་འགྲོ། ཆོས་ལམ་དུ་འགྲོ། ལམ་དེ་མཐར་ཕྱིན་པར་ཤོག་ཅིག་སྙམ་དུ་བདག་བས་གཞན་གཅེས་བསྒོམ་པ་ལ། དེ་ངས་བསྒོམ་བཞག་ཡོད་ཁོ་ལ་དེ་འདྲ་བྱས་བཞག་ཡོད་བསམ་པའི་ཡུས་མེད་པ་གལ་ཆེ་བ་ཡིན་ནོ། །

མི་ལ་རེ་བ་མ་བྱེད། ལྷ་ལ་གསོལ་བ་ཐོབ་བྱ་བ་ནི་བྱང་རྭ་སྒྲེང་པའི་བཀའ་ཡིན་གསུངས། དཔེར་ན་མི་གཞན་གྱིས་ང་ལ་ཟས་ཀྱིས་ཕན་བཏགས་ལུགས་གོས་ཀྱི་ཕན་བཏགས་ལུགས་མང་པོ་མ་བསམ། དཀོན་མཆོག་རིན་པོ་ཆེ་རྣམ་པ་གསུམ་ལ་ཡིད་ཆེས་པའི་དད་པ་བྱས་ན། བློ་བླ་མར་གཏོད་པ་སྐྱབས་འགྲོ་ཡི་མཐར་ཐུག །དོན་གཞན་ཕན་བྱེད་པ་བྱང་སེམས་ཀྱི་ངོ་བོ། བྱམས་སྙིང་རྗེ་བསྒོམ་པའི་བྱང་སེམས། ཆོས་བྱས་བྱས་མང་པོའི་ཕན་ཡོད་དེ་ཞོག་དང༌། །གསུངས་རྒྱུ་དེ་རེད་དུས། དེ་ཡང་ནས་ཡང་དུ་བྱེད་དགོས་མ་གཏོགས་མི་ལ་རེ་བ་བྱས་ན། རེ་བ་བཞིན་དུ་འོང་གི་མ་རེད།

ཀོ་ལོང་མ་བསྡམ་ཞེས་པ་ནི། བདག་ལ་མི་མང་སར་སྨ་ཕབ་པ་སྟེ་ང་ཆོས་པ་རྣམ་དག་ལ་ཕྱག་དབང་ཞུ་གི་མི་འདུག །གུས་པ་བྱེད་ཀྱི་མི་འདུག་སྙམ་ནས་ཁོ་ལ་ཚིག་ངན་པ་སྨྲ་བའི་ཀོ་ལོང་མི་བྱའོ། །ད་ལྟ་འོ་སྐོལ་ཆོས་པ་རྣམས་ཀྱིས་ཆོས་བདག་འཛིན་གྱི་གཉེན་པོ་མ་སོང་བས། བཟོད་བསྲན་ཤ་འུ་བས་ཆུང་ཀོ་ལོང་གཙང་བཙན་བས་དམ་པར་གདའ་སྟེ། དེ་ཆོས་མ་ཐུབ་པས་གཉེན་པོར་མ་སོང་བའི་སྐྱོན་རེད། ཆོས་བདག་འཛིན་གྱི་གཉེན་པོར་འགྲོ་བ་ཞིག་དགོས་གསུངས།

ཡུད་ཙམ་པ་མི་བྱ་ཞེས་པ་ནི། དཔེར་ན། ཤེལ་གྱི་གོང་བུ་ཞིག་མཚོན་སྣ་གང་འདྲ་ཞིག་གི་སྟེང་དུ་བཞག་ནའང༌། དེའི་ཁ་དོག་ཏུ་འགྱུར་འགྲོ་གི་རེད། དེ་ལྟ་བུའི་ཆོས་པ་དེ་ལ་དངུལ་འདྲ་ཕུལ་ན། སྦྱིན་བདག་དྲིན་ཆེན་ཡིན་བསམ་དེ་ལ་དགའ། དེ་འདྲ་ཕུལ་རྒྱུ་མ་བྱུང་ན་གནོད་པ་བྱེད་པ་དང་ཁ་གཏོང་བ་ལ་སོགས་པའི་མི་ཡོད་ན་དེ་ལ་འཁོན་འཛིན་བྱེད་པ་སོགས་མི་བྱ་བར། ཅུང་ཟད་དགའ་མི་དགའི་རྣམ་འགྱུར་སྟོན་པ་སྟེ།

འོར་ཆེ་མ་འདོད་ཅེས་པ་ནི། གཞན་ལ་ཕན་བཏགས་པའམ་ཆོས་བྱས་པ་ལ་ཚིག་གི་གཏང་རགས་དང་གྲགས་སྙན་ལ་རེ་བ་མེད་པར་བྱའོ། །

དེ་ལྟར་མི་ཚེ་ཧྲིལ་གྱིས་བྱང་ཆུབ་ཀྱི་སེམས་རྣམ་པ་གཉིས་མཉམ་རྗེས་གཉིས་ཀྱི་སྒོ་ནས་ལེགས་པར་སྦྱང་ན། མཉམ་བཞག་གི་ལྟ་བ་དེ་རྗེས་ཐོབ་ལ་བསྲེ་ཐུབ་ན། རྗེས་ཐོབ་ཀྱི་སྤྱོད་ལམ་དེ་ཐ་མལ་དུ་འགྲོ་གི་མ་རེད། རྗེས་ཐོབ་ཐ་མལ་དུ་མ་ཡེངས་ན་མཉམ་བཞག་གི་ལྟ་བ་དེ་བོགས་ཐོན་གྱི་རེད་མ་གཏོགས། མཉམ་བཞག་གི་སྐབས་སུ་རྩེ་གཅིག་ཏུ་བསྒོམ། རྗེས་ཐོབ་ལ་སྣང་མེད་དུ་བསྐྱུར་བཞག་ན། མཉམ་བཞག་གི་ལྟ་བ་ལ་གདེངས་ཐོབ་པ་ཡོང་གི་མ་རེད། ཡང་རྗེས་ཐོབ་ཀྱི་སྐབས་སུ་ཆོས་ལ་བག་ཆགས་བཞག་ན། མཉམ་བཞག་གི་སྐབས་དོན་མེད་ཀྱི་བྱ་བ་མང་པོ་བྱས་ན་ཕན་ཐོགས་ཀྱི་མ་རེད་པས་འབྱོངས་པའི་གདིང་ཐོབ་པར་བྱའོ། །

སྙིགས་མ་ལྔ་པོ་བདོ་བ་འདི། །བྱང་ཆུབ་ལམ་དུ་བསྒྱུར་བ་ཡིན། །མན་ངག་བདུད་རྩིའི་སྙིང་པོ་འདི། །གསེར་གླིང་པ་ནས་བརྒྱུད་པ་ཡིན། །ཞེས་པ་ནི། དུས་ཀྱི་སྙིགས་མ་དེང་སང་གི་སེམས་ཅན་ཐམས་ཅད་མི་ལོ་སུམ་ཅུ་ཙམ་ནས། ནད་མུག་མཚོན་འཁྲུགས་ཀྱིས་འཆི་འགྲོ་རྒྱུ། སེམས་ཅན་གྱི་སྙིགས་མ་མི་གཤིས་ངན་པ་ཆོས་ལ་མི་དགའ་བ་དམ་པའི་ཆོས་ལ་རྒྱབ་ཀྱིས་ཕྱོགས་པ་སེམས་ཅན་མཐའ་དག་ཚེ་ཐུང་ཐུང་ཉོན་མོངས་པ་ཆགས་སྡང་ཆེ་བ། ལྟ་བ་ཡང་དག་པ་ལ་ཡིད་མི་ཆེས་ཕྱིན་ཅི་ལོག་གི་ལྟ་བ་བསྒོམ་པའི་སྙིགས་མ་ལྔ་བདོ་བའི་དུས་འདིར་བདེ་བའི་རྐྱེན་ནི་ཉུང༌། རང་གི་ལས་ངན་རང་གིས་སྒྲུབ་པ་མི་དང་མི་མ་ཡིན་གྱི་སྡུག་བསྔལ་ཅན་ཤིན་ཏུ་མང་བས། རྐྱེན་ངན་གྱི་རྒྱུ་འཛིང་བ་དཔེར་ན་ཤིང་ནགས་ཞིག་གི་ནང་སོང་ན། ཤིང་གི་ཡལ་ག་གཅིག་གཅིག་གི་ནང་འཛིང་ཡོད་དུས་ཕར་འགྲོ་དཀའ་མོ་ཡོད་ཀྱི་རེད། དེ་ཐམས་ཅད་དུས་ངན་ན་འདྲ། སེམས་ཅན་དམུ་རྒོད་ན་འདྲ། ཚེ་ཐུང་ན་འདྲ་ཉོན་མོངས་ཆེ་ན་འདྲ། ལྟ་བ་ལོག་པར་གྱུར་པ་ཐམས་ཅད་རིམ་གྱིས་བྱང་ཆུབ་སེམས་ཀྱི་གྲོགས་བྱས་ནས་བློ་སྦྱོང་བསྒོམས་པས། རང་ལ་ན་ཚ་གདོན་བགེགས་མི་ཁ་གཏམ་ངན་ཅི་བྱུང་ནའང༌། དགེ་སྦྱོར་གོང་ནས་གོང་དུ་འཕེལ་བར་འགྱུར་བ་དང༌། དུག་ཉིད་མཁས་པས་སྔགས་བཏབ་བཅུད་ལེན་ཞིག་བྱས་ན། དུག་གི་ལུས་འཚོ། རྨ་བྱས་དུག་ཟོས་ན། སྒྲོ་མདངས་རྒྱས་པ་ལྟ་བུ་རེད་དུས། སྨན་དུ་གྱུར་པ་ཡིན་ཏེ། རང་གཞན་འཁོར་འདས་ཀྱི་བདེ་བ་ཐམས་ཅད། བྱང་ཆུབ་ཀྱི་སེམས་རིན་པོ་ཆེ་འདི་ལས་བྱུང་བ་ཡིན། ལུས་ངག་ཡིད་གསུམ་གྱིས་བརྩམས་པ་ཐམས་ཅད་གཅིག་ཏུ་དྲིལ་ནས། སེམས་དང་ཆོས་སུ་འདྲེས་པར་བྱས་ནས། ཤི་ཕུག་ལྟ་བུ་ཞིག་འོང་གི་རེད་དུས། ལེགས་པར་བློ་སྦྱངས་ནས་རིང་པོ་མི་ཐོགས་པར་རང་གཞན་གྱི་དོན་ཕུན་སུམ་ཚོགས་པ་ཐོབ་པར་འགྱུར་རོ། །

སྔོན་སྦྱངས་ལས་ཀྱི་འཕྲོ་སད་པས། །རང་གི་མོས་པ་མང་བའི་རྒྱུས། །སྡུག་བསྔལ་གཏམ་ངན་ཁྱད་བསད་ནས། །བདག་འཛིན་གདུལ་བའི་གདམ་ངག་ཞུས། །ད་ནི་ཤི་ཡང་མི་འགྱོད་དོ། །ཞེས་པ་ནི། རྣལ་འབྱོར་གྱི་དབང་ཕྱུག་ཆེན་པོ་བྱ་འཆད་དཀའ་བ་ཡེ་ཤེས་རྡོ་རྗེ་ཞེས་པ་ནི། བཀའ་གདམ་པའི་དགེ་བའི་བཤེས་གཉེན་དེ་རེད། དགེ་བའི་བཤེས་གཉེན་དེས་བཀའ་གདམས་པའི་དགེ་བའི་བཤེས་གཉེན་མང་པོ་བསྟེན། བློ་སྦྱོང་གི་གདམ་ངག་འདི་གསན། གསན་པས་མ་ཚད། ཐོས་བསམ་བསྒོམ་གསུམ་གྱི་སྒོ་ནས་བློ་སྦྱོང་ལེགས་པར་བསྒོམ་པས། བདག་ལས་གཞན་གཅེས་ཀྱི་ཐུགས་རང་འདོད་ཀྱི་འཁྲི་བ་གཏན་ནས་མེད་པ་སྐྱེས་པའི་གདིང་ཐོབ་པའི་གསུང་ཡིན་ནོ། །

གྲགས་པའི་མཚན་ཅན་ཆོས་རྗེའི་བཀའ་དྲིན་ལས། །ལེགས་པར་རྙེད་པའི་སྙན་རྒྱུད་རིན་ཆེན་གཏེར། །དད་ལྡན་སློབ་མས་བསྐུལ་ནས་ཕྱེ་བའི་མཐུས། །འགྲོ་ཀུན་བྱང་ཆུབ་སེམས་གཉིས་འབྱོངས་པར་ཤོག །

བློ་སྦྱོང་དོན་མདུན་མའི་སྙན་རྒྱུད་ཀྱི་ཚིག་རྣམས་ཡི་གེ་ཉུང་ངུའི་སྒོ་ནས་བཀྲོལ་བ་འདི་ཐེག་པ་མཆོག་གི་རྣལ་འབྱོར་པ་གྲགས་པ་རྒྱལ་མཚན་གྱིས་ཡང་ཡང་བསྐུལ་ནས་བཙུན་པ་ཐོགས་མེད་ཀྱིས་དབེན་གནས་དངུལ་ཆུའི་རྫོང་དུ་སྦྱར་བའོ། །

ས་སྐྱའི་བླ་མ་གྲགས་པ་རྒྱལ་མཚན་གྱིས་གསུངས་པ། སློབ་མ་ཐམས་ཅད་ལ། ཁྱོད་ཚོས་སྤྱན་རས་གཟིགས་ཟེར་མཁན་དེ་ཕྱག་བཞི་པ་ཞིག་པོ་ཏ་ལ་ལ་བཞུགས་ཡོད་མ་བསམ། དངུལ་ཆུ་ཆོས་རྫོང་གི་བླ་མ་དེ་བསྟེན་གདམས་ངག་ཞུས་དང་སྤྱན་རས་གཟིགས་དེ་ལྟ་བུ་ལས་ལྷག་མཐོང་རྒྱུ་མེད་གསུངས་དུས། དེ་ལྟ་བུའི་ཁོང་རྣམ་པ་གཉིས་ཐུགས་སྣང་གཙང་མ་ཡིན་པ་རེད། རྒྱལ་སྲས་དངུལ་ཆུ་ཨ་མ་ལས་འཁྲུངས་འོང་དུས་ནས་བྱང་ཆུབ་ཀྱི་སེམས་ཁྱད་པར་ཅན་ཐུགས་རྒྱུད་ལ་འཁྲུངས་པ་ཡིན་དུས། ཕྲུ་གུ་ཆུང་ཆུང་སྐབས་སྒོ་རྒྱབ་ཏུ་ཆབ་གསང་མཛད་པར་བྱོན་སོང་དུས། ཤིང་ཁེ་སེ་ཞིག་གི་མགོར་བ་མོ་མང་པོ་ཆགས་ཁ་བ་ཆགས་བསྡད་ཡོད་དུས། མི་ཞིག་ཡིན་པ་རེད་དགོངས་ཏེ་ཁོ་རང་གི་གོས་དེ་དེ་ལ་བཀོན་ཡར་གཅེས་བུར་བྱོན་སོང་རེད། ནང་ལ་བྱོན་དུས། ཨ་མས་ཁྱོད་རང་གི་གོས་ལོག་གང་ན་ཡོད་ཟེར་དུས། སྒོ་རྒྱབ་མི་ན་མི་ཞིག་འཁེངས་འགྲོ་གི་འདུག ངས་དེ་ལ་བཀོན་བཞག་ཡོད་གསུངས་པས་ཨ་མས་ལྟ་འོང་དུས། ཤིང་ཁེ་སེ་ལ་གོས་བཀོན་བཞག་ཡོད་རེད་དེ་ལྟ་བུའི་བྱང་ཆུབ་ཀྱི་སེམས་འབྱོང་བ་དང༌། རྒྱལ་སྲས་ལག་ལེན་གྱི་ཉམས་ལེན་གང་ཡོད་པ་དེ་ཁོང་རང་གིས་རྩེ་གཅིག་ཏུ་ཉམས་སུ་བཞེས་ནས། ཐུགས་རྒྱུད་ལ་འབྱོངས་པ་ཡིན་པ་རེད།

བྱང་ཆུབ་སེམས་ཀྱི་བསྟན་བཅོས་ཟེར་མཁན་འདི་ཆོས་ཕུང་བརྒྱད་ཁྲི་བཞི་སྟོང་གི་སྙིང་པོ། ང་ཚོ་ལ་བྱང་སེམས་འདི་དངོས་སུ་མ་སྐྱེས་ནའང་ཚེ་འདིའི་མཐོ་རིས་ཀྱི་བདེ་བ་དང་ཕྱི་མ་ངན་སོང་ལས་ཐར་བ་དང༌། འབྲེལ་པ་ཐོགས་ཚད་ཀྱང་ཕན་པ་ཆེན་པོ་འབྱུང་གི་རེད། རྫོགས་པ་ཆེན་པོ་དང་ཕྱག་རྒྱ་ཆེན་པོའི་གདམས་ངག་ཟབ་ཅིང་རྒྱ་ཆེ་བ་མང་པོ་ཡོད་ཀྱི་རེད་དེ། དེ་རྣམས་རང་རེ་བློ་གྲོས་དམན། བརྩོན་འགྲུས་ཆུང༌། དད་པ་དང་མོས་གུས་མེད་དུས་རྒྱུད་གྲོལ་ཐུབ་ཀྱི་མ་རེད། འདི་ལྟ་བུ་བྱས་ན་ཉམས་ལ་ཕན་པའི་གདམས་ངག་ཁྱད་པར་ཅན་ཡིན་གསུངས་ཡང་ནས་ཡང་དུ་བསྔགས་མཛད་རྒྱུ་དེ་རེད། བྱང་ཆུབ་སེམས་དཔའི་སྡེ་སྣོད་ཀྱི་སྙིང་པོ་ལྟ་བུ་དེ་བློ་སྦྱོང་འདི་རེད་དུས། དེ་ཉིད་རྩེ་གཅིག་ཏུ་ཉམས་སུ་ལེན་པར་བྱའོ།། །།བཀའ་ཁྲིད་འདི་བཞིན་སྐྱབས་མཆོག་དིལ་མཁྱེན་རིན་པོ་ཆེ་རྒྱལ་སྲས་ཆོས་ཀྱི་མྱུ་གུས་ཧྥ་རན་སིར་༡༩༩༠ ལོར་དབྱར་ཆོས་སུ་མང་ཚོགས་དད་འདུས་ལ་ཤར་མར་གསུངས་པ་སྒྲ་འཁོར་ནས་ཕབ་བསྒྱུར་ཞུས་པའོ།། །།